ޖަލުގެ ޤައިދީންނަށް ދީނީ ކައުންސިލިންގ ދިނުމާއި ދީނީ ނަސޭޙަތް ދިނުމުގެ ޕްރޮގްރާމް ފަށައިފި\n14 ނޮވެމްބަރ 2014\nޖަލުގެ ޤައިދީންނަށް ދީނީ ކައުންސިލިންގ ދިނުމާއި ދީނީ ނަސޭޙަތް ދިނުމުގެ ޕްރޮގްރާމް ފަށައިފިއެވެ. މިއަދު އައްސޭރިޖަލުގައި ފެށި، މި ޕްރޮގްރާމަކީ މޯލްޑިވްސް ކަރެކްޝަނަލް ސަރވިސް އާއި އޭޝިޔާ ފައުންޑޭޝަން ގުޅިގެން 1 އަހަރު ދުވަހުގެ މުއްދަތަށް ހިންގުމަށް ހަމަޖެހިފައިވާ ޕްރޮގްރާމެކެވެ.\nޖަލުތަކުގައި ޙުކުމްތަންފީޛުކުރަމުންދާ ފަރާތްތަކަށް ދީނީ ކައުންސިލިންގ ދިނުމާއި ދީނީ ނަސޭޙަތް ދިނުމުގެ ޕްރޮގްރާމް ފައްޓަވައިދެއްވަމުން ޑެޕިއުޓީ ކޮމިޝަނަރ އޮފް ޕްރިޒަންސް ޙަސަން ޒިލާލް ވިދާޅުވީ މިދިޔަ އަހަރު ހިންގި މިފަދަ ޕްރޮގްރާމް ތަކަށްވެސް ޤައިދީންގެ ފަރާތުން ވަރަށްބޮޑު އެއްބާރުލުމެއް ލިބިފައިވާ ކަމަށެވެ. އަދި މިއަހަރުވެސް އެ އެއްބާރުލުން ލިބޭނެކަމަށް އުންމީދުކުރައްވާ ކަމުގައެވެ. އަދި މިފަދަ ޕްރޮގްރާމްތައް ހިންގުމުގެ ބޭނުމަކީ ކުށްވެރިން އަނބުރާ މުޖުތަމަޢު އަށް ނުކުންނައިރު ދީނީ ކަންތައްތަކަށް ލޯހުޅުވިފައިވާ ބަޔަކަށް ހެދުމާއި މުޖުތަމަޢުގެ އެހެން ފަރުދުންނެކޭ އެއްފަދައިން ހެޔޮ ވިސްނޭ ބަޔަކަށް ހެދުމެވެ.\nމި ރަސްމިއްޔާތުގައި އޭޝިއާ ފައުންޑޭޝަންގެ ފަރާތުން ވާހަކަފުޅު ދައްކަވަމުން ޢަބްދުﷲ ސަޢީދު ޚާލިދު ވިދާޅުވީ މި ޕްރޮގްރާމްގެ ބޭނުން ހުރިހައި ޤައިދީންވެސް ރަނގަޅު ގޮތުގައި ހިފަންވާނެކަމަށެވެ. އަދި މޫސުން ތަންދޭނަމަ މި ޕްރޮގްރާމް ޝެޑިއުލް ކޮށްފައިވާ ގޮތަށް ކުރިއަަށް ގެންދަވާނެ ކަމަށްވެސް ވަނީ ވިދާޅުވެފައެވެ.\nމިގޮތުން މިޕްރޮގްރާމް ހިންގުމަށް ހަމަޖެހިފައިވަނީ އައްސޭރި ޖަލުގައާއި މާފުށީ ޖަލުގައި ތިބި ޤައިދީންނަށް އަމާޒުކޮށެވެ. މިޕްރޮގްރާމްގައި ވަކިވަކި ގްރޫޕްތަކަށް އަމާޒުކޮށްގެން ސެޝަން ހިންގުމާއި، އިންޑިވިޖުއަލް ސެޝަންތަކާއި ޖެނެރަލް ގްރޫޕް ސެޝަންތައް ހިންގުމަށްވަނީ ހަމަޖެހިފައެވެ.\nއަދި މިފަދަ އިތުރު ޕްރޮގްރާމްތައް ކުރިއަށް އޮތް ދުވަސްތަކުގައި ޖަލުތަކުގައި ކުރިއަށް ގެންދިއުމަށް ވަނީ ހަމަޖެހިފައިވެއެވެ.


Johnson & Johnson vaccine ge 1 dose ves rakkaatheri | Mihaaru\nޖޯންސަން އެންޑް ޖޯންސަން ވެކްސިން: އެއް ޑޯޒް ވެސް ރައްކާތެރި\nޖޯންސަން އެންޑް ޖޯންސަންގެ ވެކްސިނަށް ވަރަށް އަވަހަށް ހުއްދަ ދޭނެ. --ފޮޓޯ:ގެޓީ އިމޭޖަސް\n25 ފެބުރުއަރީ 2021 - 13:26\nވޮޝިންޓަން (ފެބްރުއަރީ 25) - ޖޯންސަން އެންޑް ޖޯންސަން އިން ކޮރޯނާވައިރަހަށް އުފެއްދި ވެކްސިންގެ އެއް ޑޯޒުން ވެސް ރައްކާތެރިކަން ލިބޭ ކަމަށް ޔޫއެސް ފުޑް އެންޑް ޑްރަގު އެޑްމިނިސްޓްރޭޝަން (އެފްޑީއޭ) އިން ބުނެފި އެވެ.\nއެފްޑީއޭގެ އެ ދިރާސާގެ އަލީގައި އެމެރިކާގައި ހުއްދަ ދޭ ތިން ވަނަ ވެކްސިނަށް ޖޯންސަންގެ ވެކްސިން ވުމުގެ ފުރުސަތު ބޮޑެވެ. ޖޯންސަން އެންޑް ޖޯންސަންގެ ވެކްސިންނަށް އެފްޑީއޭ އިން ހުއްދަ ދިނުމާ މެދު ތަޖްރިބާކާރުންގެ ކޮމިޓީއެއް މާދަމާ ބައްދަލު ކުރާނެ އެވެ. އެމެރިކާ އިން މިހާތަނަށް ވަނީ ފައިޒާ އާއި މޮޑާނާގެ ވެކްސިނަށް ހުއްދަދީފަ އެވެ. އެ ދެ ކުންފުނީގެ ވެކްސިނާ ޚިލާފަށް ޖޯންސަންގެ ވެކްސިން ރެފްރިޖަރޭޓަރުގެ ފިނީގައި ގެންގުޅެވެ އެވެ. ޖޯންސަންގެ ވެކްސިންގައި ދޭނީ އެއް ޑޯޒެވެ.\nޖޯންސަން އިން ހިންގާ ބެލްޖިއަމްގެ ޖެންސެން ކުންފުނިން ބުނެފައި ވަނީ ޖޯންސަންގެ ވެކްސިން ވައިރަސްއާ ދެކޮޅަށް ވަރަށް ބޮޑަށް ކާމިޔާބު ކަމަށެވެ. ޖެންސަން އިން އެފްޑީއޭ އަށް ހުށަހެޅި ޑޭޓާގެ އިތުރު ތަފްސީލްގައިވާ ގޮތުން ޖޯންސަން އެންޑް ޖޯންސަންގެ ވެކްސިންގެ ސަބަބުން ބަލީގެ އަލާމަތްތައް ފެންނަ މީހުންނާއި ބަލި ހާލު ބޮޑު މީހުންގެ ހާލަތު ރަނގަޅުކޮށްދެ އެވެ.\nއެމެރިކާ، ސައުތު އެފްރިކާ، އަދި ބްރެޒިލްގައި ކުރިއަށް ގެންދިޔަ ޖޯންސަން އެންޑް ޖޯންސަންގެ ވެކްސިން ޓްރަޔަލްތަކުގެ ނަތީޖާ ދައްކާ ގޮތުން ވައިރަހާ ދެކޮޅަށް ވެކްސިނުން ލިބިދޭ ރައްކާތެރިކަން ވަރަށް މައްޗަށެވެ. ނަމަވެސް ސައުތު އެފްރިކާ އަދި ބްރެޒިލް އިން ފެނުނު ވައިރަސްގެ ވޭރިއަންޓާ ދެކޮޅަށް ރައްކާތެރިކަން ލިބޭ މިންވަރު ދަށެެވެ.\nޑޭޓާ ދައްކާ ގޮތުން ބަލި ހާލަތު ވަރަށް ދަށަށް ދިއުމުން 85 ޕަސެންޓް ރައްކާތެރިކޮށްދެ އެވެ. އޯވަރޯލްކޮށް ވެކްސިންގެ ރައްކާތެރިކަމަކީ 66 ޕަސެންޓެވެ. އެއީ ވެކްސިން ޖަހާތާ 28 ދުވަސް ފަހުންނެވެ.\nވެކްސިން ޖެހި މީހުންގެ ތެރޭން 28 ދުވަސް ފަހުން އެއްވެސް މަރެއް އަދި ހޮސްޕިޓަލްގައި އެޑްމިޓްކުރުމެއް ވެސް ރިޕޯޓްކޮށްފައެއް ނުވެ އެވެ.\nވައިޓް ހައުސްގެ އޮފިޝަލަކު ވިދާޅުވީ ހުއްދަ ލިބުމާ އެކު ޖޯންސަން އެންޑް ޖޯންސަންގެ ތިން މިލިއަން ޑޯޒް ވެކްސިން އަންނަ ހަފުތާގައި އެކި ތަންތަނަށް ފޮނުވާނެ ކަމަށެވެ. ޖޯންސަން އިން ބުނީ އަންނަ މަހު ފަހުކޮޅާ ހަމައަށްދާއިރު 20 މިލިއަން ޑޯޒް ވެކްސިން ފޯރުކޮށްދޭނެ ކަމަށެވެ. އަދި ޖޫން މަހުގެ ނިޔަލަށް 100 މިލިއަން ޑޯޒް ފޯރުކޮށްދިނުމަށް ވަނީ އެއްބަސްވުންތައް ހަދައިފަ އެވެ.\nޖޯންސަންގެ ވެކްސިނަށް ލިބިފައިވާ އޯޑަރުތައް\n* އިނގިރޭސި ވިލާތް - 30 މިލިއަން ޑޯޒް\n* ޔޫރަޕިއަން ޔޫނިއަން - 200 މިލިއަން ޑޯޒް\n* ކެނެޑާ - 38 މިލިއަން ޑޯޒް\n* ކޮވެކްސްގެ ގައުމުތައް - 500 މިލިއަން ޑޯޒް\nނަސީމްބޭ! ޖޯންސަނަށްވެސް އޯޑަރުޖަހަމާބަހީ.


މިދިޔަ އަހަރުގެ ޗެމްޕިއަންސްލީގު ފައިނަލްގައި ކުޅުނު ދެޓީމް މިފަހަރު ކްއާޓަރ ފައިނަލްގައި ވާދަކުރަން ޖެހިއްޖެއެވެ.\nދާދި ދެންމެއަކު ކްއާޓަރ ފައިނަލްގައި ވާދަކުރާނެ ޓީމްތައް ކަނޑައެޅުމަށް ނެގި ގުރުއަތުލުމުގައި ޗެމްޕިއަން ރެއާލް މެޑްރިޑް ވާދަކުރަން ޖެހުނީ މިދިޔަ ސީޒަންގެ ފައިނަލްގައި އެޓީމް އަތުން ބަލިވި އިޓަލީގެ ޔުވެންޓަސްއެވެ. އެންމެ ފަހުގެ ފައިނަލް މެޗު ރެއާލްމެޑްރިޑް ކާމިޔާބުކުރީ 4-1 ނެވެ.\nކްއާޓަރ ފައިނަލްގައި ސްޕެއިންގެ ވަރުގަދަ ބާރު ބާސެލޯނާ ވާދަކުރަން ޖެހޭނީ އިޓަލީގެ ރޯމާއާއެވެ. އެންމެ ގިނަ ބަޔަކު ބުރަވަމުންދަނީ މިސީޒަންގެ ޗެމްޕިއަންސްލީގު ކާމިޔާބުކުރާނީ ސްޕެއިން ލީގު ކަށަވަރުކުރުމާ ގާތުގައި އޮތް ބާސާކަމަށެވެ.\nއިނގިރޭސި ޕްރިމިއަރ ލީގު ކަށަވަރުކުރުމާ ގާތުގައި އޮތް މެންޗެސްޓަރ ސިޓީ ކްއާޓަރ ފައިނަލްގައި ވާދަކުރަން ޖެހޭނީ ލިވަޕޫލާއެވެ. ލިވަޕޫލަކީ ރަނގަޅު ފޯމެއްގައި އޮތް ސިޓީ ޕްރިމިއަރ ލީގުގައި ބަލިކުރި ހަމައެކަނި ޓީމެވެ.\nޖަރުމަނުގެ ޗެމްޕިއަން ބަޔާންމިޔުނިކް ކްއާޓަރ ފައިނަލްގައި ވާދަކުރަން ޖެހޭނީ ސްޕެއިންގެ ސެވިއްޔާއާއެވެ.\nކްއާޓަރ ފައިނަލްގެ ފުރަތަމަ ލެގުގެ މެޗުތައް ކުޅޭނީ އަންނަ އޭޕްރީލް މަހުގެ3އަދި4ގައެވެ. ދެވަނަ ލެގުގެ މެޗުތައް ކުޅޭނީ އޭޕްރީލް 10 އަދި 11 ގައެވެ.\nޗެމްޕިއަންސް ލީގުގެ ކްއާޓާ ފައިނަލުގެ ދެ ވަނަ މެޗުގައި، ޔުވެންޓަސްގެ 2-1 ން ބަލިކޮށް އަޔެކްސް މުބާރާތުގެ ސެމީފައިނަލަށް ...\n3 ލަނޑު 1 ލަނޑުން ބަލިވިނަވެސް ޗެމްޕިއަންސް ލީގުގެ ސެމީ ފައިނަލުން ރެއާލް މެޑްރިޑް ޖާގަ ހޯދައިފި އެވެ. ...\nvomadmin April 12, 2018


SunOnline: MES imaaraathugai 750 kudhinge jaagaige school eh gaaimu kuranee\nއެމްއީއެސް އިމާރާތުގައި 750 ކުދިންގެ ޖާގައިގެ ސްކޫލެއް ގާއިމުކުރަނީ\nޝަފްނާ ހުސައިން 04 Nov 2019, 11:49\nއެމްއީއެސް ހިންގި އިމާރާތް -- ސަން ފޮޓޯ: ފަޔާޒު މޫސާ\nކުރީގެ މާލޭ އިންގްލިޝް ސްކޫލު ހިންގި އިމާރާތުގައި ސަރުކާރު ސްކޫލެއް ގާއިމުކޮށް، އަންނަ އަހަރު ހިދުމަތް ދޭން ފަށަން ނިންމައިފި އެވެ.\nބަޖެޓުގައި ބުނެފައި ވަނީ އެ އިމާރާތުގައި ސްކޫލެއް ގާއިމުކުރަނީ ސްކޫލްތައް އެއް ދަންފަޅިއަށް ބަދަލުކުރުމުގެ ސިޔާސަތުގެ ދަށުން ކިޔަވާދިނުމަށް ބޭނުންވާ ޖާގައިގެ ދަތިކަމަށް ހައްލެއް ހޯދުމަށް ކަމަށެވެ.\nމާލޭގައި މިހާރު ސަރުކާރުގެ އެއްވެސް ސްކޫލެއް އެއްދަންފަޅިއަކަށް ނުހިންގަ އެވެ. މާލޭގެ ސްކޫލުތަކުގެ ޖާގައިގެ ދަތިކަން ހައްލު ކުރުމަށް އިތުރު ސްކޫލުތައް އަޅަންޖެހޭކަމަށް އެޑިއުކޭޝަން މިނިސްޓަރު މިފަހުން ވަނީ ވިދާޅުވެފަ އެވެ.\nއެ ސްކޫލު ވެގެންދާނީ 750 ދަރިވަރުންގެ ޖާގައިގެ ސްކޫލަކަށް ކަމަށާއި މިހާރު ހުރި އިމާރާތް އިތުރަށް މަރާމާތުކޮށް ކިޔަވައިދިނުމުގެ ވަސީލަތްތައް ގާއިމްކޮށް ޓީޗަރުން ނެގުމަށް ބަޖެޓުގައި 20.2 މިލިއަން ރުފިޔާ ވަނީ ހިމަނައިފައެވެ.\nމޯލްޑިވްސް ނޭޝަނަލް ޔުނިވާސިޓީ (އެމްއެންޔޫ)ގެ ބައެއް ފެކަލްޓީތަކުގައި ކިޔަވައިދޭ ކޯސްތައް ހިންގަމުން ދަނިކޮށް، އެތަން ހުސްކުރަން މިދިޔަ މަހުގެ ތެރޭގައި ވަނީ އަންގައިފައެވެ.\nމިއަދު ރައްޔިތުންގެ މަޖިލީހަށް ހުށަހެޅި 2020 ވަނަ އަހަރަށް ލަފާކުރާ ބަޖެޓުގައި ވަޒީފާ ލިބުން އިތުރުކުރުމަށާއި، ދެމެހެއްޓެނިވި ގޮތެއްގައި ތައުލީމާއި ގުޅޭ ވަސީލަތްތައް އިތުރުކުރުމަށްޓައި ޕީއެސްއައިޕީ ބަޖެޓުގައި 543.5 މިލިއަން ރުފިޔާ ވަނީ ކަނޑައަޅައިފައެވެ. އެއީ ޖުމުލަ ޕީއެސްއައިޕީގެ 5.3 ޕަސެންޓެވެ.\nމިއަދު މަޖިލީހަށް ހުށަހެޅުއްވި ބަޖެޓްގައިވާ ގޮތުން، އެ ބަޖެޓްގެ ޖުމްލަ އަކީ، 37.50 ބިލިއަން ރުފިޔާ އެވެ. އާމްދަނީ އާއި ހިލޭ އެހީގެ ގޮތުގައި 29.92 ބިލިއަން ރުފިޔާ ލިބޭނެ ކަމަށް ލަފާކޮށްފައިވެ އެވެ.\nދެވަނަ ޓާމްގެ ކިޔެވުން ޖެނުއަރީން ޖޫންއަށް ތާވަލްކޮށްފި


އެމެރިކާއިން ޑަބްލިޔުއެޗްއޯއަށް ދޭން ޖެހޭ 80 މިލިޔަން ޑޮލަރެއް މި އަހަރަކު ނުދައްކާނެ – DhiDaily\nއެމެރިކާއިން ޑަބްލިޔުއެޗްއޯއަށް ދޭން ޖެހޭ 80 މިލިޔަން ޑޮލަރެއް މި އަހަރަކު ނުދައްކާނެ\nއެމެރިކާއަކުން އެ ޤައުމުން ދައްކަންޖެހޭ 80 މިލިޔަން ޑޮލަރު ޑަބްލިޔުއެޗްއޯއަށް ނުދައްކާނެކަމަށް އެ ޤައުމުން ބުނެފިއެވެ.\nއަދި އޭގެ ބަދަލުގައި ޔޫއެންއަށް ދައްކަންޖެހޭ ބިލްތައް އެ ލާރިން ދައްކާނެކަމަށް އެމެރިކާގެ އިސް އޮފިޝަލަކުވަނީ ވިދާޅުވެފައެވެ.\nއެމެރިކާއިން ވަނީ ޖެނީވާގައި ހުންނަ ޑަބްލިޔުއެޗްއޯ އިން އަންނަ އަހަރު ޖުލައި މަހުގެ6ވަނަ ދުވަހު ވަކިވުމަށް ނިންމާފައެވެ. ސަަބަބެއްކަމުގައި އެމެރިކާގެ ރައީސް ޓްރަމްޕް ވިދާޅުވެފައިވަނީ، އެއީ މި ބަލިމަޑުކަމުގައި، ޑަބްލިޔުއެޗްއޯއަކީ ޗައިނާގެ ޕަޕެެޓެއްކަމުގައި ދެކުމެވެ. މި ވާހަކަތައް ޑަބްލިޔުއެޗްއޯއިން ވަނީ ދޮގު ކުރައްވާފައެވެ.\n1948 ވަނަ އަހަރު ވެފައިވާ އެއްބަސްވުމުގެ ދަށުން، އެމެރިކާއިން ޑަބްލިޔުއެޗްއޯއިން ވަކިވުމަށް އެއް އަހަރު ދުވަހުގެ ނޯޓިސްއެއް ދޭން ޖެހޭނެއެވެ. އަދި ޑަބްލިޔުއެޗްއޯއަށް ނުދައްކާ ހުރި ފައިސާއެއް ކަމުގައިވާނަމަ، އެ ފައިސާވެސް ދައްކާ ޚަލާޞްކުރަންޖެހޭނެކަމަށް މި އެއްބަސްވުމުގައި ވެއެވެ.\nއިންޓަރނޭޝަނަލް އޯރގަނައިޒޭޝަންގެ ޑެޕިޔުޓީ އެސިސްޓެންޓް ސެކެޓްރީ ވިދާޅުވާ ގޮތުގައި، 2019 ވަނަ އަހަރު އެމެރިކާއިން ޑަބްލިޔުއެޗްއޯއަށް 18 މިލިއަން ޑޮލަރު ދައްކަންޖެހެއެވެ. އަދި 2020 ވަނަ އަހަރު 62 މިލިޔަން ޑޮލަރު ދައްކަންޖެހެއެވެ.\nޓްރަމްޕްއާއި ވާދަކުރައްވާ އިދިކޮޅު ކެނޑިޑޭޓް ޖޯ ބައިޑެން ވިދާޅުވާގޮތުގައި، އޭނާ ރިޔާސީ އިންތިޚާބު ކާމިޔާބުކުރައްވައިފިނަމަ، އަލުން ޑަބްލިޔުއެޗްއޯއާއި ގުޅިވަޑައިގަންނަވާނެއެވެ.\nއިންޑިއާގެ ސިރަމް އިންސްޓިޓިއުޓްގައި އަލިފާން ރޯވެ އަނދަނީ\nއިންޑިޔާ އިން ބަންގުލަދޭޝާ އަދި ނޭޕާލަށް ކޯވީޑް ވެކްސިން ފޮނުވައިފި\nޗައިނާ އެމްބަސީގެ ޓުއިޓަރ އެކައުންޓު ބަންދުކޮށްފި\nއެމެރިކާއަށް އަލުން މުސްލިމުންނަށް އެތެރެވެވޭނެ


galehiri: ޖިހާދުކުރުމާއި، އޭގެ މާނައާއި، އޭގެ ޙިކުމަތް - 2\nޖިހާދުކުރުމާއި، އޭގެ މާނައާއި، އޭގެ ޙިކުމަތް - 2\nހަނގުރާމަކުރުމުގެ ވާހަކަ ބަޔާންވެފައިވާ އާޔަތްތަކާއި ޙަދީޘްތަކުގެ ބޭރުފުށު ތިލަ މަފުހޫމަށް ބެލިއްޖެނަމަ، އިސްލާމް ދީން ފެތުރުނީ، ކަނޑީގެ ބާރުންކަމަށް ހިތަށްފެނިދާނެ އެވެ. އަދި ކަނޑީގެ ބާރު ނުވާނަމަ، އިސްލާމް ދީން ދެމި ނޯތީސް ކަމަށާއި ދުނިޔޭގެ ބޮޑު ބަޔެއްގައި އެދީން ފެތުރިފައި ނުވާނެ ކަމަށާއި، މީސްތަކުންގެ ހިތްތަކުގައި އެދީނަށް ޖެހިފައިވާ ވަރުގަދަ ލޯބި ވެސް ނުވާނެ ކަމަށް ގަބޫލުކުރެވޭ ގޮތްވުމަކީ ދުރުކަމެއް ނޫނެވެ. އެކަމަކު ފުންކޮށް ވިސްނައިފި މީހަކަށް ސާފުކޮށް ކަޝްފުވާނެ ޙަޤީޤަތެއް ވެ އެވެ. މާތްވެގެންވާ އިސްލާމްދީނަކީ، ރަޙުމަތުގެ ދީން ކަން އެމީހަކަށް ސާބިތުވާނެއެވެ. އަދި އެ ދީނާމެދު އެފަދަ ހީތައް ހީކުރެވުމަކީ އެއްވެސް ޙާލެއްގައި ވެގެން ވާނެ ކަމެއް ނޫންކަން އެނގި ޔަޤީންވެސް ވާނެ އެވެ. މާތް ﷲ ވަޙީކުރައްވާފައިވެ އެވެ.\n(يَا أَيُّهَا الَّذِينَ آمَنُواْ ادْخُلُواْ فِي السِّلْمِ كَافَّةً)\nމާނައީ، "އޭ އީމާންވެއްޖެ މީސްތަކުންނޭވެ! ތިޔަބައިމީހުން އެންމެން ކިޔަމަންވުމުގެ ތެރެޔަށް (އެބަހީ: އިސްލާމްދީނަށް) ވަންނާށެވެ!"\nއަދިވެސް ވަޙީކުރައްވާފައި ވެ އެވެ.\n(وَإِن جَنَحُواْ لِلسَّلْمِ فَاجْنَحْ لَهَا وَتَوَكَّلْ عَلَى اللَّهِ إِنَّهُ هُوَ السَّمِيعُ الْعَلِيمُ)\nމާނައީ، "އަދި ޞުލްޙައިގެ ފަރާތަށް އެއުރެން ލެނބިލައިފިނަމަ، ކަލޭގެފާނު ވެސް (އެގޮތް ޤަބޫލުކުރައްވައި) އެފަރާތަށް ލެނބިވަޑައިގަންނަވާށެވެ! އަދި ﷲ އަށް ވަކީލުކުރައްވާށެވެ! ހަމަކަށަވަރުން، އެކަލާނގެއީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެ އެވެ."\nބުޚާރީ އާއި މުސްލިމު ރިވާކުރައްވާފައިވާ ޙަދީޘެއްގައި ވެއެވެ.\n(لاَ تَتَمَنَّوْا لِقَاءَ الْعَدُوِّ وَسَلُوا اللَّهَ الْعَافِيَةَ فَإِذَا لَقِيتُمُوهُمْ فَاصْبِرُوا وَاعْلَمُوا أَنَّ الْجَنَّةَ تَحْتَ ظِلاَلِ السُّيُوفِ)\nމާނައީ، "ދުޝްމިނުންނާ ބައްދަލުވެ ހަނގުރާމަކުރުމަށް ތިޔަބައިމީހުން އުންމީދު ނުކުރާށެވެ! އަދި ﷲ ގެ ޙަޟުރަތުން ތިޔަބައިމީހުން ޢާފިޔަތަށް އެދޭށެވެ! ފަހެ، އެބައިމީހުންނާ (ހަނގުރާމައިގެ މައިދާނުގައި) ބައްދަލުވެއްޖެނަމަ، ތިޔަބައިމީހުން ކެތްތެރިވާށެވެ! އަދި ސުވަރުގެވަނީ، ކަނޑިތަކުގެ ހިޔަލުގައިކަން ތިޔަބައިމީހުން ދަންނާށެވެ!"\nއިސްލާމް ދީނަށް ދަޢުވަތު ދިނުން އޮތީ ހުށަހެޅުމުންނެވެ. އިސްލާމްދީނަށް ވަނުމަކީ، ފަހަރެއްގައި ވެސް، މަޖުބޫރުކުރެވޭ ކަމެއް ނޫނެވެ. ޢަޤީދާއަކީ، ދުވަހަކުވެސް މަޖުބޫރުން ހިތްތަކަށް ވާޞިލުކުރެވޭނެ އެއްޗެއް ނޫނެވެ. އިހުޒަމާނުގައި ވެސް އަދި މިޒަމާނުގައި ވެސް ކަން އޮތީ މިގޮތަށެވެ. ނޫޙުގެފާނާ ބެހޭގޮތުން މާތް ﷲ ވަޙީކުރައްވާފައިވެ އެވެ.\n(أَنُلْزِمُكُمُوهَا وَأَنتُمْ لَهَا كَارِهُونَ)\nމާނައީ، "ތިޔަބައިމީހުން އެކަމަށް ނުރުހުންވެ ތިއްބައި، އަހުރެމެންނަށް ތިޔަބައިމީހުންގެ މައްޗަށް އެކަން ލާޒިމުކުރެވިދާނެ ހެއްޔެވެ؟"\nއަދި ކީރިތި ރަސޫލާ (ޞައްލަ ﷲ ޢަލައިހި ވަސައްލަމަ)، އަށް މާތް ﷲ އަންގަވާފައި ވެ އެވެ.\n(أَفَأَنتَ تُكْرِهُ النَّاسَ حَتَّى يَكُونُواْ مُؤْمِنِينَ)\nމާނައީ، "ފަހެ، ކަލޭގެފާނު މީސްތަކުންނަށް އެއުރެން މުއުމިނުން ކަމުގައި ވުމަށް މަޖުބޫރު ކުރައްވަނީތޯ އެވެ؟"\nމިނޫނަސް މިފަދަ ނައްޞުތައް، ކީރިތި ޤުރުއާނާއި ޠާހިރު ސުންނަތުގައި ވެ އެވެ.\nޚައިބަރުގެ ޔަހޫދީންނާ ހަނގުރާމަކުރެއްވުމަށް ނަބިއްޔާ (ޞައްލަ ﷲ ޢަލައިހި ވަސައްލަމަ)، ޢަލީގެފާނު ފޮނުއްވިއިރު، ޢަލީގެފާނު ދެންނެވި އެވެ. "އެބައިމީހުން ގަދަކަމުން އިސްލާމްދީނަށް ވައްދަންވީތޯ އެވެ؟" އެހިނދު އިތުރު އެކަލޭގެފާނު ޙަދީޘްކުރެއްވި އެވެ.\n(انْفُذْ عَلَى رِسْلِكَ حَتَّى تَنْزِلَ بِسَاحَتِهِمْ ثُمَّ ادْعُهُمْ إِلَى الإِسْلاَمِ وَأَخْبِرْهُمْ بِمَا يَجِبُ عَلَيْهِمْ فَوَاللَّهِ لأَنْ يَهْدِىَ اللَّهُ بِكَ رَجُلاً خَيْرٌ لَكَ مِنْ أَنْ يَكُونَ لَكَ حُمْرُ النَّعَمِ)\nމާނައީ، "އެއުރެންގެ މައިދާނަށް ކަލޭގެފާނަށް ފައިބާވަޑައިގެންނެވެންދެން ކަލޭގެފާނު، މަޑުމަޑުން ކުރިޔަށް ވަޑައިގަންނަވާށެވެ! ދެން އެބައިމީހުންނަށް އިސްލާމްދީނަށް ގޮވާލައްވާށެވެ! އަދި އެއުރެންގެ މައްޗަށް ވާޖިބުވެގެންވާ ކަންތައްތަކަކީ ކޮބައިކަން ވިދާޅުވާށެވެ! ފަހެ، ﷲ ގަންދެއްވައި ވިދާޅުވަމެވެ. ކަލޭގެފާނުގެ ސަބަބުން ﷲ އެންމެ ފިރިހެނަކަށް ތެދުމަގު ދެއްކެވުން، ކަލޭގެފާނަށް ރަތް ޖަމަލު ލިބިވަޑައިގަތުމަށްވުރެ ހެޔޮކަން ބޮޑެވެ." (ރަތް ޖަމަލަކީ، ޢަރަބީންގެ އެންމެ އަގު ބޮޑު މުދަލެވެ.)\nކީރިތި ޤުރުއާނުގެ ބައެއް އާޔަތްތަކުގެ ބޭރުފުށުން ހަނގުރާމައިގެ މާނަ ދޭހަވާއިރު، ހަނގުރާމަކުރަންވީ ގޮތް ބުނެދޭ އެހެން އާޔަތްތައް ވެ އެވެ. އެ އާޔަތްތަކުން އެނގޭ ގޮތުގައި ހަނގުރާމަ ކުރަން ޖެހެނީ، ޢުދުވާނީ ހަމަލައެއް ހުއްޓުވުމަށްޓަކަ އެވެ. ނުވަތަ އެއްބަސްވުމަކާ ޚިލާފުވުމުގެ ސަބަބުން އެކަން ހަމަޔަކަށް އެޅުވުމަށްޓަކަ އެވެ. ނުވަތަ ކުރިމަތިވަމުން އަންނަ ޢުދުވާނީ ހަމަލައެއް މަނާކުރުމަށްޓަކަ އެވެ.\nމާތް ﷲ ވަޙީކުރައްވާފައި ވެ އެވެ.\n(وَقَاتِلُواْ فِي سَبِيلِ اللَّهِ الَّذِينَ يُقَاتِلُونَكُمْ وَلاَ تَعْتَدُواْ إِنَّ اللَّهَ لاَ يُحِبُّ الْمُعْتَدِينَ)\nމާނައީ، "ތިޔަބައިމީހުންނާ ހަނގުރާމަކުރާ މީހުންނާ ތިޔަބައިމީހުން ﷲ ގެ މަގުގައި ހަނގުރާމަ ކުރާށެވެ! އަދި (އެކަމުގައި) ތިޔަބައިމީހުން (އިސްވެ ހަނގުރާމަ ފެށުމުގެ ގޮތުން) ހައްދުފަހަނައަޅައި ނުދާށެވެ! ހަމަކަށަވަރުން (އިސްވެ ހަނގުރާމަ ފެށުމުގެ ގޮތުން) ހައްދުފަހަނައަޅައިދާ މީހުންދެކެ ﷲ ލޯބިވެވޮޑިގެނެއް ނުވެ އެވެ."\nއަދި އެހެން އާޔަތެއްގައި ވެ އެވެ.\n(وَإِن نَّكَثُواْ أَيْمَانَهُم مِّن بَعْدِ عَهْدِهِمْ وَطَعَنُواْ فِي دِينِكُمْ فَقَاتِلُواْ أَئِمَّةَ الْكُفْرِ إِنَّهُمْ لاَ أَيْمَانَ لَهُمْ لَعَلَّهُمْ يَنتَهُونَ)\nމާނައީ، "އަދި އެއުރެން ޢަހުދުކުރުމަށްފަހު، އެއުރެންގެ ހުވާތައް އުވާލައި، އަދި ތިޔަބައިމީހުންގެ ދީނަށް ޢައިބު ބަސް ބުނެ އުޅެނީނަމަ، ތިޔަބައިމީހުން ކާފިރުކަމުގެ ބޮޑުންނާ ހަނގުރާމަކުރާށެވެ! ހަމަކަށަވަރުން، ހުވަޔަކީ، އެއުރެންނަށް އެއްވެސް އެއްޗެއް ނޫނެވެ. (ހަނގުރާމަ ކުރަންވީ) އެއުރެން އެކަންތައް ހުއްޓާލާތޯ އެވެ."\nމި އާޔަތުން ވަނީ އަންނަނިވި އާޔަތުގައިވާ ހަނގުރާމަކުރުން ޤައިދުކުރައްވާފަ އެވެ.\n(وَقَاتِلُواْ الْمُشْرِكِينَ كَافَّةً كَمَا يُقَاتِلُونَكُمْ كَافَّةً)\nމާނައީ، "އަދި އެންމެހާ މުޝްރިކުންނާ ތިޔަބައިމީހުން ހަނގުރާމަކުރާށެވެ! އެއުރެންވެސް އެންމެން އެކުގައި ތިޔަބައިމީހުންނާ ހަނގުރާމަކުރާ ފަދައިންނެވެ."\n(وَاقْتُلُوهُمْ حَيْثُ ثَقِفْتُمُوهُمْ وَأَخْرِجُوهُم مِّنْ حَيْثُ أَخْرَجُوكُمْ وَالْفِتْنَةُ أَشَدُّ مِنَ الْقَتْلِ وَلاَ تُقَاتِلُوهُمْ عِندَ الْمَسْجِدِ الْحَرَامِ حَتَّى يُقَاتِلُوكُمْ فِيهِ فَإِن قَاتَلُوكُمْ فَاقْتُلُوهُمْ كَذَلِكَ جَزَاء الْكَافِرِينَ)\nމާނައީ، "އަދި ތިޔަބައިމީހުންނަށް އެއުރެން (އެބަހީ: ތިޔަބައިމީހުންނާ ހަނގުރާމަކުރާ މީހުން) ފެނުނު ކޮންމެ ތަނަކުން އެއުރެން ޤަތުލުކުރާށެވެ! އަދި އެއުރެން ތިޔަބައިމީހުން ނެރުނުތަނުން ތިޔަބައިމީހުން އެއުރެން ނެރޭށެވެ! އަދި ޤަތުލުކުރުމަށްވުރެ ފިތުނަވެރިކަމުގެ ނުބައިކަން ބޮޑެވެ. އަދި ޙުރުމަތްތެރިވެގެންވާ މިސްކިތުގައި އެއުރެން ތިޔަބައިމީހުންނާ ހަނގުރާމަކޮށްފުމަށް ދާންދެން ތިޔަބައިމީހުން އެއުރެންނާ ހަނގުރާމަ ނުކުރާށެވެ! އެއުރެން ތިޔަބައިމީހުންނާ ހަނގުރާމަކޮށްފިނަމަ، ތިޔަބައިމީހުން ވެސް (ހަނގުރާމަކޮށް) އެއުރެން ޤަތުލުކުރާށެވެ! ކާފިރުންގެ ޖަޒާވަނީ އެފަދައިންނެވެ."\n(وَقَاتِلُوهُمْ حَتَّى لاَ تَكُونَ فِتْنَةٌ وَيَكُونَ الدِّينُ لِلَّهِ فَإِنِ انتَهَوْا فَلاَ عُدْوَانَ إِلاَّ عَلَى الظَّالِمِينَ)\nމާނައީ، "އަދި (ދީނާ ދެކޮޅަށް އުފައްދާ) ފިތުނަވެރިކަން ނެތިއްޖައުމަށް ދާންދެން އަދި ދީން، ﷲ އަށް ޚާލިޞްވެއްޖައުމަށް ދާންދެން ތިޔަބައިމީހުން އެއުރެންނާ ހަނގުރާމަ ކުރާށެވެ! ފަހެ، އެއުރެން އެކަން ހުއްޓާލައިފިނަމަ، އަނިޔާވެރިވާ ބަޔެއްގެ މައްޗަށް ޢަދާވާތްތެރިވުމެއް ނެތެވެ."\nބައެއް އާޔަތްތަކުގެ ބޭރުފުށުން ދޭހަވާ މާނައިގައި، ހަނގުރާމަ ކުރަންޖެހެނީ، އިސްލާމްދީނަށްޓަކައި ކަމަށް ވެ އެވެ. އޭގެ މުރާދައަކީ، މީސްތަކުން އިސްލާމްވެއްޖެކަން އިޢުލާންކޮށްފިނަމަ، ހަނގުރާމަ ނިމޭ ކަމާއި، އެ ހަނގުރާމަ ކުރެވެނީ، އެބައިމީހުން އިސްލާމްވުމަށްޓަކައި ކަމެވެ. މި މާނަ ދޭހަވާ ޙަދީޘެއްގައިވެ އެވެ.\n(أُمِرْتُ أَنْ أُقَاتِلَ النَّاسَ حَتَّى يَقُولُوا لاَ إِلَهَ إِلاَّ اللَّهُ. فَمَنْ قَالَ لاَ إِلَهَ إِلاَّ اللَّهُ فَقَدْ عَصَمَ مِنِّى نَفْسَهُ وَمَالَهُ إِلاَّ بِحَقِّهِ وَحِسَابُهُ عَلَى اللَّهِ)\nމާނައީ، "މީސްތަކުން لاَ إِلَهَ إِلاَّ اللَّهُ ކިޔައިފުމަށް ދާންދެން ހަނގުރާމަކުރެއްވުމަށް ތިމަންކަލޭގެފާނަށް އަމުރުކުރެއްވިގެން ވެ އެވެ. ފަހެ، لاَ إِلَهَ إِلاَّ اللَّهُ ކިޔައިފިމީހާ، އޭނާގެ ލެޔާއި މުދާ ތިމަންކަލޭގެފާނުގެ ކިބައިން އޭގެ ޙައްޤުގައި މެނުވީ ރައްކާތެރި ކޮށްފި އެވެ. އެބައިމީހުންގެ ޙިސާބު ބެއްލެވުން އޮތީ ﷲ އަށެވެ."\nއަންނަނިވި ވަޙީ ބަސްފުޅުގައި ވެސް ވަނީ އެފަދަ މާނައެކެވެ.\n(قَاتِلُواْ الَّذِينَ لاَ يُؤْمِنُونَ بِاللَّهِ وَلاَ بِالْيَوْمِ الآخِرِ وَلاَ يُحَرِّمُونَ مَا حَرَّمَ اللَّهُ وَرَسُولُهُ وَلاَ يَدِينُونَ دِينَ الْحَقِّ مِنَ الَّذِينَ أُوتُواْ الْكِتَابَ حَتَّى يُعْطُواْ الْجِزْيَةَ عَن يَدٍ وَهُمْ صَاغِرُونَ)\nމާނައީ، "ފޮތް ލިބުނު މީހުންކުރެ، ﷲ އަށާއި، އާޚިރަތް ދުވަހަށް އީމާން ނުވާ، އަދި ﷲ އާއި އެކަލާނގެ ރަސޫލާ ޙަރާމްކުރެއްވި ކަންތައްތައް ޙަރާމް ނުކުރާ، އަދި ޙައްޤު ދީނަށް ތަބަޢަނުވާ މީހުންނާ ތިޔަބައިމީހުން ހަނގުރާމަކުރާށެވެ! (އެއީ) އެއުރެން ނިކަމެތިވެ، ދެރަވެގެންވާ ޙާލު، އަމިއްލަ އަތުން ޖިޒުޔާ ދީފުމަށް ދާންދެނެވެ."\nހަނގުރާމަ ކުރަނީ، ޖިޒީ އަތުލުމުގެ މަޤުޞަދުގައެއް ނޫނެވެ. އެކަމަކު، ޖިޒީ އަކީ ހަނގުރާމަ ނިމުމުން އެބައިމީހުން ދީފި ނަމަ އަތުލެވޭ އެއްޗެކެވެ. ހަނގުރާމަ ކުރަނީ މާއްދީ ބޭނުމެއްގައި ނޫންކަން ކަށަވަރުކޮށްދޭ ހާދިސާއެއްގެ ގޮތުން ޔަރުމޫކު ހަނގުރާމަ ފުދެ އެވެ. އެ ހަނގުރާމައިގައި ރޫމީންނާ ބައްދަލުކުރަން ޖެހުމުން، އަބޫ ޢުބައިދަތުގެފާނު ވަނީ، ރަށްރަށުގެ މީހުން އަތުން ނެންގެވި ޖިޒީ އެބައިމީހުންނަށް އަނބުރާ ދެއްވާފަ އެވެ. އެހެނީ، އެ ޖިޒީ ނަގާފައިވަނީ، އެބައިމީހުން ޙިމާޔަތްކުރުމުގެ ބަދަލުގަ އެވެ. "އަލްޚަރާޖު" ނަމަކަށް ކިޔުނު ފޮތުގައި، އަބޫ ޔޫސުފު ބަޔާންކުރައްވާފައިވާ ފަދައިން، އެބައިމީހުން ޙިމާޔަތްނުކުރެވޭނަމަ، ޖިޒީނެގުމުގެ މާނައެއް ނެތެވެ.\nމިކަންކަން މިހެން އޮތުމާއެކު ވެސް، މިޒަމާނުގައި ހަތިޔާރު އަޅައިގެން ޖިހާދުކުރަން ގޮވާލާ މީހުންގެ މަޤުޞަދަކީ، އިސްލާމީ މުޖުތަމަޢުތަކުގެ ޙާލަތު ބަދަލުކުރުން ކަމަށް ވެދާނެ އެވެ. މުޖުތަމަޢު އިޞްލާޙުކުރުމަށްޓަކައި ހަރުކަށިކަން ބޭނުންކުރުމަކީ، ފަހަރެއްގައިވެސް އެދެވިގެންވާ ރަނގަޅު ނަތީޖާއެއް ލިއްބައިދޭނެ ކަމެއް ނޫނެވެ. ބާރުގެ ބޭނުންކުރާނަމަ، އެކަން ކުރާނެ ގޮތް ރާވައި ޕްލޭންކޮށް، އެކަމަށް ތައްޔާރުވާން ޖެހެ އެވެ. އަދި ޙާލަތު އޮތްގޮތް ދިރާސާކޮށް، ބާރުގެ ބޭނުންކުރުމަކީ، ބޭނުންތެރި ކަމެއްތޯ ބަލަން ޖެހެ އެވެ. މިހެން ދެންނެވުމުގެ ބޭނުމަކީ، ޖިހާދުކުރުމުގެ ޢާންމު މާނައާ އަޅުގަނޑު ދެކޮޅު ހެދުން ކަމަށް މާނަކުރައްވައިގެން ނުވާނެ އެވެ. ޤިޔާމަތަށް ދާންދެން، ޖިހާދުކުރުން އޭގެ ތަނަވަސް މައިދާނުގައި، އޭގެ ތަފާތު ވަސީލަތްތަކާއެކު ދެމި އޮންނާނެ އެވެ. އަބޫ ދާވޫދު ރިވާކުރައްވާފައިވާ ޙަދީޘެއްގައި ވެ އެވެ.\n(وَالْجِهَادُ مَاضٍ مُنْذُ بَعَثَنِىَ اللَّهُ إِلَى أَنْ يُقَاتِلَ آخِرُ أُمَّتِى الدَّجَّالَ لاَ يُبْطِلُهُ جَوْرُ جَائِرٍ وَلاَ عَدْلُ عَادِلٍ)\nމާނައީ، "ތިމަންކަލޭގެފާނު ފޮނުއްވެވީއްސުރެ، ތިމަންކަލޭގެފާނުގެ އުންމަތުގެ ފަހުގެ މީހުން ދައްޖާލާ ހަނގުރާމަކޮށްފުމަށް ދާންދެން، ޖިހާދުކުރުން ދެމިއޮންނާނެ އެވެ. އަނިޔާވެރިއެއްގެ އަނިޔާވެރިކަން، ނުވަތަ ޢަދުލުވެރިއެއްގެ ޢަދުލުވެރިކަން، އެކަން (އެބަހީ، ޖިހާދުކުރުން) ބާޠިލެއް ނުކުރާނެ އެވެ."\nމި ޙަދީޘުން އެނގޭ ގޮތުގައި، ޞުލްޙަވެރިކަމާއި އަމާންކަމުގެ މައިދާންތަކުގައި ވެސް ޖިހާދުކުރުން އޮންނާނެ އެވެ. (އެއީ، އެ މައިދާންތަކުގައި، ގަދައަޅައިކުރާ މަސައްކަތްތަކެވެ.)\nޖިހާދުކުރުން ފަރުޟުކުރައްވާފައިވަނީ، އިސްލާމްދީނަށް ގޮވާލުމުގެ މަގު އަމާންކުރުމާއި ޙުރުމަތްވެގެންވާ ތަންތަނާއި ތަކެތި ދިފާޢުކުރުމަށްޓަކަ އެވެ. އެހެންވީމާ، ޖިހާދުކުރެވޭނީ، ހަމައެކަނި (އަނިޔާވެރިވާ) ކާފިރުންނާ ދެކޮޅަށް ކަން ސާފުކޮށް އޮޅުންފިލަ އެވެ. ބަޔެއްގެ ޙައްޤުތަކަށް އަރައިގަތުމަށްޓަކައި، ޖިހާދު ކުރަނީޔޭ ބުނެ، މުސްލިމު ޤައުމުތަކުގެ މެދުގައި ހަނގުރާމަކުރުމަކީ އެއްގޮތަކަށް ވެސް ހުއްދަ ކަމެއް ނޫނެވެ. މުސްލިމު ޤައުމުތަކުގެ މެދުގައި ހަނގުރާމައެއް ކުރެވޭނަމަ، ކުރެވޭނީ ޢުދުވާނީ ހަމަލައެއް ހުއްޓުވުމަށްޓަކަ އެވެ. އަދި އެފަދަ ހަނގުރާމައަކާ ހަމައަށް ވެސް ދާންޖެހޭނީ، ޞުލްޙަވެރިކަމާއެކު މައްސަލަ ޙައްލުކުރެވެން އޮތް ހުރިހައި ގޮތްތަކުން މަސައްކަތްކޮށް، ނާކާމިޔާބުވެއްޖެނަމަ އެވެ.\n(وَإِن طَائِفَتَانِ مِنَ الْمُؤْمِنِينَ اقْتَتَلُوا فَأَصْلِحُوا بَيْنَهُمَا فَإِن بَغَتْ إِحْدَاهُمَا عَلَى الأُخْرَى فَقَاتِلُوا الَّتِي تَبْغِي حَتَّى تَفِيءَ إِلَى أَمْرِ اللَّهِ فَإِن فَاءَتْ فَأَصْلِحُوا بَيْنَهُمَا بِالْعَدْلِ وَأَقْسِطُوا إِنَّ اللَّهَ يُحِبُّ الْمُقْسِطِينَ)\nމާނައީ، "މުއުމިނުންގެ ދެބަޔަކު ތަޅައިފފޮޅައިގެންފިނަމަ، ފަހެ، އެ ދެބައިމީހުންގެ ދެމެދު ތިޔަބައިމީހުން ޞުލްޙަކުރާށެވެ! އޭގެތެރެއިން އެއްބަޔަކު އަނެއް ބަޔަކަށް ބަޣާވާތްކޮށްފިނަމަ، އެ ބަޣާވާތްކުރި މީހުން ﷲ ގެ އަމުރުފުޅަށް ރުޖޫޢުވެއްޖައުމަށް ދާންދެން އެއުރެންނާ ހަނގުރާމަކުރާށެވެ! ފަހެ، އެއުރެން ރުޖޫޢުވެއްޖެނަމަ، ފަހެ، ޢަދުލުވެރި ގޮތުން އެ ދެބައިމީހުންގެ ދެމެދު ޞުލްޙަކުރާށެވެ! އަދި ތިޔަބައިމީހުން ޢަދުލުވެރިވާށެވެ! ހަމަކަށަވަރުން، ޢަދުލުވެރިން ދެކެ ﷲ ލޯބިވެވޮޑިގެން ވެ އެވެ."\nނަފުސުގެ ދިފާޢުގައި ތެދުވުމަކީ ކޮންކަހަލަ ކަމެއްކަން ބަޔާންކުރައްވާފައިވާ ޙަދީޘެއްގައި ވެ އެވެ.\n(وَمَنْ قُتِلَ دُونَ دَمِهِ فَهُوَ شَهِيدٌ وَمَنْ قُتِلَ دُونَ مَالِهِ فَهُوَ شَهِيدٌ)\nރިވާކުރެއްވީ އަބޫ ދާވޫދު.\nމާނައީ، "އެމީހެއްގެ އަމިއްލަ ނަފުސުގެ ދިފާޢުގައި މަސައްކަތްކުރަނިކޮށް ޤަތުލުވާ މީހާއީ ޝަހީދެކެވެ. އަދި އެމީހެއްގެ މުދަލުގެ ދިފާޢުގައި މަސައްކަތްކުރަނިކޮށް ޤަތުލުވާ މީހާއީ ޝަހީދެކެވެ."\nމުސްލިމުންގެ މެދުގައި، ފަރުދުންނަށާއި ޖަމާޢަތްތަކަށާއި ޤައުމުތަކަށް ޢުދުވާނީ ހަމަލަ ނުދިނުމަށް އިންޒާރު ދެއްވާފައިވާ ޙަދީޘެއްގައި ވެ އެވެ.\n(إِذَا الْتَقَى الْمُسْلِمَانِ بِسَيْفَيْهِمَا فَالْقَاتِلُ وَالْمَقْتُولُ فِى النَّارِ قِيلَ يَا رَسُولَ اللَّهِ هَذَا الْقَاتِلُ فَمَا بَالُ الْمَقْتُولِ قَالَ إِنَّهُ كَانَ حَرِيصًا عَلَى قَتْلِ صَاحِبِهِ)\nރިވާކުރެއްވީ ބުޚާރީއާއި މުސްލިމު،\nމާނައީ، "ކަނޑި ހިފައިގެން ދެ މުސްލިމަކު ބައްދަލުކޮށް (އެކަކު އަނެކަކަށް ހަމަލަދީފި) ނަމަ، އެދެމީހުންކުރެ ޤަތުލުވި މީހާއާއި ޤަތުލުކުރި މީހާ ދާނީ ނަރަކައަށެވެ. (މިހެން ޙަދީޘްކުރެއްވުމުން އިތުރު އެކަލޭގެފާނަށް) ދެންނެވުނެވެ. ﷲ ގެ ރަސޫލާ އެވެ! ޤަތުލުކުރި މީހާ ނަރަކައަށް ދިއުމާމެދު ސުވާލެއް ނުއުފެދެ އެވެ. އެކަމަކު، ޤަތުލުވި މީހާ ނަރަކައަށް ދަނީ ކީއްވެގެންތޯއެވެ؟ ޙަދީޘްކުރެއްވި އެވެ. އޭނާއާ ޙަމަލަދިން މީހާ ޤަތުލުކުރުމަށް އޭނާ ހުރީ ހުށިޔާރުވެގެންނެވެ."


Badminton In Jismaany Gothunnai Nafsaany Gothun Ethah Faidhaathakeh Hashigan'dah Libey! - Vaguthu\nބެޑްމިންޓަނުން ޖިސްމާނީ ގޮތުންނާއި ނަފްސާނީގޮތުން އެތައް ފައިދާތަކެއް ހަށިގަނޑަށް ލިބޭ!\n10 މަސް ކުރިން ( ޖެނުއަރީ 6, 2017 )\nބެޑްމިންޓަނަކީވެސް ދިވެހީންނަށް ނޭނގޭ ނުވަތަ ދިވެހީންނާ ދުރު ކުޅިވަރެއް ނޫނެވެ. މި ކުޅިވަރަކީވެސް ރާއްޖޭގައި ހަލުވި މިނެއްގައި ފުޅާވެ ތަރައްޤީވަމުން އަންނަ ކުޅިވަރެކެވެ. އެހެން ކުޅިވަރުތަކެކޭ އެއްފަދައިން، ބެޑްމިންޓަނަކީވެސް އެކުޅިވަރެއްގެ ސަބަބުން، އިންސާނާގެ ހަށިގަނޑަށް އެދެވޭ ފައިދާތަކަކާއި ހެޔޮ ބަދަލުތަކެއް ގެނެސްދޭ ކުޅިވަރެކެވެ.\nޞިއްޙީ މާހިރުން ވިދާޅުވާގޮތުގައި ބެޑްމިންޓަން ކުޅުމަކީ އެކަމުގެ ސަބަބުން ހަށިގަނޑަށް ޖިސްމާނީގޮތުން ބޮޑެތި ފައިދާތަކެއް ލިއްބައިދޭ ކަމެކެވެ. ކުޅިވަރުގެ ތެރެއިން ހަށިގަނޑަށް އެތައް ކަސްރަތެއް ލިބޭއިރު، ރަނގަޅަށް ގަޑިއިރެއްހާއިރު ވަންދެން މި ކުޅުވަރު ކުޅެފިކަމުގައިވާނަމަ އާއްމުގޮތެއްގައި ގަޑިއިރަކު 450 ކެލޮރީސް އަންދާލާނޭކަމަށްވެސް މާހިރުން ވިދާޅުވެއެވެ.\nހަމައެހެންމެ، ބެޑްމިންޓަން ކުޅުމަކީ ހަށިގަނޑުގެ މަސްތައް ވަރުގަދަކޮށްދޭ ކަމެއްވެސްމެއެވެ. މަސްތައް ވަރުގަދަވުމުގެ އިތުރުން ފްލެކްސިބަލްވެސްވާއިރު، މިއީ ހަށިގަނޑުގެ ބުންވަރުވެސް ރަނގަޅުކޮށްދޭ ކުޅިވަރެކެވެ.\nމީގެއިތުރުން، އަތާއި ފައި އެއްވަރަކަށް ބޭނުންކޮށްގެން ކުޅެންޖެހޭ މި ކުޅިވަރުގެ ސަބަބުން، އުމުރުން ދުވަސްވުމުން ކަށިތަކުގެ ޖޮއިންޓުތަކަށް ދިމާވާ މައްސަލަތަކުންވެސް ދުރުވާއިރު މީހާ ހަލުވިކޮށްދީ އާތްރިޓިސްފަދަ މައްސަލަތަކުންވެސް ދުރުކޮށްދޭކަމަށް މާހިރުން ވިދާޅުވެއެވެ.\nބަރުދަން ލުއިކުރުމަކީ މިހާރަކަށްއައިސް އެތައް ބަޔަކު ބޭނުންވާކަމަކަށްވާއިރު އަދި އެކަންކުރާނޭ ރަނގަޅު ގޮތެއް ގިނަ ބަޔަކަށް ނުވިސްނޭއިރު، ބެޑްމިންޓަން ކުޅުމަކީވެސް ބަރުދަން ލުއިކުރުމަށް ކުރެވިދާނޭ ކަންކަމުގެ ތެރެއިން އެއް ކަމެކެވެ.\nބެޑްމިންޓަން ކުޅުމުގެ ސަބަބުން ހަށިގަނޑަށް ލިބޭ އެހެން ފައިދާތަކަށްބަލާއިރު ހަކުރުބަލި ޖެހުމުން ދުރުކޮށްދިނުމާއި ހަކުރުބަލި ޖެހިފައިވާ މީހުންނަށް އަރާމު ދިރިއުޅުމެއް އުޅުމަށް، ބެޑްމިންޓަނަކީ ރަނގަޅު ކުޅިވަރެއްކަމަށްވެސް ބައެއް ޞިއްޙީ މާހިރުން ވިދާޅުވެއެވެ. އެގޮތުން ކޮށްފައިވާ ދިރާސާއަކުން ދައްކާގޮތުގައި، އެ ދިރާސާގައި ބައިވެރިވި ހަކުރުބަލި މީހުންގެ ތެރެއިން 58 އިންސައްތަ މީހުންނަށް ބޭސް ބޭނުންކުރުމަށްވުރެ ރަނގަޅީ ބެޑްމިންޓަން ނުވަތަ އެފަދަ އެހެން ކުޅިވަރެއް ކުޅުމެވެ.\nމި ކުޅިވަރުގެ ސަބަބުން ހަށިގަނޑަށް ޖިސްމާނީގޮތުން އެތައް ފައިދާތަކެއްކުރާއިރު، މި ކުޅިވަރުގެ ސަބަބުން ހަށިގަނޑަށް ނަފްސާނީގޮތުންވެސް އެތައް ފައިދާތަކެއް ކުރެއެވެ. އެގޮތުން ސްޓްރެސްވުމާއި އެންޒައިޓީފަދަ ނަފްސާނީ މައްސަލަތަކުން މީހުން ދުރުކޮށްދެއެވެ. އަދި، މި ކުޅިވަރަކީ ދެމީހުން ނުވަތަ ހަތަރު މީހުން އެއްކޮށް ކުޅޭ ކުޅިވަރަކަށްވުމުން، މިއީ އިޖުތިމާޢީ ގޮތުންވެސް ރަނގަޅު ކުޅިވަރެއްކަމަށް ކަމުގެ މާހިރުން ވިދާޅުވެއެވެ.\nބެޑްމިންޓަނަކީ ހިތުގެ މައްސަލަތަކާއި ލޭ މައްޗަށްދިޔުން އަދި ކޮލެސްޓްރޯލްގެ މައްސަލަތައް ކުރިމަތިވުމުން ދުރުކޮށްދޭ އަދި އެފަދަ ބަލިތައް ތަހަންމަލުކުރަމުންދާ އަދި ކޮށްފައިވާ ފަރާތްތައްވެސް، ކަސްރަތުކުރުމަށް ކުޅުމަށް ރަނގަޅު ކުޅިވަރެކެވެ. އެގޮތުން މި ކުޅިވަރުގެ ސަބަބުން ޓްރިގްލިސެރައިޑް ލެވެލް ދަށްކޮށްދޭތީ ހިތުގެ މައްސަލަތައް ޖެހުމުން ދުރުކޮށްދޭކަމަށް ޞިއްޙީ މާހިރުން ވިދާޅުވެއެވެ.


ފޮތްތެރިންނަށް: ލޯޑް އޮފް ދި ރިންގްސްގެ ދުނިޔެއާ ގުޅޭ ޓޯލްކީންގެ މުޅިން އައު ލިޔުންތަކެއް\nޙުސައިން އަފްޝަން 20 ނޮވެމްބަރު 2020 09:19\n"ލޯޑް އޮފް ދި ރިންގްސް"ގެ މުއައްލިފު ޖޭއާރްއާރް ޓޯލްކިއެން\nމަޝްހޫރު ޚިޔާލީ ވާހަކަ "ލޯޑް އޮފް ދި ރިންގްސް" ވާހަކައިގެ ދުނިޔެއާ ގުޅޭ ގޮތުން އެ ވާހަކައިގެ މުއައްލިފު ޖޭ.އާރް.އާރް. ޓޯލްކީން ލިޔުއްވައިފައިވާ ލިޔުންތަކުގެ ތެރެއިން މިހާތަނަށް ޝާއިޢުކޮށްފައިނުވާ އައު ލިޔުންތަކެއް އަންނަ އަހަރު ޝާއިޢުކުރާނެ ކަމުގައި "ދި ގާޑިއަން" ނޫހުން ބުނެފިއެވެ. މި ލިޔުންތަކުގައި މި ވާހަކައިގެ ދުނިޔެއާ ގުޅޭ ގޮތުން މިހާތަނަށް ހާމަވެފައިނުވާ ބައެއް ކަންކަން ހާމަވާނެ ކަމަށްވެސް އެ ނޫހުން ރިޕޯޓުކުރިއެވެ.\nމި ލިޔުންތަކަކީ ޓޯލްކީން އެސްޓޭޓުން ޝާއިޢުކުރުމަށް ހުއްދަދީގެން ޝާއިޢުކުރާ ލިޔުންތަކެކެވެ. އަންނަ އަހަރުގެ ޖޫން މަހުގައި މި މަޒުމޫނުތައް ޝާއިޢުކުރަނީ "ދަ ނޭޗާ އޮފް މިޑްލް-އާތު" ގެ ނަމުގައެވެ. މިޑްލްއާތަކީ ލޯޑް އޮފް ދި ރިންގްސް އަދި ހޮބިޓު ސިލްސިލާ ނާވިލުތަކުގައި ޞިފަކޮށްދީފައިވާ ޚިޔާލީ ދުނިޔެއަށް މުއައްލިފު ދެއްވާފައިވާ ނަމެވެ. މި ލިޔުންތައް އެއް ފޮތެއްގެ ގޮތުގައި ޝާއިޢުކުރާ ހާޕާކޮލިންސް ކުންފުނިން ބުނި ގޮތުގައި މި ލިޔުންތަކަކީ ކިޔުންތެރިން "ލޯޑް އޮފް ދި ރިންގްސް"އާއި، "އަންފިނިޝްޑް ޓޭލްސް"ގެ ދުނިޔެއަށް ގެންގޮސްދޭނެ ލިޔުންތަކެއް ކަމުގައެވެ.\nޓޯލްކީން މިޑްލްއާތާ ގުޅޭ ގޮތުން ލިޔުއްވައި ޝާއިޢުކުރެއްވި ފުރަތަމަ ސިލްސިލާއަކީ 1937 ވަނަ އަހަރުގައި ޝާއިޢުކުރެއްވި "ދި ހޮބިޓް"އެވެ. އޭގެ ފަހުން 1954 ވަނަ އަހަރުގައާއި 1955 ވަނަ އަހަރުގައި އޭނާ ވަނީ "ދި ލޯޑް އޮފް ދަ ރިންގްސް" ސިލްސިލާ ޝާއިޢުކުރައްވާފައެވެ. އެހެންނަމަވެސް ހާޕާކޮލިންސްގެ ޑިރެކްޓާ ކްރިސް ސުމިތު ވިދާޅުވީ ޓޯލްކީން އަވަހާރަވުމުގެ ކުރިން ފާއިތުވި މަދު އަހަރުތަކުގެ ކުރިން ފާއިތުވި ދިހަވަރަކަށް އަހަރު އޭނާ އުފެއްދެވި ޚިޔާލީ ދުނިޔެއާ ގޮތުން ގިނަ ޢަދަދެއްގެ ލިޔުންތައް ލިޔުއްވާފައިވާ ކަމުގައެވެ.\nސްމިތު ވިދާޅުވި ގޮތުގައި ޓޯލްކީންއަށް "މިޑްލްއާތު"އަކީ ހޯދާ ބަލަން ހުޅުވިފައި އޮތް ތަނަވަސް ދުނިޔެއެކެވެ. އަދި "ދި ނޭޗަރ އޮފް މިޑްލް-އާތު"ގައި ޝާއިޢުކުރާ ލިޔުންތަކަކީ ޓޯލްކިއެން އުފެއްދެވި ޚާއްޞަ ދުނިޔޭގައި އޭނާ ކުރެއްވި ދަތުރުތަކެއްގެ ޞިފާކުރުންތައް ކަމުގައިވެސް ސްމިތު ވިދާޅުވިއެވެ.\nމި މަޒުމޫނުތަކުގައި މުއައްލިފު އަލިއަޅުވައިލައްވާ ކަންކަމުގެ ތެރޭގައި އެލްފުންގެ އަބަދީ ޙަޔާތާއި އަލުން ދިއުމާއި، މިޑްލްއާތުގެ ދޭވަތައިންނާއި، އެ ދުނިޔޭގައި ދިރިއުޅޭ ބައެއް ޖަނަވާރާއި އެ ދުނިޔޭގެ ބައެއް ބިންތަކާއި އެ ބިންތަކުގެ ޠަބީޢަތް ފަދަ މައުޟޫޢުތައް ހިމެނެއެވެ.\nފޮތްތެރިކަން ސަޤާފަތް ލޯޑް އޮފް ދަ ރިންގްސް


ދުނިޔޭގެ އެންމެ ދުވަސްވީ މީހާ 117 ވަނަ އަހަރުގައި މަރުވެއްޖެ!\nއެމާ އަކީ 1800 ވަނަ އަހަރުގެ އުފަންވީ މީހުންގެ ތެރެއިން ދުނިޔޭގައި ހުރި އެންމެ ފަހު މީހާ\n16 އޭޕްރިލް 2017 | އާދީއްތަ 14:14\nއެމާ މޮރާނޯ މަރުވީ 117 އަހަރުގައި\nދުނިޔޭގައި ހުރި އެންމެ ގިނަދުވަސްވީ މީހާ ކަމުގައިވާ އިޓަލީގެ އެމާ މޮރާނޫ އުމުރުން 117 އަހަރުގައި މަރުވެއްޖެއެވެ.\n1899 ވަނަ އަހަރު އުފަންވި އެމާ އަކީ 1800 ވަނަ އަހަރުގެ އުފަންވީ މީހުންގެ ތެރެއިން ދުނިޔޭގައި ހުރި އެންމެ ފަހު މީހާއެވެ.\nއެމާގެ އެންމެ އާދަޔާ ކީލާފު ކަމެއްގެ ގޮތުގައި ފާހަގަވީ ދުވާލެއްގެ މައްޗަށް އޭނާ ކެއުމުގައި3ބިސް ބޭނުން ކުރާކަމެވެ. އޭގެ ތެރެއިން2ބިސް އޭނާ ބޮނީ ރޮލާއެވެ. މި ކެއުމުގެ އާދަ އޭނާގެ އުމުރުން 90 އަހަރު ވަންދެން ހިފެހެއްޓި ކަމަށްވެއެވެ.\nއެމާ މަރުވެފައިވަނީ އިޓަލީގެ އުތުރު ސަރަހައްދެއްގައި ހުންނަ އޭނާގެ އަމިއްލަ ގޭގައެވެ. އުމުރުން 26 އަހަރުގައި އެމާ ކައިވެންޏެވެއްކުރި ނަމަވެސް އެކައިވެނި އެމާ ސިފަ ކުރީ އެއްވެސް އުފަލެއް ނުލިބުނު ކައިވެންޏެއްގެ ގޮތުގައެވެ. އަދި އޭނާގެ ފިރިމީހާއާއި މާބޮޑު ގުޅުމެއްވެސް ނޯވެއެވެ. އެމާގެ ފިރިމީހާ މަރުވީ، ފުރަތަމަ ބޮޑު ހަނގުރާމައިގައެވެ. ލިބިފައިވަނީ އެންމެ ދަރިއެކެވެ. ނަމަވެސް އެމާއަށްވުރެ ކުރިން އެ ދަރިފުޅުވެސް ވަނީ މަރުވެފައެވެ.\nއެމާއަށް ވުރެ ކުރިން ދަރިފުޅުގެ އިތުރުން އެމާގެ އެއްބަނޑު އެއްބަފާ އަށް މީހުންވެސް ވަނީ މަރުވެފައެވެ. އެމާ ބުނެފައިވަނީ އޭނާގެ ހަޔާތުގައި ކުރިމަތިވި އެންމެ ހިތާމަވެރި ދުވަހަކީ އޭނާގެ ދަރިފުޅު މަރުވި ދުވަސް ކަމުގައެވެ.\nއެމާއަކީ ފުރަތަމަ ބޮޑު ހަނގުރާމައާއި ދެވަނަ ބޮޑު ހަނގުރާމާއިގެ އިތުރުން އިޓަލީގައި އުފެދުނު 90 އަށް ވުރެ ގިނަ ސަރުކާރު ދެކެފައިވާ ފަރާތެކެވެ.


ޕަބްލިޝްކުރި ތާރީޚް: 20 ޖޫން 2018\nސުންގަޑި: 10 ޖުލައި 2018 1100\nކޮޅުމަޑުލު އަތޮޅުކައުންސިލްގެ އިދާރާގެ " ރަހަނު " ލާންޗްގައި އެޅުމަށް އައުޓްބޯޑް2އިންޖީނު ހޯދަން ބޭނުންވެއްޖެ.\nމިއިދާރާގެ " ރަހަނު " ލާންޗްގައި އެޅުމަށް 250 ހޯސްޕަވަރގެ އައުޓްބޯޑް2އިންޖީނު ގަންނަން ބޭނުންވެއްޖެއެވެ. ވީމާ، މިކަމަށް ކުރިމަތިލާން ބޭނުންފުޅުވާ ފަރާތްތަކުން 28 ޖޫން 2018 ވަނަދުވަހުގެ 11:00 އަށް، މިއިދާރާއަށް ޙާޟިރުވެ މަޢުލޫމާތު ސާފުކުރެއްވުމަށްފަހު 10 ޖުލައި 2018 ވަނަދުވަހުގެ 11:00 ގައި އަންދާސީ ހިސާބު ހުށަހެޅުއްވުން އެދެމެވެ.\nރަށުން ބޭރުގައި އުޅުއްވާ ފަރާތްތަކަށް އީމެއިލް މެދުވެރިކޮށް މަޢުލޫމާތު ލިބިގަނެ އަދި ބިޑް ހުށަހެޅޭނެވެ. އީމެއިލް މެދުވެރިކޮށް ހުށަހަޅުއްވާނީ publicservice@thaa.gov.mv އަށެވެ. އީމެއިލް މެދުވެރިކޮށް މަޢުލޫމާތު ލިބިގަނެވޭނީ، މަޢުލޫމާތު ދިނުމަށް ކަނޑައެޅިފައިވާ މުއްދަތު ހަމަނުވަނީސް މި އިދާރާގެ ކަމާބެހޭ ނަމްބަރަށް ގުޅައި ނަންނޯޓްކުރާ ފަރާތްތަކަށެވެ. މިކަމާބެހޭގޮތުން މި އިދާރާއިން މަޢުލޫމާތު ސާފުކުރެއްވުމަށް ގުޅުއްވާނީ 9821111 ނަމްބަރއިން ޢަލީއަމްޖަދުއާއިއެވެ.\nމުއްދަތުގައި މަޢުލޫމާތު ނުހޯއްދަވާ ފަރާތްތަކުގެ ބިޑް ބަލައިނުގަންނާނެ ވާހަކަ ދެންނެވީމެވެ. އަދި މަޢުލޫމާތު ސާފުކުރެއްވުމަށް ދުރުވާއިރު އެފަރާތެއްގެ އައިޑީކާޑުގެ އަސްލު ނުވަތަ ކޮޕީއެއް ގެންނެވުން އެދެމެވެ.\nމިހެންވެ، މިކަން ޢާއްމުކޮށް އެންގެވުމަށްޓަކައި އިޢުލާން ކުރީމެވެ.\n05 ޝައްވާލު 1439


ސިފައިންގެ ޚިދުމަތުގެ ކޮންމެ ދުވަހެއް ފެށި ނިމެނީ ޤައުމީ...\n129 ވަނަ ސިފައިންގެ ދުވަސް\nސިފައިންގެ ޚިދުމަތުގެ ކޮންމެ ދުވަހެއް ފެށި ނިމެނީ ޤައުމީ މަސައްކަތުގައި: ރައީސް\nސިފައިންގެ ޚިދުމަތް ފަށާފައިވަނީ 1892 ވަނަ އަހަރު އޭޕްރިލް މަހުގެ 21 ގައި\nބުދަ ދުވަހު ވަނީ ދިދަ ނެގުމުގެ ރަސްމިއްޔާތެއް ބާއްވާފައި\nރައީސް ވަނީ ދުވަހުގެ ތަހުނިޔާ ދަންނަވާފައި\n21 އޭޕްރިލް 2021 | ބުދަ 12:20\nރައީސް ގަމަށާއި ކައްދޫއަށް ކުރެއްވި ދަތުރުފުޅެއްގައި ސިފައިންގެ ބޭފުޅުންތަކަކާއެކު ވަޑައިގަންނަވަނީ\nދިވެހި ސިފައިންގެ ޚިދުމަތުގެ ކޮންމެ ދުވަހެއް ފެށި ނިމިގެން ދަނީ ޤައުމުގެ ޙައްޤުގައި ކުރާން އޮތް މަސައްކަތުގައި ދެމިތިބެކަމަށް ރައީސުލްޖުމްހޫރިއްޔާ އިބްރާޙިމް މުޙައްމަދު ސޯލިޙު ވިދާޅުވެއްޖެއެވެ.\nސިފައިންގެ 129 ވަނަ އަހަރީ ދުވަހުގެ ތަހުނިޔާ ދަންނަވައި ރައީސް ކުރެއްވި ޓްވީޓެއްގައި ވިދާޅުވީ، ދިވެހި ސިފައިންގެ ފަޚުރުވެރި ޚިދުމަތުގެ ކޮންމެ ދުވަހެއް ފެށި ނިމެނީ ޤައުމުގެ ޙައްޤުގައި ކުރަން އޮތް މަސައްކަތުގައި ދެމިތިބެ ކަމަށެވެ. ރައީސް ވަނީ ދުވަހުގެ ތަހުނިޔާ މިނިސްޓަރ އޮފް ޑިފެންސަށާއި ޗީފް އޮފް ޑިފެންސް ފޯސް އަދި ހުރިހާ ސިފައިންނަށް ދަންނަވާފައެވެ.\nއެމްއެންޑީއެފްގެ 129 ވަނަ އަހަރީ ދުވަހުގެ މުނާސަބަތުގައި ބުދަ ދުވަހު ވަނީ ދިދަ ނެގުމުގެ ރަސްމިއްޔާތެއްވެސް ބާއްވާފައެވެ. ކަޅުތުއްކަލާ ކޮށީގައި ބުދަ ދުވަހުގެ ހެނދުނު 06:00 ގައި ބޭއްވި ދިދަ ނެގުމުގެ ރަސްމިއްޔާތު ޝަރަފުވެރިކޮށްދެއްވީ މިނިސްޓަރ އޮފް ޑިފެންސް މާރިޔާ އަޙްމަދު ދީދީއެވެ. މި ރަސްމިއްޔާތުގައި، ޑިފެންސް މިނިސްޓަރ މާރިޔާ އަޙްމަދު ދީދީ ވަނީ، ކުރިއަށްއޮތް އަހަރު ސިފައިން ބޭނުންކުރުމަށް ހަމަޖެހިފައިވާ ޝިޢާރު ޢިއުލާނު ކޮށްދެއްވާފައެވެ. ކުރިއަށް އޮތް އަހަރު ސިފައިން ބޭނުންކުރުމަށް ހަމަޖެހިފައިވާ ޝިޢާރަކީ "ސިފައިންގެ ޤާބިލްކަން – ޤައުމުގެ އަމާންކަން" އެވެ.\n129 ވަނަ ސިފައިންގެ ދުވަހުގެ މުނާސަބަތުގައި ރާއްޖޭގެ ހުރިހާ ކަންކޮޅުތަކެއްގައި ގާއިމުކުރެވިފައިވާ އޭރިއާ ކޮމާންޑްތަކުގައި ވެސް ދިދަ ނެގުންވަނީ ކުރިޔަށް ގެންގޮސްފައެވެ. ސިފައިންގެ ޚިދުމަތް ދިވެހިރާއްޖޭގައި ފަށާފައިވަނީ މީލާދީން 1892 ވަނަ އަހަރު އޭޕްރިލް މަހުގެ 21 ވަނަ ދުވަހުގައެވެ.\nއެމްއެންޑީއެފް ރައީސް ސޯލިހު


Hulhumale gai kuriah gendhiya masthuvaathaketheege opperation thakehgai hatharu meehaku hahyarukohfi – Iru\nބޭރުގެ ނުދަންނަ ނަންބަރަކުން އަންނަ ކޯލުތައް ނުނެގުމަށް ދިރާގުން އެދެފި\nހުޅުމާލޭގައި ކުރިއަށް ގެންދިޔަ މަސްތުވާތަކެތީގެ އޮޕަރޭޝަންތަކެއްގައި ހަތަރު މީހަކު ހައްޔަރުކޮށްފި\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ފުލުހުންގެ އިންޓެލިޖެންސާއި ހުޅުމާލޭގައި މަސައްކަތްކުރާ ފުލުހުން ގުޅިގެން ހިންގި އޮޕަރޭޝަނެއްގައި މަސްތުވާތަކެއްޗާއެކު ހަތަރު މީހަކު ހައްޔަރުކޮށްފިއެވެ.\nމަސްތުވާތަކެތީގެ ވިޔަފާރިކޮށް އެތަކެތި ގެންގުޅޭކަމުގެ މައުލޫމާތު ފުލުހުންގެ އިންޓެލިޖެންސަށް ލިބުމާ ގުޅިގެން ހިންގި އެ އޮޕަރޭޝަނުގައި ހައްޔަރުކޮށްފައިވަނީ 29 އަހަރުގެ ދެ މީހުންނާއި، 22 އަހަރުގެ މީހެއްގެ އިތުރުން 21 އަހަރުގެ އަންހެނެކެވެ. މި ހަތަރު މީހުންނަކީވެސް ދިވެހިންނެވެ.\nއެގޮތުން މި އޮކްޓޯބަރމަހުގެ4ވަނަ ދުވަހު ހިންގި އެ އޮޕަރޭޝަންތަކުގައި ހުޅުމާލޭގެ ތިން ފްލެޓެއް ބަލައި ފާސްކޮށްފައިވެއެވެ. އެ ބަލައި ފާސްކުރުމުގެ ތެރެއިން މަސްތުވާތަކެތިކަމަށް ޝައްކުކުރެވޭ އެއްޗެއް ހުރި 17 ރަބަރު ޕެކެޓާއި، 16 ސެލޯފިންކޮޅު ފެނިފައިވެއެވެ. އަދި މަސްތުވާތަކެތި ބޭނުންކުރުމަށް ގެންގުޅޭ ކަމަށް ބެލެވޭ ތަކެތީގެ އިތުރުން ގިނައަދަދެއްގެ ފައިސާ ފެނިފައިވެއެވެ.


ޤުރުއާނާއި ގުޅުން ބަދަހިކުރުން – Ilm\nޤުރުއާނާއި ގުޅުން ބަދަހިކުރުން\nއެމަހެއްގައި ޤުރުއާން ބާވައިލެއްވި މައްސަރު މިވަނީ އަޅުގަނޑުމެންނާއި ބައްދަލުވެފައެވެ. މި މަހަކީ ގިނަގިނައިން ޤުރުއާން ކިޔެވުމަށް އެންމެންވެސް އިސްކަންދޭ މަހެކެވެ. އަހަރުގެ އެހެން މަސްތަކާއި ޚިލާފަށް މިސްކިތްތަކުންވެސް ޤުރުއާން ކިޔަވަން ތިބޭ މީހުން ފެންނަވަރު ގިނަ މަހެކެވެ. ޤުރުއާން ކިޔެވުމަކީ ގިނަގުނަ އަޖުރު ލިބޭ ކަމެއްކަމީ ޝައްކެއްވެސް އޮތް ކަމެއް ނޫނެވެ. ހަމަ އެއާއިއެކު ޤުރުއާނަކީ އަޅުގަނޑުމެންގެ ޙަޔާތް އޭގެ މައްޗަށް ބައްޓަން ކުރަން ޖެހޭ ފޮތްވެސް މެއެވެ. މި ލިޔުމުގައި މި ހިމަނާލަނީ ޤުރުއާނާއި ތިބާއާއި ދޭތެރޭ ރަނގަޅު ގުޅުމެއް ބިނާ ކުރުމަށްޓަކައި ކުރެވިދާނެ ބައެއް ކަންކަމަށެވެ.\nކޮންމެ ދުވަހަކު ކިޔެވުމަށް ޓާގެޓެއް ކަނޑައެޅުން\nކޮންމެ ދުވަހަކުވެސް ޤުރުއާނުން ކިޔަވާނެ އެންމެ މަދު މިންވަރެއް ކަނޑައަޅާށެވެ. މިސާލަކަށް ކޮންމެ ދުވަހަކު ފަތިސް ނަމާދުގެ ފަހުން5ޞަފްޙާ ކިޔެވުމަށް ޓާގެޓެއް ކަނޑައެޅިދާނެއެވެ. މީގެ އިތުރުންވެސް ވަޤުތު ވާވަރަކުން ކިޔަވާނީއެވެ. ރަމަޟާން މަހަށް ފަހުގައިވެސް މި އާދަ ކުރިއަށް ގެންދާށެވެ. އޭރުން މުޅި އަހަރުގައިވެސް ޤުރުއާން ކިޔެވުން މަތީ ދެމިހުރުމަށް މަގުފަހިވެގެން ދާނެއެވެ.\nޤުރުއާނުގެ މާނަ ދެނެގަތުމަށް މަސައްކަތް ކުރުން\nއަޅުގަނޑުމެންގެ ތެރެއިން ގިނަ މީހުންނަކީ ޢަރަބި ބަސް ދަންނަ މީހުންނެއް ނޫނެވެ. މިކަމުގެ ސަބަބުން ޤުރުއާން ކިޔަވާއިރު އޭގެއިން އަޅުގަނޑުމެންނަށް ފަހުމް ވަނީ ވަރަށްވެސް މަދު މިންވަރެކެވެ. ޤުރުއާނުގެ ތަރުޖަމާއެއް ހޯދައިގެން ކޮންމެ ދުވަހަކުވެސް ކޮންމެވެސް މިންވަރެއް ކިޔާލާށެވެ. ތަރުޖަމާގައި ހުންނަ މަޢުލޫމާތަށްވުރެ އިތުރަށް ބޭނުންވާނަމަ ޤުރުއާން ތަފްސީރު ފޮތެއްގެ އެހީ ހޯދިދާނެއެވެ. އަވަދިނެތި އުޅެމުން ކޮންމެ ދުވަހަކު ފޮތުން ކިޔަން ވަޤުތު ނުވާނަމަ އޯޑިއޯއެއް އަޑުއެހިދާނެއެވެ.\nޤުރުއާނުން މިންވަރެއް ހިތުދަސްކުރަން ޢަޒުމު ކަނޑައަޅާށެވެ. ކާމިޔާބު ދެއްވުންއެދި ﷲ އަށް ދުޢާކުރާށެވެ. ޤުރުއާން ތަޖުވީދުން ކިޔަން ދަންނަ މުދައްރިސެއްގެ އެހީ ހޯދުމަކީ މިކަން އިތުރަށް ފަސޭހަވެގެންދާނެ ކަމެކެވެ. ކިތަންމެ ކުޑަ މިންވަރެއް ދަސްވިޔަސް ހިތްވަރު އެލުވާނުލާ ކުރިއަށް ދާށެވެ.


Geygai thibegen dhiraagu prepaid customerunnah reload kolleveyne | MBS NEWS\nދިރާގުގެ ޕްރިޕެއިޑް ކަސްޓަމަރުންނަށް ގޭގަައި ތިބެގެން ރީލޯޑް ކުރެވޭ ގޮތް ވަނީ ހަމަޖައްސާފައި.\nގޭގައި ތިބެގެން ދިރާގު ޕްރީޕެއިޑް ކަސްޓަމަރުންނަށް ރީލޯޑް ކޮށްލެވޭނެ\nދިރާގު ކަސްޓަމަރުންނަށް ގޭގައި ތިބެގެން ރީލޯޑްކުރެވޭނެ ގޮތް ހަމަޖައްސައިފި އެވެ.\nދިރާގު ބުނީ ކޮވިޑް ބަލިމަޑުކަމުން އަރައިގަތުމަށް ހުރިހާ ހިދުމަތްތަކެއް ދިނުމަށް މަސައްކަތް ކުރަމުންދާ ދުވަސްވަރަކަށްވާއިރު، އެ ކުންފުނީގެ ޕްރީޕެއިޑް ކަސްޓަމަރުންނަށް ފަސޭހަކަމާއެކު ގޭގައި ތިބެގެން ރީލޯޑް ކުރުމުގެ ފުރުސަތު މިހާރު ލިބޭނެ ކަމަށެވެ. އެގޮތުން ދިރާގު ޕްރީޕެއިޑް ކަސްޓަމަރުންނަށް ގޭގައި ތިބެގެން ފަސޭހަކަމާއެކު ރީލޯޑް ކޮށްލެވޭނެ ވަރަށް ގިނަ ގޮތްތައް ހިމެނެ އެވެ. އޭގެ ތެރޭގައި:\nދިރާގު ޕޭ ނުވަތަ ބީއެމްއެލް އަދި އެމްއައިބީ ޑެބިޓް ނޫނީ ކްރެޑިޓް ކާޑު ބޭނުންކޮށްގެން ރީލޯޑްކުރަން ފައިސާދެއްކޭނެ އެވެ.\nދިރާގު މޮބައިލް އެޕް މެދުވެރިކޯށް ރީލޯޑްކުރާނެގޮތުގެ ވީޑިއޯ ޓިއުޓޯރިއަލް\nދިރާގު ވެބްސްއިޓު މެދުވެރިކޮށް ރީލޯޑް ކޮށްލުމަށް ދިރާގު ވެބްސައިޓްގެ ހޯމް ޕޭޖްގައިވާ “Easy TopUp” އަށް ފިއްތާލާށެވެ. އެއަށްފަހު ރީލޯޑްކުރަން ބޭނުންވާ ނަންބަރު އަދި އަދަދު ޖެހުމަށްފަހު “Continue” އަށް ފިއްތާލާށެވެ. ދެން، ފައިސާ ދައްކަންބޭނުންވާ ގޮތް ޚިޔާރުކުރުމަށްފަހު “Continue” އަށް ފިއްތާލާށެވެ.\nދިރާގު ޕޭ މެދުވެރިކޮށް ރީލޯޑް ކޮށްލުމަށް ދިރާގުޕޭގެ މޮބައިލް އެޕްލިކޭޝަން ހުޅުވުމަށްފަހު “Reload my mobile” ނުވަތަ “Reload Another” އަށް ފިއްތާލާށެވެ. އެއަށްފަހު ނަންބަރު އަދި އަދަދު ޖެހުމަށްފަހު “Validate” އަށް ފިއްތާލާށެވެ. ދެން ރީލޯޑް ޓްރާންސެކްޝަން ފުރިހަމަކުރުމަށް “Proceed” އަށް ފިއްތާލުމުން ރީލޯޑް ކޮށް ނިމުނީ އެވެ.\nދިރާގު ޕޭ އެކައުންޓަށް ފަސޭހަކަމާއެކު ކޭޝްއިން ކޮށްލުމަށް ދިރާގު ޕޭ އެޕް އަދި ދިރާގު ވެބްސައިޓުން ޑެބިޓް ނޫނީ ކްރެޑިޓް ކާޑް މެދުވެރިކޮށް ކުރެވޭނެ އެވެ.\nދިރާގުން އެދެނީ މިދުވަސްވަރު ހުރިހާ ކަސްޓަމަރުންވެސް ރައްކާތެރިކަމާއެކު ގޭގައި ތިބުމަށެވެ. އަދި ދިރާގުން މަސައްކަތްކުރަމުންދަނީ ކަސްޓަމަރުން ގޭގައި ތިބިގެން ދިރާގުގެ ޚިދުމަތްތައް ބޭނުން ކުރުމަށް ލުއިފަސޭހަތައް ފޯރުކޯށްދީ ކަސްޓަމަރުންގެ ޑިޖިޓަލް ތަޖްރިބާ އިތުރަށް ފުރިހަމަކޮށް ދިނުމަށް ކަމަށް ވެސް އެ ކުންފުނިން ބުންޏެވެ.\nކޮވިޑް-19 ވިޔަފާރި މުއާސަލާތު ދިރާގު


Kukulhu Bihuge Hisaabuthakun Dhekky Belgium in Portugal Balikuraane Kamah - Vaguthu\nކުކުޅު ބިހުގެ ހިސާބުތަކުން ދެއްކީ ބެލްޖިއަމުން ޕޯޗުގަލް ބަލިކުރާނެ ކަމަށް\nބޮޑެތި ކުޅިވަރު މުބާރާތްތަކުގައި މެޗުތަކުގެ ނަތީޖާ ދިމާކުރަން ތަފާތު އެކި އުކުޅުތަކެއް ބޭނުންކުރެއެވެ. އެއްފަހަރު ކާން ނުދީ ބާއްވާފައި އޮތް ބޯވައެއް ލައްވާ ނަތީޖާ ދިމާކުރުވި އިރު ގިނަ ޖަނަވާރުންތަކެއް ބޭނުންކޮށްގެން ވެސް މީގެކުރިން ނަތީޖާ ދިމާކޮށްފައި އެބަހުއްޓެވެ.\nމިފަަހަރުގެ ޔޫރޯ 2020 ގައި ނަތީޖާ ދިމާކުރަން އާ އުކުޅެއް ވަނީ ފަށާފައެވެ. އެއީ ބައްދަލުކުރާ ދެ ޓީމުގެ ނަން ލިޔުމަށްފަހު ދެ ބިސް އެއްފަހަރާ އެއްވަރަކަށް ދެ އަތަށް ވަރުލައިގެން ދެ ބިސް ފައްތަރުކޮށްލުމެވެ. މިގޮތަށް މިކަން ކޮށްގެން ބައެއް ނަތީޖާތަކެއް ދިމާކޮށްފައިވެސް އެބަހުއްޓެވެ. އެހެންކަމުން މިއީ މިފަހަރު ވަރަށް މަޝްހޫރުވާނެ އުކުޅެއް ކަމަށް ބެލެވެއެވެ.\nމި ބިހުގެ ހިސާބުތައް ދައްކާގޮތުން މިރޭ ދެވަނަ ބުރުގައި ޕޯޗުގަލް އާއި ބެލްޖިއަމް ބައްދަލުކުރާ މެޗު ކާމިޔާބުކުރާނީ ބެލްޖިއަމް އެވެ. އޭގެކުރިން ނެދަލޭންޑްސް އާއި ޗެކް ރިޕަބްލިކް މެޗުގެ ނަތީޖާ ދިމާނުކުރެވުނެވެ. ނަމަވެސް ވޭލްސް އާއި ޑެންމާކް ބައްދަލުކުރި މެޗު ދިމާވެފައިވެއެވެ. އަދި އިޓަލީ އާއި އޮސްޓްރިއާ ބައްދަލުކުރި މެޗުވެސް ދިމާވެފައިވެއެވެ.\nބިހުގެ ހިސާބުތަކުން ދައްކާގޮތުން ޗެމްޕިއަންކަން ހޯދާނީ ޖަރުމަނުވިލާތެވެ. އެއީ ފައިނަލުގައި ކްރޮއޭޝިއާ ބަލިކުރުމަށްފަހު އެވެ.\nޖޫން 28, 2021 00:24\nމީހަކު ބަލިވެ އިނީމަ ބުނެބަލަ ލިބޭނީ ފިރިހެނ ކުއްޖެކޭ... މިހެން ހެދީމަ ވެސް ބައެއް ފަހަރު ދިމަވާނެ.. މޮޔަވެބަލަ\nޖޫން 28, 2021 11:06


ދަނޑު ބޭރުން – ކްރިސްޓިއާނޯ ރޮނާލްޑޯ\nދަނޑު ބޭރުން – ކްރިސްޓިއާނޯ ރޮނާލްޑޯ\nރޮނާލްޑޯ އޭނާގެ އާއިލާއާއެކު\nޕޯޗުގަލްގެ މެޑެއިރާއަށް އުފަން އުމުރުން 29 އަހަރުގެ ކްރިސްޓިއާނޯ ރޮނާލްޑޯ އަކީ އޭނާގެ މަންމަ އާއި ބައްޕައަށް ލިބުނު ހަގު ދަރިފުޅެވެ. ރޮނާލްޑޯގެ ޢާއިލާއިގައި އޭނާއާއި އެކު ޖުމްލަ ހަތަރު ކުދިން ތިބެއެވެ. އެއީ އެއް ބޭބެއާއި ދެ ދައްތައެވެ.\nކްރިސްޓިއާނޯގެ ފަހަތަށް “ރޮނާލްޑޯ” މި ނަން އިތުރުކުރީ ރޮނާލްޑޯގެ ބައްޕަގެ ފޭވަރިޓް އެކްޓަރުގެ ނަމާއި އެއްގޮތް ކުރުމުގެ ގޮތުންނެވެ. ރޮނާލްޑޯގެ ބައްޕަގެ ފޭވަރިޓް އެކްޓަރަކީ އެމެރިކާގެ ރައީސްކަންވެސް ކުރިން ކޮށްފައިވާ ރޮނާލްޑް ރޭގަންއެވެ.\nކްރިސްޓިއަން ދީނަށް އިންތިހާއަށް ލޯބިކުރާ ރޮނާލްޑޯގެ ޢާއިލާއަކީ ބަނޑުހައި ހޫނުކަމުގައި އުޅުނު ފަޤީރު ޢާއިލާއެކެވެ. ރޮނާލްޑޯ ބޮޑުވަމުން އައީ އޭނާގެ ބޭބެ އާއި ދެ ދައްތައާއި އެކު އެއް ކޮޓަރިއެއްގައެވެ. ސްކޫލްގައި ކިޔަވަމުން ދިޔައިރު ރޮނާލްޑޯއަކީ އެހެންކުދިންގެ މެދުގައި މަޤްބޫލު ކުއްޖެކެވެ. ނަމަވެސް ޓީޗަރެއްގެ ގަޔަށް ގޮނޑިއެއް އެއްލާލި މައްސަލައިގައި ރޮނާލްޑޯ ސްކޫލުން ވަކިކުރިއެވެ. ރޮނާލްޑޯ ބުނިގޮތުގައި އެކަން ކުރީ ޓީޗަރު އޭނާއަށް އިހްތިރާމް އަދާނުކުރީމައެވެ.\nރޮނާލްޑޯ އެންމެ ފުރަތަމަ ފުޓްބޯޅަ ކުޅެންފެށީ އުމުރުން 8 އަހަރުގައެވެ. ޕޯޗުގަލްގެ އާދައިގެ ޓީމެއްގައި ކުޅުނުއިރު ރޮނާލްޑޯގެ ބައްޕަ އަކީ އެޓީމްގެ “ކިޓް މެން” އެވެ. އެއަށްފަހު އޭނާ ފުރަތަމަ ފަހަރަށް ޓީމަކަށް ކުޅެން ސޮއި ކުރީ 1995 ވަނަ އަހަރުއެވެ. އެއީ ޕޯޗުގަލްގެ ނޭޝިއަނަލް އަށެވެ. އެއަށްފަހު ދެން އޭނާ ބަދަލުވީ ޕޯޗުގަލްގެ ސްޕޯޓިން ކްލަބަށެވެ. ސްޕޯޓިން ކްލަބްގައި އުޅުނުއިރު އޭނާ ފުޓްބޯޅަ ކުޅުން ހުއްޓާލަށް ޖެހިދާނެފަދަ ޞިއްޙި މައްސަލައެއް ކުރިމަތިވިއެވެ. ހިތުގެ ތެޅުން މާ އަވަސްވުމުން ކުރިމަތިވި އުނދަގޫތަކާއިހެދި ދުވަސްކޮޅަކަށް ފުޓްބޯޅަ ކުޅުމާއި ރޮނާލްޑޯ ދުރުވިއެވެ. އަދި މަންމަގެ އެހީތެރިކަމާއިއެކު ސާޖަރީ ހަދައި ރަނގަޅުވުމުން އަލުން ފުޓްބޯޅަ ކުޅެންފެށިއެވެ.\nރޮނާލްޑޯ އޭނާގެ ލޯބިވެރިޔާ އާއެކު\nރޮނާލްޑޯ މުޅި ދުނިޔެއަށް މަޝްހޫރުވެގެން ދިޔައީ ސްޕޯޓިންގައި ކުޅެމުންދަނިކޮށް އިނގިރޭސިވިލާތުގެ މެންޗެސްޓަރ ޔުނައިޓެޑުން 18 އަހަރުގައި އޭނާ ގެންދިޔަ ހިސާބުންނެވެ. 2003 ވަނަ އަހަރު މެންޗެސްޓަރ އަށް ބަދަލުވުމުގެ ކުރިން ރޮނާލްޑޯއަށް ވަނީ އާސެނަލްގައި ފަރިތަކުރުމުގެ ފުރުޞަތު އެ ކްލަބުން ދީފައެވެ. ނަމަވެސް ރޮނާލްޑޯގެ ހުނަރު އޭރު އެ ކްލަބަށް ފާހަގައެއް ނުކުރެވުނެވެ. ފުޓްބޯޅައިގައި ރޯނާލްޑޯއަށް ލިބިފައިވާ ހުނަރާއިއެކު އެންމެ އުހަށް އޭނާ އެރީ ކުޑަ ދުވަސްކޮޅެއްގެ ތެރޭގައެވެ. އެއަށްފަހު 2009 ވަނަ އަހަރު ރޮނާލްޑޯ ރިއަލް މެޑްރިޑަށް ބަދަލުވީ ދުނިޔޭގެ އެންމެ އަގުބޮޑު ކުޅުންތެރިޔާގެ ގޮތުގައެވެ.\nރޮނާލްޑޯ އަށް ލިބިފައިވާ މުއްސަނދިކަމާއި އެކުވެސް އޭނާއަކީ ގިނަ ބަޔަކަށް އަބަދުވެސް އެހީތެރިކަން ފޯރުކޮށްދެމުންދާ ކުޅުންތެރިއެކެވެ. މިގޮތުން 2011 ވަނަ އަހަރު ޔޫރަޕުން އެންމެ ގިނައިން ގޯލްޖަހައިގެން ލިބުނު ރަންބޫޓް 1.5 މިލިއަން ޔޫރޯއަށް ވިއްކާލުމަށްފަހު ލިބުނު ފައިސާ އޭނާ ވަނީ ފަލަސްތީނުގެ ގައްޒާގައި އުޅޭ ސްކޫލް ކުދިންނަށް ހަދިޔާކޮށްފައެވެ. މީގެ އިތުރުން ކެންސަރާއި ހަނގުރާމަކުރި ރޮނާލްޑޯގް މަންމަ ރަނގަޅުކުރުމަށް އެހީތެރިކަން ފޯރުކޮށްދެއްވި މެޑެއިރާގެ ހޮސްޕިޓަލަށް އޭނާ ވަނީ 2009 ވަނަ އަހަރު އެއްލައްކަ ޕައުންޑް ހަދިޔާކޮށްފައެވެ. މި ފައިސާ ރޮނާލްޑޯ ހަދިޔާ ކުރީ އޭނާގެ އުފަން ރަށުގައި ކެންސަރ ސެންޓަރެއް ޤާއިމްކުރުމަށެވެ. 2004 ވަނަ އަހަރު ކުރިމަތިވި ސުނާމީގައި ގެއްލުންވި އިންޑޮނީޝިޔާއަށް ޒިޔާރަތް ކުރުމަށްފަހު އޭނާ ވަނީ އެތަން އާރާސްތުކުރުމަގައިވެސް އެހީތެރިވެދީފައެވެ. އިންޑޮނީޝިޔާއަށް ޒިޔާރަތް ކުރުމަށް ރޮނާލްޑޯ ޝައުގުވެރިވީ އެޤައުމަށް ސުނާމީ އެރިއިރު ޕޯޗުގަލްގެ7ނަންބަރ ޖޯޒީއެއް ލައިގެން ހުރި ކުއްޖެއްގެ ވީޑިއޯއެއް ފެނިގެންނެވެ. އެ ވީޑިއޯގައި ފެންނަ ކުއްޖާގެ މުޅި ޢާއިލާ ވަނީ ސުނާމީގައި ދުނިޔެ ދޫކޮށް ގޮސްފައެވެ.\nރޮނާލްޑޯ ފަގީރު ކުއްޖަކަށް އެހީތެރިވެދެނީ\nޒިންމާދާރު ބައްޕައެއްގެ މަޤާމް އަދާކުރަމުންދާ ރޮނާލްޑޯއަށް ކުއްޖަކު ލިބުނީ 2010 ވަނަ އަހަރުގެ ޖުލައިމަހުގެ ތިންވަނަ ދުވަހުއެވެ. ނަމަވެސް ކުއްޖާގެ މަންމަގެ ނަން ރޮނާލްޑޯވަނީ ސިއްރުކޮށްފައެވެ. ދަރިފުޅު ބެލުމާއި ހަވާލުވެގެން ތިބެނީ ރޮނާލްޑޯގެ ޢާއިލާއިންނެވެ. މިހާރު ރޮނާލްޑޯގެ ލޯބިވެރިއަކީ ރަޝިޔާގެ މޮޑެލްއެއް ކަމުގައި އިރީނާ ޝައިކް އެވެ. އިރީނާއާއި ރޮނާލްޑޯގެ ގުޅުން ފެށިގެން ދިޔައީ 2010 ވަނަ އަހަރުއެވެ.\nރޮނާލްޑޯ އަށް މިހާތަނަށް ކުރިމަތިވި އެންމެ ހިތާމަވެރި އެއްދުވަހަކީ އޭނާގެ ބައްޕަ ނިޔާވި ދުވަހެވެ. އުމުރުން 52 އަހަރުގައި ރޮނާލްޑޯ ލޯބިވާ ބައްޕަ ދުނިޔެ ދޫކޮށް ދިޔައީ 2005 ވަނަ އަހަރުއެވެ. އެއަށްފަހު ރޮނާލްޑޯއަށް ލިބޭ ކާމިޔާބީތަކުގައި މަންމަ މާރިއާ ޑޮލޮރެސް އަކީ މުހިއްމު ރޯލެއް އަދާކުރާ ފަރާތެކެވެ.\nމަޝްހޫރުކަމާއި އެއްވަރަށް އޭނާއަކީ ސަޕޯޓަރުންނާއި ގާތް ގުޅުމެއްވެސް ބާއްވާ ކުޅުންތެރިއެކެވެ. ސޯޝަލް ނެޓްވޯކްތައް މެދުވެރިކޮށް ސަޕޯޓަރުންނަށް އޭނާއާއި ވާހަކަ ދެއްކުމުގެ ފުރުޞަތު ތަނަވަސްކޮށްދެއެވެ. 2012 ވަނަ އަހަރު ފޭސްބުކުން ރޮނާލްޑޯ ފޮލޯ ކުރާމީހުންގެ އަދަދު 50 މިލިއަންއަށް އެރިއެވެ. މީގެ އިތުރުން 2013 ވަނަ އަހަރު ފަހުކޮޅު އޭނާވަނީ އޭނާގެ އުފަން ރަށުގައި ރޮނާލްޑޯގެ ނަމުގައި މިއުޒިއަމެއްވެސް ހުޅުވާފައެވެ. އަދި އެންމެ ފަހުން ހުޅުވި ރޮނާލްޑޯގެ ޚާއްޞަ ވެބްސައިޓް “ވިވާ ރޮނާލްޑޯ” އާއި އެކު އޭނާގެ ސަޕޯޓަރުންނަށް ވަނީ ހިނިތުންވުން ގެނެސްދީފައެވެ.\nފަޤީރު ޢާއިލާއަކަށް އުފަންވި ނަމަވެސް މިހާރު އޭނާއަށް ލިބިފައިވާ މަޝްހޫރުކަމަކީ ފުޓްބޯޅަ ކެރިއާގައި އޭނާ ކުރި ބުރަ މަސައްކަތުގެ ނަތިޖާކަމަށް ގިނަބަޔަކު ޤަބޫލުކުރެއެވެ.


SunOnline: Mihaaru dhiraagu tv in Mr Bajaj balaa leveyne\nސްޓާޕްލަސްގެ ބައެއް ޑްރާމާތައް --\nދިވެހިންގެ މެދުގައި ހިންދީ ޑްރާމާތަކާއި ފިލްމުތައް އަބަދުވެސް މަގުބޫލެވެ. ދުވަހުގެ ޝެޑިއުލް އިން ބަޔެއް ޑްރާމާ ބަލަން ހާއްސަ ކުރެވެނީ އެކަމަށް އޮންނަ ޝައުގުވެރިކަމެއްގެ ބޮޑުކަމުންނެވެ. ޝޯ ދައްކާ ގަޑިއާއި ރިޕީޓު ދައްކާ ގަޑީގައިވެސް އެންމެ ކަމުދާ ތަރިން އުޅޭ ޑްރާމާތައް ބަލަން ޓީވީތައް ދޮށުގައި ޖައްސާނެއެވެ.\nހިންދީ ޑްރާމާ އާއި ފިލްމަށް މަރުދޭ މީހުންނަށް ދިރާގުން ދިން ހަދިޔާ އަކީ ދިރާގު ޓީވީ މެދުވެރިކޮށް "ސްޓާ"ގެ ޗެނަލްތައް ބަލައިލުމުގެ ފުރުސަތެވެ. ދިރާގު ޓީވީ މެދުވެރިކޮށް ބާރަތު، ސްޓާ ޕްލަސް، ސްޓާ ޕްލަސް އެޗްޑީ، ސްޓާ ގޯލްޑް، ސްޓާ ވިޖޭ އަދި އޭޝިއާ ނެޓް ބަލާލެވޭނެއެވެ. ބޭސިކް ޕެކޭޖުގައި ހިމެނޭ މި ޗެނަލްތަކުގެ އިތުރުން "އެޑް އޮން ފަން" ގެ ގޮތުގައި ސްޓާ ބާރަތު އެޗްޑީ، ގޯލްޑް އެޗްޑީ އަދި ސްޓާ ޖަލްޝާ އެޗްޑީ ބަލާލެވޭނެއެވެ.\nސްޓާ ޕްލަސް އިން ދައްކާ ޑްރާމާތަކަކީ ދިވެހިންގެ މެދުގައި މަގުބޫލު ޑްރާމާތަކަކަށް ވާއިރު، ކޮވިޑް19އާ ގުޅިގެން ޑްރާމާތަކުގެ ޝޫޓިންތައް ހުއްޓި، މި ފަހުން ދައްކާފައިވަނީ ކުރިން އެ ޗެނަލް އިން ދައްކާފައި ހުރި ކުރީގެ ޑްރާމާތަކާއި އެޕިސޯޑުތަކެވެ. ދިރާގު ޓީވީ އަށް މިދިޔަ ހުކުރު ދުވަހު ސްޓާގެ ޗެނަލްތައް ތައާރަފު ކޮށްފައިވާއިރު، ސްޓާ ޕްލަސް އިން މިހާރު ވަނީ ރެއިން ފެށިގެން އެ މީހުންގެ ޑްރާމާތަކުގެ އާ އެޕިސޯޑުތައް ދައްކަން ފަށައިފައެވެ. ބައެއް ޑްރާމާތަކުގެ އާ އެޕިސޯޑުތައް މިރޭވެސް އޮންއެއާ ކުރާނެއެވެ.\nމިއާއެކު ކަސޯޓީ ޒިންދަގީކީ، ޔޭ ރިޝްތާ ކިޔާ ކެހެލާތާ ހޭ، ހޭ ރިޝްތޭހޭ ޕިޔާރް ކޭ، އަދި ޔޭ ހޭ ޗާހަތޭންގެ އާ އެޕިސޯޑުތައް ދިރާގު ޓީވީ މެދުވެރިކޮށްވެސް ދެން ބަލާލެވޭނެއެވެ.\nކަސޯޓީގެއާ އެޕިސޯޑުތަކަށް އިންތިޒާރުކުރާ ގިނަ މީހުން މިހާރު އެންމެ ބޮޑަށް އިންތިޒާރު ކުރަނީ މިސްޓަރ ބަޖާޖުގެ ގޮތުގައި ކަރަން ޕަޓޭލް ޑްރާމާ އިން ފެންނާނެ އިރަކަށެވެ.\nސްޓާޕްލަސް އިން ވަނީ "އަނޫޕާމާ"ގެ ނަމުގައި އާ ޝޯއެއް ވެސް ދައްކަން ފަށައިފައެވެ.\nކޮވިޑްއާ ގުޅިގެން ސްޓާގެ ޑްރާމާތަކުގެ މަސައްކަތްތައް ހުއްޓި، ޑްރާމާތަކުގެ އާ އެޕިސޯޑުތައް އޮންއެއާ ނުކުރާތާ 100 އަށް ވުރެ ގިނަ ދުވަސް ވެއްޖެއެވެ. އަނެއްކާވެސް ސްޓާގެ ފޭނުންގެ ސިޓިން ރޫމުތަކަށް "ޑްރާމާ"ތައް ގެނެސްދޭން ފަށާފައިވާއިރު ސްޓާގެ ޗެނަލްތަކުން ދައްކާ ފިލްމުތައްވެސް ދިރާގު ޓީވީ އާއެކު ދެން ބަލާލެވޭނެއެވެ.\nރިވަޑޭލްގެ ފަސް ވަނަ ސީޒަން އަންނާނީ ޖަނަވަރީގައި


ރޮނާލްޑޯ ދެ ގޯލު ޖަހައި ޔުވެންޓަސް ކުރިއަށް ޖައްސައިފި\nއިޓާލިއަން ލީގުގައި ރޭ ކަލިއާރީ އާ ދެކޮޅަށް ކުޅުނު މެޗުގައި ޔުވެންޓަސްގެ ފޯވާޑް ކްރިސްޓިއާނޯ ރޮނާލްޑޯ ޖެހި ދެ ގޯލާއެކު ޓޭބަލްގެ އެއްވަނައިގައި މިވަގުތު އޮތް އޭސީ މިލާނާ ޔުވެންޓަސް އިން ގާތްކޮށްފި އެވެ. އަމިއްލަ ދަނޑުގައި ރޭ ޔުވެންޓަސް އިން ކަލިއާރީގެ މައްޗަށް ކުރި ހޯދީ 0-2 އިންނެވެ.\nރޭގެ ނަތީޖާއާ އެކު ޔުވެންޓަސް މިހާރު އޮތީ ޓޭބަލްގެ ދެވަނައިގަ އެވެ. ޔުވެންޓަސް އަށް އަށް މެޗު ކުޅެގެން 16 ޕޮއިންޓް ލިބިފައިވާއިރު އެއް މެޗު މަދުން ކުޅެގެން އެއްވަނައިގައި އޮތް އޭސީ މިލާނަށް ޔުވެންޓަސް އާ ދެމެދު އޮތް ފަރަގު ހަތަރު ޕޮއިންޓަށް ފުޅާކުރުމުގެ ފުރުސަތު އެބައޮތެވެ. ހޯމަ ދުވަހުގެ ރޭ ޓޭބަލްގެ ހަތަރުވަނައިގައި އޮތް ނަޕޯލީ އާ ދެކޮޅަށް ކުޅޭ މެޗު އޭސީ މިލާނުން ކާމިޔާބުކޮށްފި ނަމަ އެ ޓީމަށް 20 ޕޮއިންޓް ކަށަވަރު ކުރެވޭނެ އެވެ.\nރޭގެ މެޗުގައި ޔުވެންޓަސް އިން ޖެހި ދެ ގޯލުވެސް ޖަހައިފައިވަނީ ފުރަތަމަ ހާފުގަ އެވެ. ފުރަތަމަ ލަނޑު މެޗުގެ 38 ވަނަ މިނެޓްގައި ރޮނާލްޑޯ ކާމިޔާބުކޮށްދިންއިރު ދެވަނަ ލަނޑު އޭނާ ކާމިޔާބުކުރީ އޭގެ ހަތަރު މިނެޓް ފަހުންނެވެ. ރޭގެ މެޗުގައި ރޮނާލްޑޯ ޖެހި ދެ ގޯލާއެކު އޭނާ ވަނީ މިހާތަނަށް މިފަހަރުގެ ލީގުގައި އެންމެ ގިނަ ގޯލު ޖަހައިފައިވާ އޭސީ މިލާނުގެ ފޯވާޑް ޒަލަޓަން އިބްރަހިމޮވިޗް ޖަހައިފައިވާ ގޯލުގެ އަދަދާ އެއްވަރުކޮށްފައެވެ. ރޮނާލްޑޯ އާއި އިބްރަހިމޮވިޗް މި ސީޒަނުގައި މިހާތަނަށް ލީގުގައި ޖެހި ގޯލުގެ އަދަދކީ އަށެކެވެ.\nމިހާތަނަށް ލީގުގައި ޔުވެންޓަސް އިން އަށް މެޗު ކުޅެފައިވާއިރު އެ ޓީމު އަދި ބަލިވެފައެއް ނުވެ އެވެ. ލީގުގައި މިހާތަނަށް ހަތަރު މެޗް އެ ޓީމު ކާމިޔާބުކޮށްފައިވާއިރު އަނެއް ހަތަރު މެޗު ވީ އެއްވަރެވެ. ލީގުގައި ބަލި ނުވެ އަދި މިވަގުތު އޮތީ ޔުވެންޓަސްގެ ވއިތުރުން އޭސީ މިލާނާއި، ތިންވަނައިގައި އޮތް ސަސޯލޯ އެވެ.\nރޮނާލްޑޯގެ އުއްމީދު: ކުޅުން ހުއްޓާލުމުގެ ކުރިން ގަތަރު ވޯލްޑް ކަޕް ކާމިޔާބުކުރުން\nރޮނާލްޑޯގެ ގޯލުތަކުން މޮޅުވެ ޔުވެންޓަސް ކުރިއަށް


Qaumu binaakurumuge roohugai hurihaa noosverin ves masahkai kurahvvaa: Raees Solih – adduLIVE\nMay 03, 2021, 13:36 އަބްދުﷲ ޔާމީން\nޤައުމު ބިނާކުރުމުގެ ރޫޙުގައި ހުރިހާ ނޫސްވެރިންވެސް މަސައްކަތް ކުރައްވާނެ ކަމަށް އުންމީދު ކުރައްވާ ކަމަށް ރައީސް އިބްރާހިމް މުހައްމަދު ސޯލިހް ވިދާޅުވެއްޖެއެވެ.\nރައީސް ސޯލިހް މިފަދައިން ވިދާޅުވެފައިވަނީ ދުނިޔޭގެ ނޫސްވެރިކަމުގެ މިނިވަންކަމުގެ ދުވަހާއި ގުޅިގެން ދެއްވި ހިތާބެއްގައެވެ.\nއެގޮތުން ހިތާބުގައި ރައީސް ސޯލިހް ވިދާޅުވެފައިވަނިީ އެމަނިކުފާނު ވެރިކަމާ ހަވާލުވެލެއްވި އިރު ވާރލްޑް ޕްރެސް ފްރީޑަމް އިންޑެކްސްގައި، ދިވެހިރާއްޖެ އޮތީ 120 ވަނައިގައި ކަމަށެވެ. ނޫސްވެރިކަމުގެ މިނިވަންކަމުގެ މިންގަނޑުގައި ރާއްޖެ ބޮޑު ކުރިއެރުމެއް ހޯދާފައިވާކަން ފާހަގަކޮށް ރައީސް ވިދާޅުވެފައިވަނީ ވާރލްޑް ޕްރެސް ފްރީޑަމް އިންޑެކްސްގައި، މިހާރު ރާއްޖެ އޮތީ 72 ވަނައަށް ކުރިއަރައިފައި ކަމަށެވެ.\nމައުލޫމާތު ހޯދައި ލިބިގަތުމުގެ ހައްޤަކީވެސް، ނޫސްވެރިކަމުގެ މިނިވަންކަމުގެ ހައްޤު ފަދައިން، ޤާނޫނުއަސާސީން ކަށަވަރުކޮށްދީފައިވާ ހައްޤެއްކަން ފާހަގަކޮށް ރައީސް ސޯލިހް ވިދާޅުވެފައިވަނީ ދައުލަތުގެ އެއްވެސް މުއައްސަސާއަކުން، ނޫސްވެރިކަމުގެ މިނިވަންކަމަށް އެއްވެސް މިންވަރަކަށް ހުރަސް އެޅުމަކީ، ސަރުކާރުގެ ސިޔާސަތެއް ނޫންކަމަށެވެ. ނޫސްވެރިކަމުގެ މިނިވަންކަމުގެ ޙައްޤުގެ ބޭނުން ފުރިހަމަ ގޮތުގައި ހިފޭނީ، ޤާނޫނުގައިވާ ގޮތުގެ މަތިން މަޢުލޫމާތު ހާމަކުރުމަށް، ދައުލަތުގެ މުއައްސަސާތަކުން މިހާރަށްވުރެ ބޮޑަށް އިސްކަން ދީގެން ކަމަށް ރައީސްގެ ހިތާބުގައިވެއެވެ.\nނޫސްވެރިއެއްގެ ހައިސިއްޔަތުން ލިބިފައިވާ މިނިވަންކަމުގެ ބޭނުން ހިފާއިރު، އަނެކުންނަށް ލިބިގެންވާ އަބުރު ރައްކާތެރިކުރުމުގެ ޙައްޤަށް ޙުރުމަތްތެރިވުމަކީ، ނޫސްވެރިޔާގެ ޒިންމާއެއްކަން ހަނދާނުގައި ބަހައްޓަންވާނެކަމަށް ރައީސްގެ ހިތާބުގައިވެއެވެ. އަދި ރައީސް ވަނީ ހަބަރު ގެނެސްދިނުގައި ޒިންމާދާރު ވުމަށް ނޫސްވެރިންނަށް އިލްތިމާސް ކުރައްވާފައެވެ.\n"ހަމައެފަދައިން، މަޢުލޫމާތު ފެތުރުމުގައި ޔޯލަ ވާހަކަތަކަށް ބަރޯސާނުވެ، ތަޙުލީލީ ނޫސްވެރިކަމުގެ ޒަރީޢާއިން، ކޮންމެ ކަމެއްގެވެސް ޙަޤީޤަތާ ހަމައަށް ފީނައި، ކަން އޮތް ގޮތް ރައްޔިތުންނަށް ހާމަކޮށްދިނުމަށެވެ. ނޫސްވެރިކަމަކީވެސް ޤައުމީ ޚިދުމަތެއް ކަމުގައި ދެކިގެން، ޤައުމު ބިނާކުރުމުގެ ރޫޙުގައި ހުރިހާ ނޫސްވެރިންވެސް މަސައްކަތް ކުރައްވާނެ ކަމަށް އުންމީދު ކުރަމެވެ." ރައީސްގެ ހިތާބުގައިވެއެވެ.\nރައީސް ވިދާޅުވީ ކޮންމެ ކަމެއްގައިވެސް އެންމެ ފުރިހަމަ ތެދު މައުލޫމާތު، ރައްޔިތުންނަށް ފޯރުކޮށްދިނުމަށް ނޫސްވެރިން މަސައްކަތް ކުރަންޖެހޭ ކަމަށެވެ.


Rabarey maraalai photo fonuvee Bilaal, haradhu kuree Ibrahim: Dhaulaiy\nހުސައިން ރަޒީން (ރަބަރޭ)\nރަބަރޭ މަރާލާ ފޮޓޯ ފޮނުވީ ބިލާލު، ހަރަދުކުރީ އިބްރާހިމް: ދައުލަތް\nހުސައިން ރަޒީން ރަަބަރޭ --\nދެހާސްފަނަރަ ވަނަ އަހަރުގެ ނޮވެމްބަރު މަހުގެ ތެރޭގައި އަވަށްޓެރި ސްރީލަންކާގައި ހ. ހަންޑްރެޑް ފްލާވާ، ހުސައިން ރަޒީން، 29އ، (ރަބަރޭ) މަރާލި މައްސަލާގެ ޝަރީއަތް މިއަދު ފަށައިފި އެވެ. މިއަދު ފަށާފައިވަނީ ރަބަރޭ މަރަން ހަރަދުކުރި ކަމަށް ބުނާ ރ ކަނދޮޅުދޫ ފީރޯޒުގެ، އިބްރާހިމް އަބްދުއްރަހްމާންގެ ޝަރީއަތެވެ.\nއިބްރާހިމްގެ މައްޗަށް މި މައްސަލާގައި ދައުލަތުން ވަނީ ދެ ދައުވާއެއް އުފުލާފަ އެވެ. އެއީ، އެނގިހުރެ މަރެއް ފޮރުވުމުގެ ދައުވާ އާއި ތޫނު އެއްޗެއް ނުވަތަ ނުރައްކާތެރި ހަތިޔާރެއް ބޭނުން ކޮށްގެން މީހަކު މެރުމުގައި ބައިވެރިވި ކަމުގެ ދައުވާ އެވެ. މި ދެ ދައުވާ ވެސް ދައުލަތުން މިއަދު ވަނީ އިއްވާފަ އެވެ.\nދައުލަތުގެ ވަކީލް އާދަމް މުހައްމަދު ވިދާޅުވީ، 2015 ވަނަ އަހަރުގެ އޮކްޓޯބަރު މަހުގެ ތެރޭގައި އިބްރާހިމް ލަންކާއަށް ގޮސް، ހ. ފީރޯޒް ހިޔާ، ބިލާލު މުހައްމަދު އަހުމަދުއާ ބައްދަލުކޮށް ރަބަރޭ މަރާލުމަށް ރާވައި ފައިސާ ދީފައިވާ ކަމަށެވެ. އަދި ނޮވެމްބަރު މަހުގެ ތެރޭގައި ބިލާލުގެ ވޭނުގެ ތެރޭގައި ރަބަރޭ މަރާލައި، އިބްރާހިމަށް ފޮޓޯ ފޮނުވާފައިވާ ކަމަށެވެ.\nއެ ފޮޓޯ ބިލާލު، އިބްރާހިމަށް ފޮނުވުމުން އިތުރަށް ފައިސާ ފޮނުވާފައިވާ ކަމަށް ވެސް ވަކީލް އާދަމް މުހައްމަދު ވިދާޅުވި އެވެ. އޭގެ އިތުރުން ރަބަރޭ މަރާލިކަން އެނގިހުރެ އެކަން އިބްރާހިމް ފޮރުވާފައިވާ ކަމަށެވެ.\nދެ ދައުވާ އިއްވުމުން އިބްރާހިމް ވަނީ ދައުވާތައް ސާފު ކަމަށް ބުނެފަ އެވެ. އަދި ކުރިއަށް ދާން ބޭނުންވަނީ ވަކީލަކާއެކު ކަމަށް ބުނެފަ އެވެ. އެކަމަށް 15 ދުވަސް ބޭނުންވާ ކަމަށް ބުނުމުން މައްސަލަ ބައްލަވާ ގާޒީ އަހުމަދު ޝަކީލް ވަނީ އެ މުއްދަތު ދެއްވާފަ އެވެ.\nއިބްރާހިމް މިހާރު ހުރީ ގޭބަންދުގަ އެވެ. މި މައްސަލާގެ ބޮޑު ކަމާއި ބާވަތަށް ބަލާފައި ދައުލަތުން ވަނީ ޝަރީއަތް ނިމެންދެން ހޯމް މިނިސްޓްރީން ކަނޑައަޅައި ތަނެއްގައި އޭނާ ބަންދުގައި ބަހައްޓައި ދިނުމަށް އެދިފަ އެވެ. ނަމަވެސް ގާޒީ ޝަކީލް ވިދާޅުވީ، އޭނާ ޝަރީއަތް ނިމެންދެން ހުންނާނީ ގޭބަންދުގައި ކަމަށާއި ބަންދާމެދު އިތުރު ގޮތެއް ނިންމުމަށް ވާހަކަ ދައްކާނީ އިބްރާހިމްގެ ދިފާއީ ވަކީލާއެކު އަންނަ އަޑުއެހުމުގަ އެވެ. ދެން މި މައްސަލާގެ އަޑުއެހުމެއް އޮންނާނީ މި މަހުގެ 23 ވަނަ ދުވަހުގެ 13:00 ގަ އެވެ.\nބިލާލަކީ މި މައްސަލާގައި ލަންކާ ފުލުހުން ހައްޔަރުކޮށްފައިވާ މީހާ އެވެ. މި މައްސަލާގެ ތަހުގީގުން އެނގުނު މައުލޫމާތުތައް މީގެކުރިން ލަންކާ ފުލުހުން ވެސް ވަނީ އާންމުކޮށްފަ އެވެ. ލަންކާ ފުލުހުން އާންމުކޮށްފައިވާ މައުލޫމާތަށް ބަލާއިރު، ރަބަރޭ މަރާލާފައިވަނީ ބަދަލު ހިފުމުގެ ގޮތުންނެވެ.\nއެގޮތުން ރަބަރޭގެ މަރަން ހަރަދުކުރި މީހާގެ ކޮއްކޮއަކު މަރާލުމުގައި ރަބަރޭ ވަނީ ބައިވެރިވެފަ އެވެ. އޭގެ ބަދަލެއްގެ ގޮތުގައި އެ ހަރަދުކުރި މީހާ ބޭނުންވީ ރަބަރޭ މަރާލަން ކަމަށާއި އޭނާއަށް އަމަލީ ގޮތުން އެކަން ނުވުމުން ފައިސާ ދީގެން އެކަން ކުރުމަށް ބިލާލާ ހަވާލުކުރީ ކަމަށް ތަހުގީގަށް ބިލާލު ކިޔައިދީފައިވާ ކަމަށް ލަންކާ ފުލުހުން ބުނެފައިވެ އެވެ.\nހުސައިން ރަޒީން (ރަބަރޭ) މަރު


Jaluge ESG officer in hiihama nujehifai, ekamaku masahkai huhtaeh nulaa!\nކަރެކްޝަންސްގެ ޖަލު ބަލަހައްޓާ އޮފިސަރުންތަކެއް.\nޖަލުގެ އީއެސްޖީ އޮފިސަރުން ހިތްހަމަ ނުޖެހިފައި، އެކަމަކު މަސައްކަތް ހުއްޓައެއް ނުލާ!\nމާފުށީ ޖަލުގެ ގައިދީއަކު ޖަލު ބަލަހައްޓާ އޮފިސަރަކަށް ހަމަލާ ދިނުމާ ގުޅިގެން އެ ތަނުގެ އިމަޖެންސީ ސަޕޯޓް ގްރޫޕް (އީއެސްޖީ) އޮފިސަރުން އެކަށީގެން ނުވާ ބާރުގެ ބޭނުން ކުރި ކަމަށް ސަރުކާރުން ބުނެ އެ ގްރޫޕްގެ ކޮމާންޑަރު ސަސްޕެންޑް ކުރި އިރު، އެ ކަންކަމާއި ގުޅިގެން އޮފިސަރުން ހިތްހަމަ ނުޖެހިފައި ތިބިކަން އެނގިއްޖެ އެވެ.\nކަރެކްޝަންސްގެ މީޑިއާ އޮފިޝަލް ވިދާޅުވީ، އީއެސްޖީ އޮފިސަރުން މަސައްކަތް ހުއްޓާނުލާ ކަމަށެވެ. އަދި ގައިދީން އެކި ބޭނުންތަކުގައި މާލެ ގެންނަނީ އީއެސްޖީ އޮފިސަރުންގެ ބެލުމުގެ ދަށުން ކަމަށް ވާއިރު، މިހާރު ވެސް އެފަދަ މަސައްކަތްތައް އީއެސްޖީ އޮފިސަރުން ކުރަމުން އަންނަ ކަމަށް އޭނާ ވިދާޅުވި އެވެ.\nއެކަމަކު ބުރާސްފަތި ދުވަހު ޖަލުގައި ހިންގި ހަމަނުޖެހުންތަކާ ގުޅިގެން އީއެސްޖީ އޮފިސަރުން ހިތްހަމަނުޖެހިފައި ތިބި އިރު، އެކަމާއި ގުޅޭގޮތުން ކަރެކްޝަންސް އިން ވަކި އެއްޗެއް ނުބުނެ އެވެ. ނަމަވެސް އެނގިފައިވާ ގޮތުގައި އީއެސްޖީ އޮފިސަރުން އަންނަނީ ޖަލުގެ ގޮޅިތަކަށް ވަނުމާއި، ގައިދީން މާލެ ގެނައުން ފަދަ ކަންކަން ކުރާއިރު އެ މީހުންނަށް ރައްކާތެރިކަން ނެތް ކަމަށް ބުނަމުންނެވެ.\nމާފުށީ ޖަލުގެ ހަތަރު ވަނަ ޔުނިޓުގައި ހަމަނުޖެހިން ހިނގީ އެހެން ގޮޅިއެއްގައި ހުރި ގައިދީއެއްގެ އަތުން ޖަލަށް ވެއްދުން މަނާ އެއްޗެއް ގެނެސްދޭން އެދުމުން ޖަލު ބަލަހައްޓާ އޮފިސަރު އެކަމަށް ދެކޮޅު ހެދުމުން ކަމަށް ވެއެވެ. އެއާ އެކު ގައިދީއަކު އިސްވެ އޮފިސަރަށް ހަމަލާ ދިނީ އެވެ.\nއެ ހަމަނުޖެހުމާ އެކު އީއެސްޖީން އެ ޔުނިޓަށް ވަދެ ގައިދީން ގަޔަށް ޕެޕާ ސްޕްރޭ ޖަހައި، އަނިޔާކުރި ކަމަށް ވެއެވެ. އަދި ބައެއް ގައިދީންގެ ބޯ ތުނިކޮށް ކޮށި ކަމަށް ވެސް ބުނެ އެވެ. އެ ހަމަނުޖެހުންތަކުގައި އެ ޔުނިޓުގެ ސީސީ ޓީވީ ކެމެރާތައް ތަޅާލާ، ގައިދީ އަކަށް އަނިޔާވި ކަމަށް ވެއެވެ.\nއެ ކަންކަން ކުރީ ކޮން އޮފިސަރުންނެއް ކަމެއް އަދި ހޯދިފައި ނުވާ ކަމަށް ވެއެވެ. އެ ކަންކަމާ ގުޅިގެން ހޯމް މިނިސްޓަރާއި ކަރެކްޝަންސްގެ އިސް ވެރިން އިއްޔެ ވަނީ މާފުށީ ޖަލަށް ޒިޔާރަތް ކޮށް، ގައިދީންނާ ބައްދަލު ވެސް ކޮށްފަ އެވެ.\nޖަލު މާފުށި ކަރެކްޝަން ސާވިސް ހޯމް މިނިސްޓްރީ


"Hiyaa Mashroou" ge H07 category ge vaguthhy list iulaanukohfi | Jazeera\t"ހިޔާ މަޝްރޫޢު" ގެ H07 ކެޓަގަރީގެ ވަގުތީ ލިސްޓު އިއުލާނުކޮށްފި - Jazeera\n"ހިޔާ މަޝްރޫޢު" ގެ H07 ކެޓަގަރީގެ ވަގުތީ ލިސްޓު އިއުލާނުކޮށްފި\nމުޙައްމަދު އަފްޒަލް December 1, 2020 137 views0\n"ހިޔާ މަޝްރޫޢު" ގެ ދަށުން ފްލެޓު ދިނުމުގެ ކަންކަން ކުރިއަށް ގެންދިޔަ ގޮތް މުރާޖަޢާ ކުރުމަށްފަހު H07 ކެޓަގަރީއިން ފްލެޓަށް އެދި ހުށަހަޅާފައިވާ ފަރާތްތަކަށް ޕޮއިންޓް ދީފައިވާ ގޮތުގެ ވަގުތީ ލިސްޓު 1 އަދި2"ފްލެޓުތަކުގެ މައްސަލަބަލާ ކޮމިޓީ" އިން މިއަދު އިއުލާނުކޮށްފިއެވެ.\nH07 ކެޓެގަރީއަކީ 18 އަހަރާ 40 އަހަރާ ދެމެދުގެ ކައިވެނިކޮށްގެންއުޅޭ ފަރާތްތަކަށް ޚާއްސަ ކެޓެގަރީއެވެ. މި ކެޓެގަރީއިން ހުށަހަޅާފައިވާ ފޯމުތައް ދިރާސާ ކުރުމަށްފަހު ޝަރުޠު ހަމަވާ ފަރާތްތަކާއި، ޝަރުޠު ހަމަނުވާ ފަރާތްތަކުގެ ވަގުތީ ލިސްޓެއް ވަނީ އާންމުކޮށްފައެވެ. މިގޮތުން، ޝަރުތު ހަމަނުވާ ފަރާތްތައް ހަމަނުވާ ކަމަށް ކޮމިޓީއަށް ފެނިވަޑައިގަންނަވާ ސަބަބުތައްވެސް ލިސްޓުގައި ހިމަނާފައިވެއެވެ.\nމީގެއިތުރުން، ޝަރުޠުހަމަވާ ފަރާތްތަކުގެ ތެރެއިން، ދިރިއުޅުމުގެ ހާލަތު ބެލުމުގެ ކަންކަން ކުރިއަށްގެންދެވިފައިނުވާ ފަރާތްތައް ވެސް، އެ ކަމުގެ ސަބަބާއެކު ވަގުތީ ލިސްޓުގައި ހާމަކުރައްވާފައިވެއެވެ. އަދި ޝަރުތު ހަމަވާ ފަރާތްތައް ކަނޑައެޅުމުގައި ބަލާފައިވާ ޝަރުތުތައްވެސް މި އިޢުލާނާއެކު ޢާންމުކުރައްވާފައެވެ.\nރައީސުލްޖުމްހޫރިއްޔާގެ އޮފީހުން ހާމަކޮށްފައިވާ ގޮތުގައި ފްލެޓްތަކުގެ މައްސަލަ ބަލާ ކޮމިޓީއިން ނެރެފައިވާ ވަގުތީ ލިސްޓުތައް ގެޒެޓުގައި ޝާއިއުކުރެވިފައިވާނެއެވެ. މި ލިސްޓަށް ޝަކުވާ ހުށަހެޅުމުގެ ފުރުސަތު 13 ޑިސެމްބަރުގެ 15:00ގެ ނިޔަލަށް ހުޅުވާލެވިފައިވާއިރު، ދާއިމީ ލިސްޓް އެކުލަވައިލުމުގައި ޕޯޓަލް މެދުވެރިކޮށް ހުށަހެޅޭ ޝަކުވާތަކަށް ރިޢާޔަތްކުރެވޭނެކަމަށް ވަނީ ބުނެފައެވެ.\nފްލެޓް މައްސަލަބަލާ ކޮމިޓީ


Konme fiyavalhakee ves Rayyathunge salaamaitherikan\nރާއްޖެއިން ކޮވިޑްގެ ކޭހެއް ފުރަތަމަ ފެނިފައި ވަނީ މާޗް މަހުގެ ހަތްވަނަ ދުވަހުއެވެ. ކޮވިޑްގެ ބަލިމަޑުކަން ދުނިޔޭގެ އެކި ގައުމުތަކަށް ފެތުރެން ފެށުމާއެކުވެސް ސަރުކާރުން ވަނީ ފިޔަވަޅުތައް އަޅަން ފަށާފައެވެ. ހާއްސަކޮށް ރާއްޖެއިން ބޭރުން އަންނަ ފަތުރުވެރިންނާއި ދަތުރުވެރިން ކޮވިޑަށް ޓެސްޓް ކުރެވޭނެ އިންތިޒާމުތައް ހަމަޖެއްސިއެވެ. އިންޓަނޭޝަނަލް ހުރިހާ އެއާޕޯޓްތަކެއްގައި ތާމަލް ކެމެރާ ހަރުކޮށް ބަލިން ރައްކާތެރިވުމަށް ގިނަ ފިޔަަވަޅުތަކެއް އެޅިއެވެ.\nއޭގެ ފަހުން ކޮވިޑްގެ ބަލި މީހަކު ރާއްޖެއިން ފެނުމާއި ގުޅިގެން އިތުރު ފިޔަވަޅުތައްވެސް އަޅަން ފެށިއެވެ. އުނދަގޫ އެެހެން ނަމަވެސް މުހިންމު އެތައް ފިޔަވަޅެއް ސަރުކާރުން އެޅީ މަޖުބޫރީ ހާލަތުގަައި ރައްޔިތުންގެ ރައްކާތެރިކަމަށްޓަކައެވެ. އެންމެ މުހިންމު އެއް ފިޔަވަޅަކީ ރާއްޖޭގެ ބޯޑަރު ބަންދުކޮށް ރާއްޖޭގެ އިގުތިސާދުގެ މައި ތަނބު ކަމުގައިވާ ފަތުރުވެރިކަމުގެ އިންޑަސްޓްރީ މަސްތަކަކަށް ހުއްޓާލުމެވެ. ހަތަރު މަސް ދުވަހު އެއާޕޯޓް އޮތީ ހުހަށެވެ. ފަތުރުވެރި ހިތްގައިމު ރަށްތައް ހުރީ ފަޅަށެވެ.\nމިއީ ރާއްޖޭގެ އިގްތިސާދަށް ދުވަަހަކުވެސް ނުލިބޭނެ ފަދަ ބޮޑު ގެއްލުމެއް ލިބޭނެ ފިޔަވަޅެއް ނަމަވެސް ކޮވިޑުން ރައްކާތެރިވުމަށް އެ ފިޔަވަޅު އެޅުމަކީ ކޮންމެހެން މަޖުބޫރު ކަމަކަށްވިއެވެ. ދުނިޔޭގެ ވަރަށް ގިނަ ގައުމުތަކުން އެ ފިޔަވަޅު އެޅިއެވެ. ނަމަވެސް އެ ގައުމުތަކަކީ އިގްތިސާދީ އެހެން ސިނާއަތްތައް ހުރި ގައުމުތަކެވެ. އެހެން ކަމުން ބޯޑަރު ބަންދުކުރި ނަމަވެސް އެތެރޭގެ އިގްތިސާދު ހިންގައިގެން ގައުމު ކުރިއަށް ގެންދިއުމުގެ ފުރުސަތު އޮތެވެ.\nރާއްޖެއަކީ އެފަދަ ފުރުސަތުތަކެއް ނެތް ގައުމެއް ނަމަވެސް ސަރުކާރުން އެންމެ އިސްކަން ދިނީ ރައްޔިތުންގެ ސަލާމަތާއި ރައްކާތެރި ކަމަށެވެ. މުވައްޒިފުންގެ ރައްކާތެރިކަމަށެވެ. އެހެން ކަމުން ރާއްޖޭގެ ބޯޑަރު ބަންދުކޮށް ފަތުރުވެރިން ވަގުތީ ގޮތުން މެދުކަނޑާލިއެވެ.\nމާލެއިން ފުރަތަމަ ކޮވިޑް ކޭހެއް ފެނިފައިވަނީ އޭޕްރީލް މަހުގެ 15 ވަނަ ދުވަހުއެވެ. އޭގެ ފަހުން ފުލުފުލުގައި ކޭސްތައް ފެންނަން ފެށިއެވެ. އެހިސާބުން ރައްޔިތުންގެ ރައްކާތެރިކަމަށްޓަކައި ސަރުކާރުންވެސް ފުލުފުލުގައި ފިޔަވަޅުތައް އަޅަން ފެށިއެވެ. މާލެ ސިޓީގައި ވަކި ވަގުތުތަކެއްގައި ކާފިއު ހިންގަން ފެށިއެވެ. ފިހާރަތަކާއި ކެފޭ ހޮޓާ އަދި ރެސްޓޯރަންޓްތައް ވަކި ވަގުތަކެއްގައި ހިދުމަތްދޭ ގޮތަށް ހަމަޖެއްސިއެވެ. އަދި ފަހުން މާލެ ސިޓީ ލޮކްޑައުންކުރިއެވެ.\nއެއީ ސަރުކާރަށް އަޅަން ޖެހުނު އެންމެ އުނދަގޫ ފިިޔަވަޅަށްވިއެވެ. ގެއިން ބޭރަށް ނިކުތުން މަނާކޮށް ވިޔަފާރިތައް ހުއްޓާލައިގެން ތިބެން ޖެހުމަކީ އެތައް ބަޔަކަށް އެކަމުގެ ސަަބަބުން އެތައް ގެއްލުންތަކެއް ލިބޭނެ ކަމެކެވެ. އެކަމުގެ ސަބަބުން ރައްޔިތުންނަށް ކުރިމަތިވާނެ ދަތި އުނދަގޫތައް ސަރުކާރަށް އިހުސާސު ކުރެވެއެވެ. ނަމަވެސް ސަރުކާރުން އިސްކުރީ ރައްޔިތުންގެ ސަލާމަތެވެ.\nރައްޔިތުންގެ ސަލާމަތަށްޓަކައި ގިނަ ފިޔަވަޅުތަކެއް އަޅާ ބަލި ކޮންޓްރޯލް ކުރުމަށް ސަރުކާރުން ކުރަމުންދިޔަ މަސައްކަތް އިތުރުކުރިއެވެ. ކޮވިޑް ޓެސްޓް ކުރެވޭނެ އިންތިޒާމުތައް ފަސޭހަކޮށް، ބަލި މީހުންނަށް ފަރުވާ ދިނުމަށް ހުޅުމާލޭގައި މެޑިކަލް ފެސިލިޓީއެއް ގާއިމުކުރިއެވެ. އަދި ޓްރީޓޮޕް ހޮސްޕިޓަލާއި ދަރުމަވަންތަ ހޮސްޕިޓަލްގެ ބައެއް ފްލޯތައް ކޮވިޑްގެ ބަލި މީހުންނަށް ހާއްސަކުރިއެވެ. އަތޮޅުތެރޭގެ ފަސް ސަރަހައްދެއްގައި ކޮވިޑް ސެންޓަރުތައް ގާއިމްކޮށް ބަލި މީހުން އެޑްމިޓްކޮށް ފަރުވާ ދެވޭނެ ގޮތް ހަމަޖެއްސިއެވެ. އަދި އެ ސަރަހައްދުތަކުން ކޮވިޑަށް ޓެސްޓް ކުރެވޭނެ އިންތިޒާމު ހަމަޖެއްސިއެވެ.\nގިނަ ފިޔަވަޅުތަކަކާއެކު ދެތިން ހަތަރު މަސް ދުވަހުގެ ތެރޭގައި ކޮވިޑް ބަލި ކޮންޓްރޯލްވިއެވެ. ބަލި ޖެހޭ މީހުންގެ ނިސްބަތް ވަރަށް ބޮޑުތަނުން މަދުވިއެވެ. އެއާއެކު ކުރިން އަޅާފައިވާ ފިޔަވަޅުތަކަށް ލުއިދީ އައު އާންމު ހާލަތަށް ރުޖޫއަވެވޭތޯ މަސައްކަތް ފެށިއެވެ. ނަމަވެސް އެޗްޕީއޭގެ ގައިޑްލައިންތަކާއި ހިލާފަށް އެތައް ބަޔަކު އަމަލު ކުރުމުގެ ސަބަބުން ކޮވިޑް ބަލި ފެތެރޭ މިންވަރު އިތުރުވިއެވެ. އެއާއެކު އިތުރު ފިޔަވަޅުތައް އަޅަން އަނެއްކާވެސް ސަރުކާރަށް މަޖުބޫރިވިއެވެ.\nނަމަވެސް ކުރިން އެޅި ހަރުކަށި ފިޔަވަޅުތައް އަޅައިފިނަމަ ރައްޔިތުންގެ ދިރިއުޅުމަށް އެކަމުގެ ސަބަބުން ކުރިމަތިވާނެ ދަތި އުނދަގޫތަކަށްޓަކައި ސަރުކާރުން މަސައްކަތް ކުރަމުންދަނީ އެ ފިޔަވަޅުތައް ނާޅާ ބަލި ކޮންޓްރޯލް ކުރުމަށެވެ. އެއީވެސް ރައްޔިތުންނަށްޓަކައެވެ.\nއަލުން ލޮކްޑައުންއަކަށް ނުގޮސް ބަލި ކޮންޓްރޯލް ކުރުމަށް ސަރުކާރުން ކުރާ މަސައްކަތަށް ކާމިޔާބު ލިބެން އޮތީ ރައްޔިތުންގެ އެއްބާރުލުމެއްގެ މައްޗަށެވެ. ކުރިން އެޅި ކޮންމެ ފިޔަވަޅަކީވެސް ރައްޔިތުންނަށްޓަކައި އެޅި ފިޔަވަޅުތަކެކެވެ. އެ ފިޔަވަޅުތަކުން ރައްޔިތުންގެ ދަތިތަކާއި އުނދަގޫތައް ކުރިމަތިވީނަމަވެސް އެއީ ރައްކާތެރިކަމަށްޓަކައި ކޮންމެހެން އަޅަން ޖެހިގެން އެޅި ފިޔަވަޅުތަކެކެވެ. އަލުން އެ އުނދަގޫ ހާލަތަށް ނުގޮސް ކޮވިޑްގެ ބަލި މަޑުކަމުން އަރައިގަނެ އިހު އުޅުނު ދިރިއުޅުމަށް އަދި އިގްތިސާދީ ގޮތުން ފަހި ރާއްޖެއަކަށް އަލުން ބަދަލުވާން މިއީ ރައްޔިތުންގެ ހިތްވަރު ދައްކަންވީ ވަގުތެވެ. އެޗްޕީއޭގެ ގައިޑްލައިންތަކަށް ރަނުން ރަނަށް އަމަލުކޮށް މި ބަލިމަޑުކަމުން އަރައިގަތުމަށް ހުރިހާ ރައްޔިތުންގެ ފުރިހަމަ އެހީތެރިކަން ސަރުކާރަށް ބޭނުންވެއެވެ.


Bodu medhuken'dumakah fahu Chiellini kulhen nukumejje | Mihaaru\n17 ފެބުރުއަރީ 2020 - 10:45\nއޭނާ ކުޅުމާ ދުރަށް ދާން ޖެހުނީ މިދިޔަ އަހަރުގެ އޮގަސްޓް މަހުގެ ފަހުކޮޅު ޕްރެކްޓިހުގެ ތެރެއިން އެންޓީރިއާ ކްރުޝުއޭޓް ލިގަމެންޓް (އޭސީއެލް) އިން ބަޔެއް އިރައިގެން ގޮސް އެ މައްސަލަ ހައްލުކުރަން އޮޕަރޭޝަނެއްކުރަން ޖެހުމުންނެވެ.\nކިއެލީނީ ވަނީ އިޓާލިއަން ލީގުގައި އިއްޔެ ހަވީރު ބްރެޝިއާ އަތުން 2-0 އިން ޔުވެންޓަސް މޮޅުވި މެޗުގެ 77 ވަނަ މިނެޓުގައި ކުޅެން އަރައިފަ އެވެ. ކިއެލީނީ ނެތުމުން ޔުވެންޓަސްގެ ކެޕްޓަން ބޭންޑް އަޅައިގެން ކުޅޭ ލިއޮނާޑޯ ބޮނޫޗީގެ ބަދަލުގައި އެރި ކިއެލީނީ އަށް ވަގުތުން ބޭންޑް ވަނީ ދީފަ އެވެ.\nކިއެލީނީ އެނބުރި މިއައީ ޔުވެންޓަސްގެ ނަތީޖާތައް ކޮންމެވެސް ވަރަކަށް ދަށްވެ، އެ ޓީމަށް އާ ހިތްވަރެއް ބޭނުންވެފައިވާ ދަނޑިވަޅެއްގަ އެވެ. އެކަމަކު ކުރިން އެއް ވަނައިގައި އޮތް އިންޓަ މިލާން ރޭ ލާޒިއޯ އަތުން 2-1 އިން ބަލިވުމާ އެކު ޔުވެންޓަސް ވަނީ އެއް ވަނަ އަށް އަރައިފަ އެވެ. އެހެންވިޔަސް ލީގު ދިފާއުކުރުމަށް އެ ޓީމަށް އޮތީ ފަސޭހަ މަގެއް ނޫނެވެ. އަނެއްކޮޅުން ޗެމްޕިއަންސް ލީގުގެ ދެ ވަނަ ބުރު އަންނަ ހަފުތާގައި ފެށުމާ އެކު އިތުރަށް ޕްރެޝަރު ބޮޑުވާނެ އެވެ.\nކިއެލީނީ އެނބުރި އައުމަކީ އިޓަލީ ގައުމީ ކޯޗު ރޮބާޓޯ މަންޗިނީ އަށް ވެސް ލިބޭނެ ބޮޑު ހިތްހަމަޖެހުމަކަށް ވާނެ އެވެ. އެންމެ ފަހުގެ ވޯލްޑް ކަޕަށް ކޮލިފައިވުމުގެ މާޔޫސްކަން ފިލުވާލައި އިޓަލީން ރަނގަޅު ފޯމެއްގައި އޮތް ޔޫރޯ އަށް ކޮލިފައިވެފައިވާއިރު ޒުވާން ޓީމަށް ކިއެލީނީ ފަދަ ތަޖުރިބާކާރެއްގެ ބޭނުން ބޮޑުވާނެ އެވެ.\nލިވޯނޯ އިން މީގެ 20 އަހަރު ކުރިން ކެރިއަރު ފަށައި ރޯމާ އާއި ފިއޮރެންޓީނާ އަށް ވެސް ކުޅުނު ކިއެލީނީ އަކީ 2005 އިން ފެށިގެން ޔުވެންޓަސްގެ މުހިއްމު ކުޅުންތެރިޔެކެވެ. އަދި ފަބިއޯ ކަނަވާރޯ ކުޅުން ހުއްޓާލި ހިސާބުން ފެށިގެން، އޭނާ އަކީ އިޓަލީގެ އެންމެ އިތުބާރު ޑިފެންޑަރެވެ. ގައުމީ ޓީމަށް 2005 އިން ފެށިގެން 103 މެޗު ވަނީ ކުޅެދީފަ އެވެ.\nއިތުރު ލިޔުންތައް ޔުވެންޓަސް އިޓަލީގެ ގައުމީ ޓީމް


Badhalu Nuvi Loabi | Fenvaru Online\nބަދަލު ނުވި ލޯބި\n20:24 -4ސެޕްޓެމްބަރު 2020 -0ކޮމެންޓް\nވަރަށް ލޯބިން ކައިވެނި ޒުވާން ދެމަފިރިންނެވެ. އޭގެ ތެރެއިން އަންހެން ކުއްޖާއަކީ އާދަޔާ ޚިލާފު ރީތި ކުއްޖެއެވެ. ހަމުގެ ކުލަ އަލިވެފައި އޮމާނެވެ. ބުރުސޫރައާއި ކަޅިރަވަ ރީތިވެފައި ލޫޅާ ފައްޗެވެ.\nއެއް ދުވަހަކު އަންހެން ކުއްޖާގެ ގައިގައި ގޮތް ނޭނގޭ ކަޅު ލައްތަކެއް ޖަހާފައި ހުއްޓާ ފެނެނުނެވެ. ދެ މީހުން އެކުގައި ގޮސް ޑޮކްޓަރަށް ދައްކައި ފަރުވާ ކުރަން ފެށިއެވެ. އެކަމަކު އެ ލައްތައް ދިޔައީ ގިނަވަމުންނެވެ.\nއޮފީހުގެ ދަތުރެއްގައި ކުއްލި ގޮތަކަށް ފިރިހެން ކުއްޖާއަށް ރަށުން ބޭރަށްދާން ޖެހިއްޖެއެވެ. އެ ދަތުރު ނިންމާފައި ކާރުގައި ގެއަށް އައި މަގުމަތީގައި އެކްސިޑެންޓެއް ހިނގިއެވެ. އެ އެކްސިޑެންޓްގައި އޭނާގެ ލޮލުގެ ފެނުން ގެއްލުނެވެ.\nފިރިމީހާއަށް އަޅާލައި އެހީތެރިވުމުގައި އަނބިމީހާ ދެއްކީ ރީތި ނަމޫނާއެކެވެ. އެކަނިވެރިކަން އިހުސާސްވިޔަ ނުދީ ހިނގާލަގޮސް އުޅުނީ ވަރަށް ލޯބިންނެވެ. އޭރު އަންހެން ކުއްޖާގެ މުޅި ހަށިގަނޑަށް އެއްކަލަ ކަޅުލައްތައް ފެތުރި އޭނާގެ ރީތިކަން ވަނީ ގެއްލިފައެވެ. އެކަމަކު ލޯތްބަށް އެއްވެސް ބަދަލެއް ނާދެއެވެ. އެ ދެމަފިރިންނަށް ހާލަތު ކުރި މަޖުބޫރު ވީ އެ މީހުންގެ ލޯބީގެ ޒަވާޖަށް ލިބުނު ރަނގަޅަކަށެވެ.\nއެއްދުވަހަކު މަތީބުރިން ފައިބަނިކޮށް ސިޑިން ކައްސައިލައިގެން އަންހެން ކުއްޖާ ވެއްޓި ވަރަށް ބޮޑަށް އަނިޔާވިއެވެ. ކޯމާއެއްގައި އޮވެ އެންމެފަހުން އަންހެން ކުއްޖާ ނިޔާވެއްޖެއެވެ.\nއަންހެން ކުއްޖާގެ ޖަނާޒާގައި ދެ ފަރާތުގެ އާއިލާގެ މީހުންނާއި އެކުވެރިން ބައިވެރިވިއެވެ. ފިރިހެން ކުއްޖާ އޭގެ ލޯބިވާ އަނބިމީހާގެ މަހާނަ ކައިރީގައި ހުރެ ހެޔޮ ދުޢާކުރުމަށް ހިނގައިގަތެވެ. އެވަގުތު އަންހެން ކުއްޖާގެ ބައްޕަ އައިސް އޭނާގެ އަތުގައި ހިފައި ސަހަރާއިން ނިކުތުމަށް އެހީތެރިވެދިނެވެ.\nސަހަރާއިން ނިކުމެފައި އަންހެން ކުއްޖާގެ ބައްޕަ ބުންޏެވެ. ދަރިފުޅާއެވެ. ހާދަހާވާ ދެރައެވެ. ކުރިމަތިވި ބޮޑު ބަދުނަސީބާއެކު އެކަނިމައި އެކަނި ދިރިއުޅެން ހާދަހާވާ ދަތިވާނެއެވެ. އެ ދަރިފުޅުގެ ސިފަ މުޅިން ބަދަލުވިޔަސް ދަރިފުޅައިގެން އޭނާ އުޅުނީ ހާދަހާވާ ލޯބިންނެވެ.\nފިރިހެން ކުއްޖާ އޭނާ އަޅައިގެ ހުރި އަވިއައިނު ނަގާފައި ކަރުނަތައް ފޮހެލަމުން ބުންޏެވެ. ބައްޕާއެވެ. ކަންބޮޑު ނުވާށެވެ. އަޅުގަނޑަކީ ލޯފަން މީހެއް ނޫނެވެ. އަޅުގަނޑު ލޯފަން މީހެއްކަމަށް ހެދިގެން އުޅުނީ ބައްޕަގެ އެ ދަރިފުޅަށް ޓަކައެވެ. އޭނާގެ ރީތިކަން ގެއްލެން ފެށުމުން އޭނާގެ އެ ހިތްދަތި ހަޔާތުގައި ބައިވެރިވާން ވެގެންނެވެ. އެއީ ހާދަހާވާ ރަނގަޅު އޯގާތެރި އަނތްބެކެވެ. އޭނާ އުފަލުން ހުންނަތަން ދެކެން އަޅުގަނޑުގެ މުޅި އުމުރަށް ބޭނުންވީއެވެ. އޭނާގެ ކަންބޮޑުވުމާއި ހާސްކަން ދުރުކޮށްދޭން ބޭނުންވިއެވެ.\nއެކަމަކު އަޅުގަނޑު ވީ ޤުރުބާނީއަށް ވުރެ އޭނާ ވީ ޤުރުބާނީ މާ ބޮޑެވެ. ލޯފަން މީހަކާއެކު މުޅި ހަޔާތް ވޭތުކުރަން އޭނާ ޢަޒުމް ކަނޑައެޅިއެވެ. އަޅުގަނޑަށް އެއްވެސް ކަމެއް އުނި ނުކޮށް ދިރިއުޅުމުގެ ހުރިހާ ބުރައެއް އޭނާ އުފުލިއެވެ.\nދަރިފުޅާއެވެ. ޙަޤީޤީ ލޯތްބަކީ ތިޔައީއެވެ. ދުނިޔެ ދެއްކި ބަނަކަމާ އެކުވެސް ތިޔަ ދެ ކުދިންގެ ހިތުގައި އޮތް ލޯތްބަށް ބަދަލެއް ނައީ އެހެންވެއެވެ. ފެންކަޅިވެފައި ހުރި އަންހެން ކުއްޖާގެ ބައްޕަ ބުނެލެވުނެވެ. ލޯތްބަކީ ކަނު އެއްޗެކޭ ބުނަނީ މިހެންވެގެންހެއްޔެވެ؟\nނޯޓު: މިއީ އެފްބީގެ ޑަމިކް ޕޭޖުގައި ހިއްސާ ކޮށްފައިވާ "އަ ބްލައިންޑް މެންސް ލަވް" މި ވާހަކަ އަސްލަކަށް ބަލައިގެން ލިޔެފައިވާ ވާހަކައެކެވެ.


Male' Ge Deputy Mayor Ge Gondee Ge Vaadhaverikan Bodu Vejje - Vaguthu\n2 ހަފްތާ ކުރިން ( އޭޕްރީލް 15, 2021 )\nއިބްރާޙިމް ޝުޖާއު (ވ) އާއި ނަޙުލާ ޢަލީ (މ) އާއި ޢަބްދުﷲ ނަސީރު (ކ)\nމިދިޔަ ހޮނިހިރު ދުވަހު ބޭއްވި ލޯކަލް ކައުންސިލްތަކުގެ އިންތިޚާބުގައި މާލެ ސިޓީ ކައުންސިލްގެ މެޖޯރިޓީ ޕީޕީއެމްއިން ކާމިޔާބުކޮށްފައިވާ އިރު، ސިޓީ ކައުންސިލްގެ ޑެޕިއުޓީ މޭޔަރުގެ ގޮނޑީގެ ވާދަވެރިކަން ބޮޑުވެއްޖެއެވެ.\nއިންތިޚާބުގައި މާލެ ސިޓީގެ މޭޔަރުގެ ގޮނޑި ހިމެނޭހެން ޕީޕީއެމުން ވަނީ 14 ގޮނޑިއެއް ކާމިޔާބުކޮށްފައެވެ. ރައްޔިތުންގެ ވޯޓަކުން ހޮވި މާލޭގެ ފުރަތަމަ އިންތިޚާބީ މޭޔަރަކީ ޕީޕީއެމްގެ ނައިބު ރައީސް އަދި ކުރީގެ ހައުސިން މިނިސްޓަރު ޑރ. މުހައްމަދު މުއިއްޒެވެ.\nލާމަރުކަޒީ ގާނޫނަށް އިސްލާހު ގެނައި ބިލްގައި ފުރަތަމަ އޮތީ ސިޓީ ކައުންސިލްތަކުގެ ޑެޕިއުޓީ މޭޔަރުން ވެސް ސީދާ ރައްޔިތުންގެ ވޯޓުން އިންތިހާބު ކުރާށެވެ. ނަމަވެސް ރައްޔިތުންގެ މަޖިލީހުން އެ ބައި އިސްލާހުކޮށް ކުރިން ވެސް އޮތް ގޮތަށް، ސިޓީ ކައުންސިލްގެ މެންބަރުންގެ މެދުގައި ނަގާ ވޯޓަކުން ޑެޕިއުޓީ މޭޔަރު ކަނޑައަޅާ ގޮތަށް ވަނީ ގާނޫނުގައި ހިމަނައިފައެވެ.\nމި ގޮތުން މާލެ ސިޓީ ކައުންސިލަށް އިންތިޚާބުވި ޕީޕީއެމްގެ ދެ މެންބަރަކު ވަނީ މިހާތަނަށް ޑެޕިއުޓީ މޭޔަރު ކަމުގެ ޝައުގުވެރިކަން ފާޅު ކުރައްވައިފައެވެ. އެއީ ވިލިމާލެ ދާއިރާގެ އިންތިޚާބީ ކައުންސިލަރު ނަޙުލާ ޢަލީ އާއި، މާފަންނު ދެކުނު ދާއިރާގެ އިންތިޚާބީ ކައުންސިލަރު ޢަބްދުﷲ ނާސިރެވެ. މި ދެ ބޭފުޅުން ވެސް ވަނީ މީސް މީޑިއާ މެދުވެރިކޮށް އެ ކަން ހާމަކުރައްވައިފައެވެ.\nއަބްދުﷲ ނާސިރު ވިދާޅުވީ ރައްޔިތުންނަށް ހިދުމަތް ކުރެއްވުމަށް ރައްޔިތުން އޭނާ އަށް ދިން ފުރުސަތުގެ ބޭނުން އެންމެ ފުރިހަމަ ގޮތުގައި ހިފާނެ ކަމަށެވެ. އަދި ރައްޔިތުންގެ ހައްގުގައި ކުރާ މަސައްކަތުގައި މާތް ﷲ ގެ ވާގިފުޅާއެކު މުއިއްޒުގެ ފަހަތުގައި މޭޔަރު ކަމަށް ވުމުގެ ޝައުގުވެރިކަން ގެންގުޅުއްވާ ކަމަށް ވެސް އަބްދުﷲ ނާސިރު ވިދާޅުވިއެވެ.\nRayyithun ah khidhumai kurumah alhugandah Rayyithun dhin furusathu ge beynun emme furihama gothuga hifaa nan. Thiya beyfulhun ge haggu ga masakkathuga Allah ge vaagifulhaa eku @MMuizzu ge fahathuga deputy mayor akah vumuge shaugu verikan alhugandu eba gengulhen. @ProgressPartyMV\n— Abdulla Nasir (@HarinsAllo) April 11, 2021\nމި ދެ ބޭފުޅުން މި ކަމަށް ޝައުގުވެރިކަން ފާޅުކުރެއްވިއިރު، ހުޅުމާލެ ދާއިރާގެ އިންތިޚާބީ ކައުންސިލަރު އަދި ރައްޔިތުންގެ މަޖިލީހުގެ ބާރަށު ދާއިރާގެ ކުރީގެ މެންބަރު އިބްރާހިމް ޝުޖާއު ޑެޕިއުޓީ މޭޔަރަކަށް ގެނައުމަށް މީސް މީޑިއާގައި ޕީޕީއެމްގެ ގިނަ އަދަދެއްގެ ސަޕޯޓަރުން ވަނީ ބޮޑު ކެމްޕޭނެއް ވެސް ފަށައިފައެވެ.\nއެގޮތުން ފާތުމަތު މަލްހާ ނަމުގައި ޓުވިޓާގައި ހިޔާލު ފާޅުކުރި މީހަކު ބުނީ މާލޭގެ ޑެޕިއުޓީ މޭޔަރު ކަމަށް ގެންނަން އެންމެ ކަމުދަނީ ޝުޖާއު ކަމަށެވެ. އަދި މިކަހަލަ މަގާމެއް އަދާކުރެވޭނީ ޝުޖާއު ކަހަލަ ހިންގުންތެރި ބޭފުޅަކަށް ކަމަށް އޭނާ ބުންޏެވެ.\nMale ge deputy mayor kama genan enme kamudhany @shuja3831 .\nMikahala magaameh adhaa kurveeynee shujabe kahala hingun theri beyfulhaka. pic.twitter.com/GhK0THM6cT\n— [email protected] [email protected] (@jeymumallo) April 15, 2021\nޑެޕިއުޓީ މޭޔަރު ކަމަށް ވަޑައިގަތުމާ ގުޅޭ ގޮތުން ޝުޖާއު މިހާތަނަށް ވަކި އެއްޗެއް ވިދާޅެއް ނުވެއެވެ. ޝުޖާއުއަކީ ޕީއެންސީގެ އެއް ނައިބު ރައީސްއެވެ. އަދި ކައުންސިލް އިންތިޚާބުގެ ކެމްޕޭން ހަރަކާތްތައް ރޭވުމުގައި އެންމެ އިސްކޮށް ހަރަކާތްތެރިވެވަޑައިގެންފައިވަނީ ވެސް ޝުޖާއުއެވެ.\nލާމަރުކަޒީ ނިޒާމު ތައާރަފުވެގެން އެންމެ ފުރަތަމަ ބޭއްވި ތިން ކައުންސިލް އިންތިޚާބުގައި ވެސް މާލޭގެ މެޖޯރިޓީ ނެގީ މިހާރު ވެރިކަން ކުރާ މައި ޕާޓީ، އެމްޑީޕީއިންނެވެ. ނަމަވެސް އެންމެ ފަހުން ބޭއްވި ހަތަރުވަނަ ކައުންސިލް އިންތިޚާބުގައި އެމްޑީޕީއިން ވަނީ މާލެއިން ބޮޑު ނާކާމިޔާބީއަކާ ކުރިމަތިވެފައެވެ.\nހުޅުމާލޭގެ ކަންކަމާއި ގުޅޭ ގޮތުން އެޗްޑީސީއާއި މުއިއްޒު މަޝްވަރާކޮށްފި\nއޭޕްރީލް 15, 2021 11:40\n2 މީހުން ނަށްވެސް ދީފިން.\nއޭޕްރީލް 15, 2021 12:03\nގޮނޑިއާ ހެދި ބައި ބައި ނުވާށެވެ .\nއޭޕްރީލް 15, 2021 12:04\nޑެޕިއުޓީ މޭޔަރު ކަމަށް ގެންނަން އެންމެ "ބެސްޓް" ބޭފުޅަކީ ޝުޖާޢު. ނާސިރުވެސް "ރަނގަޅު". ނަހުލާވެސް "އޯކޭ"..!\nއޭޕްރީލް 15, 2021 12:55\nއަހަރެންގެ ހިތުގެ އާދޭސް ގޮނޑިއާ ހެދި ބައިބައި ނުވާށެވެ. ޢެންމެން އެ ކުވެރިވެ ތިބޭށެވެ. އެކަރި ގަނޑަކަށް ވާށެވެ އެންމެ ދަނޑި ބުރިއެއް ބިންދާލުމަކީ ވ ފަސޭހަ ކަމެ ކެވެ. ޢެއަށްވުރެ ގިނަވެއްޖިއްޔާ ބިންދާލަން އުދަގޫ ވާނެއެވެ. ޢެހެންވީމަ އިސްލާމް ދީނާއި ދިވެހި ގައުމަށްޓަ ކާ މަސައްކަތް ކުރާށެވެ.\nއޭޕްރީލް 15, 2021 13:06\nޕާޓީ ތެރޭގައި މައްސަލަ ނަުޖެހޭތި. ޝައިޠާނާ ހުންނާނީ ފިތުނަ އުފެއްދުމަށް ތައްޔާރަށް. އެކަކު އަނެކަކަށް ދޫކުރުމާއެކު ރިވެތި އަޚްލާޤް އިސްކުރައްވާ. ﷲ ތަޢާލާ ހެޔޮ އިންސާނުންނަށް އަބަދުވެސް ހެޔޮގޮތް މިންވަރުކޮށްދެއްވާނެ. ތިބޭފުޅުންނަށް ތި ލިބިވަޑައިގަތީ ވަރަށް ބޮޑު ކާމިޔާބީއެއް. އެއީ އެކުވެރިކަމުގެ ނަތީޖާ. މިފަދަ ޖައްބާރު ބައެއްގެ ދަށުގައިތިބެ ވުން ދުރުކަމެއް ތި ވީވެސް. ﷲ އަށް ޝުކުރުކޮށް، އެންމެ ސީނިއަރ، ތަޖްރިބާހުރި ބޭފުޅަކަށ އެމަގާމް ދެއްވާ. ކުޑަކުޑަ ފައިސާކޮޅަކާ ޕަވަރ އަށްޓަކައި ހަމަނުޖެހުމާއި ފިތުނައާއި ފަސާދައަށް ޕާޓީ ވައްޓާނުލައްވާ. ހަސަދަވެރިން ތިބޭނީ ތިޔަބޭފުޅުން ބައިބައިކޮށްލަން ތައްޔާރަށް. އެކުވެރިކަމަކީ ގަދަފަދަ ބާރެއް ވަކިވެ ގަތުމަކީ ނިކަމެތިކަމެ. ﷲ ތިޔަ ބޭފުޅުން ތެދުމަގުގައި ލަހައްޓަވައި، ހެޔޮގޮތުގައި ކަންކަން ނިންމުގެ ހިތްވަރާއި ކެރުން މިންވަރުކުރައްވާ ތިޔަބޭފުޅުންނަކީ ހިތްތެރި ރައްޔިތުންގެ ހައްޤުގައި މަސައްކަތްކުރާ ޕަވަރއަށްޓަކައި ނަފުސު މުޑުދާރު ނުކުރާފަދަ ރަނގަޅު މުސްލިމުން ކަމުގައި ލައްވާށި. އާމީން.\nއޭޕްރީލް 15, 2021 13:07\nތިމަގާމު ހައްގީ ސުޖާއަށް.ދުޖާ އެއްވަނަ...ސުޖާއަށް އިތުބާ ރުކުރެވޭ އަބުދުﷲއަށް ވެސް އިތުބާ ރުކު ރެވޭ އެކަމަކު ނަހުލާއަށް އިތުބާ ރެނުކު ރެވޭނެ..މާދަމާވެސް ގިނޑިބަދަލުކޮއްފާނެ...ސުޖާގެ ހައްގެތިއީ..ސުޖާއަށް ތާއީދު...ރޔާމީންވެސް ޔަގީން ތާއިދުކު ރައްވާނެ ސުޖާއަށް ސުޖާގެ ހިންގުންތެ ރިކަން...އެހެންބޭފުޅުންވެސް ގަބޫލުކު ރާނެ ސުޖާގެ ހިކުމަތާ ހުނަ ރާ ގާބިލްކަން..މަގާމުގެ މަސްއޫލިއްޔަތު ސުޖާާއާ އެއްވަ ރަކަށް ނަހުލާއަށް ނުހިންގޭނެ..މުއިއްޒުގެ ބު ރަ މަސައްކަތުގެ ބައިވެ ރިޔަކަށް އެއްމެ އެކަށެނެ ބޭފުޅަކީ ސުޖާ..\nއޭޕްރީލް 15, 2021 13:56\nއޭޕްރީލް 15, 2021 14:05\nނުތޮޅި ތިކަން ވޯޓަކުން ނަގާ) ޑިމޮކްރާތީ🤣\nއޭޕްރީލް 15, 2021 16:10\nރަނގަޅަށް ބާރު ނުލިބެނީސް މިހާއަވަހަށް އެކަތި އަނެކަތި ހިފާ ކާންފެށީ!


Feature: Kakulu hulhubadhalukurun live kurumaaeku MEDICA ah ithubaaraai yageenkan! - 247.mv\n08:04 AM, Tuesday 21, May 2019\nކަކުލު ހުޅުބަދަލުކުރުން ލައިވްކުރުމާއެކު މެޑިކާއަށް އިތުބާރާއި ޔަގީންކަން!\nAisha 11:59 AM, Tuesday 27, November 2018\nމެޑިކާ ހޮސްޕިޓަލްގައި މިހާތަނަށް ވަނީ، ކާމިޔާބުކަމާއެކު ކަކުލު ހުޅު ބަދަލުކުރުމުގެ 16 އޮޕަރޭޝަނެއް ކޮށްފައި-- 247 ފޮޓޯ: އަހްމަދު\nހިނގާއިރު ކަކޫ ގޭނޭ ސަރަހައްދުގައި ހުންނަ ލޮނދިކަން ގޮސް ކަކުލު ހުޅު ބަދަލު ކުރަން ޖެހުމަކީ މިހާރު ރާއްޖޭގައި އާންމު ކަމެކެވެ. ނިސްބަތުން ގިނަ ބަޔަކު ކަކުލު ހުޅު ބަދަލުކުރުމުގެ އޮޕަރޭޝަން ކުރެއެވެ. ރާއްޖޭގެ މަޝްހޫރު ކަށީގެ ޑޮކްޓަރު ޑރ. އަލީ މުޒުނީއަށް ދައްކައިގެން ސަރުކާރުގެ މައި ހޮސްޕިޓަލުން މި އޮޕަރޭޝަން ކުރަން ނަންނޯޓުކޮށް މިހާރުވެސް ދޮޅު އަހަރުގެ ވެއިޓިން ލިސްޓެއް އެބައޮތެވެ.\nކަށީގެ ބަލިތަކުގެ އޮޕަރޭޝަންތައް ޑރ. މުޒުނީގެ ޓީމުން މިހާރު ރާއްޖޭގައި ކުރާތާ އަހަރުތަކެއް ވެއްޖެއެވެ. މާލޭގެ އިތުރުން ބައެއް ރަށްރަށުގައިވެސް މި އޮޕަރޭޝަން ކުރުމަށް ޑރ. މުޒުނީ ދަނީ ރަށްރަށަށް ޒިޔާރަތް ކުރައްވަމުންނެވެ. ދާދިފަހުން ވަނީ އައްޑޫ ސިޓީ ހިތަދޫ ރީޖަނަލް ހޮސްޕިޓަލާއި ގދ. ތިނަދޫ އަބްދުއްޞަމަދު މެމޯރިއަލް ހޮސްޕިޓަލުގައިވެސް ކާމިޔާބު އޮޮޕަރޭޝަނެއް ކުރައްވައިފައެވެ.\nމާލޭގައި ހުންނަ ތިން ހޮސްޕިޓަލުގެ ތެރެއިން މެޑިކާ ހޮސްޕިޓަލަކީވެސް ގިނަ ބަޔަކު ޑޮކްޓަރަށް ދެއްކުމަށް ދާ ހޮސްޕިޓަލެކެވެ. ގިނަބައެއްގެ މެދުގައި މަގުބޫލު، އަދި އިތުބާރު ހޯދައިފައިވާ ހޮސްޕިޓަލެކެވެ. މެޑިކާއިން މިވަނީ، އަދިވެސް އާންމުންނާ ގާތަށް ޖެހިލައިފައެވެ. މިދިޔަ ހަފްތާގެ އަންގާރަދުވަހު މެޑިކާގައި ކުރި ކަކުލު ހުޅު ބަދަލުކުރުމުގެ އޮޕަރޭޝަނެއް ލައިވް ސްޓްރީމް ކޮށް، މެޑިކާއިން ވަނީ، އެތަނުންދޭ ޚިދުމަތްތަކަށް ކަސްޓަމަރުން ކުރާ އިތުބާރާއި ޔަގީންކަން އިތުރުކޮށްފައެވެ. ފޭސްބުކް މެދުވެރިކޮށް ލައިވްކުރަމުން ގެންދިޔަ އޮޕަރޭޝަން ކުރިއަށް ދިޔައިރު، ޑރ. މުޒުނީ ގެންދެވީ ބެލުންތެރީންގެ ސުވާލުތަކަށް ޖަވާބުދެއްވަމުންނެވެ.\nމިއީ މެޑިކާގައި ކުރި ކަކުލު ހުޅު ބަދަލުކުރުމުގެ ފުރަތަމަ އޮޕަރޭޝަނެއް ނޫނެވެ. އެ ހޮސްޕިޓަލްގައި ވަނީ މިހާތަނަށް ކަކުލު ހުޅު އެއްކޮށް ބަދަލުކުރުމުގެ ކާމިޔާބު 16 އޮޕަރޭޝަން ކޮށްފައެވެ.\nޑރ. މުޒުނީ ވިދާޅުވީ، މިފަދަ އޮޕަރޭޝަންތައް ލައިވް ކުރަނީ އާންމުން ހޭލުންތެރި ކުރުވުމަށް ކަމަށެވެ. އަދި މިއީ ރާއްޖޭގައިވެސް ކާމިޔާބު ކަމާއެކު ކުރެވިދާނެ ކަމެއްކަން ޔަގީންކޮށްދިނުމަށްކަމަށެވެ.\nއިތުރު މައްސަލަތަކެއް މެދުވެރި ނުވާނަމަ، އޮޕަރޭޝަނަށްފަހު ދެދުވަސްތެރޭ ބަލިމީހާއަށް ހިނގައި ގަނެވޭނެކަމަށް ޑރ. މުޒުނީ ވިދާޅުވިއެވެ.\n"އެއްވެސް ސަޕޯޓަކާ ނުލައި ފަސް ދުވަސްތެރޭ ހިނގޭނެ. ދެ ހަފްތާ ހޮސްޕިޓަލުގައި ބާއްވާފައި އަނެއް ދެހަފްތާވެސް އަންނަންޖެހޭނެ ފިޒިއޯތެރަޕީ އަށް،" ބެލުންތެރިއެެއްގެ ސުވާލަށް ޖަވާބުދެއްވަމުން ޑރ. މުޒުނީ ވިދާޅުވިއެވެ.\nކަކުލު ހުޅު ބަދަލުކުރަންޖެހެނީ ކަށިގަނޑުގެ ކޮޅުގައި ހުންނަ ލޮނދިފަށަލަ ހަލާކުވެ، އޭގެ ސަބަބުން ތަދު އިހުސާސްވެ، ބޭސް ދިނުމުންވެސް އަދި ކަސްރަތުކޮށްގެންވެސް ތަދު ފަސޭހަ ނުވެ އިތުރު އެހެން ގޮތެއް ނެތުނީމައެވެ. ކޮންމެ އުމުރެއްގެ މީހަކަށް ވިޔަސް މި އޮޕަރޭޝަން ކުރަންޖެހޭ ހާލަތު މެދުވެރިވެއްޖެނަމަ އޮޕަރޭޝަން ކުރެވިދާނެއެވެ.\n"ރާއްޖޭގައި ހުޅުގެ އޮޕަރޭޝަން ވަރަށް ގިނައިން ކުރަންޖެހޭ. ކަކުލު ހުޅު ބަދަލުކުރުމުގެ އިތުރުން ހުޅުގެ އެތެރޭގެ ލިގަމެންޓު ލެއްވުން، މައިބަދައިގެ އޮޕަރޭޝަން، ކަށިގަނޑު ބިނދިގެން ކުރަން ޖެހޭ އޮޕަރޭޝަން ފަދަ އޮޕަރޭޝަންތައް ކުރަންޖެހޭ،" ޑރ. މުޒުނީ ވިދާޅުވިއެވެ.\nއޭނާ ވިދާޅުވީ، މިފަދަ އޮޕަރޭޝަންތައް ރާއްޖެއިން ކުރަން މިހާރު ދިވެހިން ފަސް ނުޖެހޭ ކަމަށެވެ. އަދި މިއީ ބިރު ގަންނަންވީ ކަމެއް ނޫންކަމަށްވެސް ވިދާޅުވިއެވެ.\n"އޮޕަރޭޝަނަށްފަހު 95 ޕަސެންޓު އުނދަގޫ ކުޑަވާނެ. 100 ޕަސެންޓު ރަނގަޅުވާނެއެކޭ ނުބުނެވޭނެ،" ޑރ. އަލީ މުޒްނީ ވިދާޅުވިއެވެ.\nމެޑިކާގައި ވަނީ ޚިދުމަތް ދިނުމަށް އެންމެ ޒަމާނީ ފެންވަރު އޮޕަރޭޝަން ތިއޭޓަރަކާއި، އެންމެ ފަހުގެ ޓެކްނޮލޮޖީތައް ގާއިމުކޮށްފައެވެ. އަދި، ކަކުލު ހުޅު ބަދަލުކުރުމަށް ބޭނުންކުރާ މެޓީރިއަލްއަކީވެސް މެޑިކިއުޕް މޯލްޑިވްސްގެ އެހީތެރިކަމާއެކު ރާއްޖެ ގެނެސްފައިވާ ފެންވަރު ރަނގަޅު އިތުބާހިފޭ ތަކެތިކަން، މެޑިކާއިން ޔަގީންކޮށްދެނީ އުފަލާއި ހިތްހަމަޖެހުމާއެކުއެވެ.\nރިޕޯޓް ކަކުލު ހުޅު ބަދަލުކުރުން މެޑިކާ ހޮސްޕިޓަލް ފީޗަރ ލައިފްސްޓައިލް ސިއްހީ ދާއިރާ ޑރ. އަލީ މުޒްނީ\n© 2019, 247 Media Pvt Ltd. All Rights Reserved. A product of 247 Media.


27,000 Dharivarun Vaccine Furihama Kohfi – adduLIVE\n27،000 ދަރިވަރުން ވެކްސިން ފުރިހަމަކޮށްފި\nSep 28, 2021, 15:25 ހަސަން ރަޝީދު\nއަމީނިއްޔާ ސްކޫލްގެ ދަރިވަރުންތަކެއް- ފޮޓޯ: ޢަލީ ނަސީރު\n27،000 އަށް ވުރެ ގިނަ ދަރިވަރުން ކޮވިޑް-19 އިން ދިފާއުވުމުގެ ވެކްސިން ޖަހައިފިއެވެ.\nއެޑިއުކޭޝަން މިނިސްޓްރީ އިން މިއަދު ބުނީ ރާއްޖޭގެ އާބާދީގެ 12 އަހަރާއި 17 އަހަރާ ދެމެދުގެ 35،989 ދަރިވަރުން ވެކްސިންގެ ފުރަތަމަ ޑޯޒް ޖަހާފައިވާކަމަށެވެ. އޭގެތެރެއިން ވެކްސިންގެ ދެވަނަ ޑޯޒު 27،697 ދަރިވަރުން ފުރިހަމަކޮށްފައިވާ ކަމަށް މިނިސްޓްރީން ބުނެއެވެ.\nސްކޫލްތަކުގައި އުމުރުން 12 އަހަރުން މަތީގެ ދަރިވަރުންގެ ތެރެއިން ވެކްސިން ޖެހޭނެ، ގާތްގަޑަކަށް 40000 ދަރިވަރުން ތިބިކަމަށް އެޑިއުކޭޝަން މިނިސްޓްރީން ބުނެއެވެ.\nސަރުކާރުން ކުރިން އަމާޒު ހިފީ މިދިޔަ މަސް ނިމުމުގެ ކުރިން ހުރިހާ ކުދިންނަށްވެސް ކޯވިޑް ވެކްސިންގެ ފުރަތަމަ ޑޯޒް ޖަހައި ނިންމުމެވެ. ސްކޫލު ކުދިންގެ 12 އަހަރާއި 17ގެ ކުދިންނަށް ވެކްސިން ދިނުމަށް ބޭނުންވާ ވަރަށް ފައިޒާ ވެކްސިން މިހާރު ވަނީ ރާއްޖެ ގެނެސްފައެވެ.\nރާއްޖޭގެ ވެކްސިން ޖެހޭ އާބާދީގެ ހުރިހާ ރައްޔިތުންނަށް ބޭނުންވާ މިންވަރަށް ރާއްޖެއަށް ވެކްސިންލިބި އަދި މިހާތަނަށް ވެކްސިން ޖެހޭ އާބާދީގެ ބޮޑު ބަޔަކަށް ވެކްސިން ވަނީ ދީފައެވެ.\nއެގޮތުން ރާއްޖޭގައި މިހާތަނަށް ކޮވިޑް ވެކްސިންގެ ފުރަތަމަ ޑޯޒް، މުޅި އާބާދީގެ 80 އިންސައްތަ މީހުން ވަނީ ޖަހާ ނިންމާފައެވެ. އަދި އާބާދީގެ 69 އިންސައްތަ މީހުން ވަނީ ވެކްސިންގެ ދެވަނަ ޑޯޒް ވެސް ޖަހާ ނިންމާފައެވެ.


Masthuvaathaketheege mahsalathakehgai fas meehaku hahyarukohfi – Iru\nމަސްތުވާތަކެތީގެ މައްސަލަތަކެއްގައި ފަސް މީހަކު ހައްޔަރުކޮށްފި\nލަހޫ·2މޭ 2021\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، މަސްތުވާތަކެތީގެ އޮޕަރޭޝަންތަކެއްގައި ފަސް މީހަކު ހައްޔަރުކޮށް އެ މައްސަލަތައް ފުލުހުން ތަހުގީގު ކުރަން ފަށައިފިއެވެ.\nއެގޮތުން ހިންގި އެއް އޮޕަރޭޝަނަކީ ރ. އަތޮޅު ރިސޯޓަކަށް ދަތުރުކުރަމުންދާ ސަޕްލައި ދޯންޏަކުން މަސްތުވާތަކެތި ގެންދާ ކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން އެޕްރީލް 30 ވަނަ ދުވަހު ހިންގި އޮޕަރޭޝަނެކެވެ. މީދޫ ޕޮލިސް ސްޓޭޝަނާއި އިންޓެލިޖެންސް ގުޅިގެން ހިންގި އެ އޮޕަރޭޝަނުގައި، އެ ދޯނި ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި ފިލްމު ހުސްކުރި ދަޅަކާއި، ޖޫސްޕެޓީ ކޮތަޅަކާ އަދި ހަތް ރަބަރު ޕެކެޓު ފެނިފައިވެއެވެ.\nމި މައްސަލައާ ގުޅިގެން 35 އަހަރުގެ ފިރިހެނަކު ހައްޔަރުކޮށްފައިވެއެވެ އަދި އޭނާގެ ބަންދާމެދު ގޮތެއް ނިންމުމަށް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 10 ދުވަހުގެ މުއްދަތު ދީފައިވެއެވެ.\nއޭގެ އިތުރުން އިންޓެލިޖެންސަށް ލިބުނު މައުލޫމާތަކާ ގުޅިގެން މާލޭގައިވެސް މަސްތުވާތަކެތީގެ ދެ އޮޕަރޭޝަނެއް ހިންގާފައިވެއެވެ. އެގޮތުން ހިންގި އެއް އޮޕަރޭޝަނުގައި އެޕްރީލް މަހުގެ 29 ވަނަ ދުވަހު މައްޗަންގޯޅި ގެއެއް ބަލައި ފާސްކޮށްފައިވެއެވެ. އަދި އެ ބަލައި ފާސްކުރުމުގެ ތެރެއިން، މަސްތުވާތަކެތި ކަމަށް ބެލެވޭ އެއްޗެއްހުރި ފިލްމު ހުސްކުރި ދަޅަކާއި، ދެ ސެލޯފިންކޮޅާއި، ހަތަރު ރަބަރު ޕެކެޓު ފެނިފައިވެއެވެ. މި މައްސަލައާ ގުޅިގެން 24 އަހަރުގެ މީހަކާއި 29 އަހަރުގެ މީހަކު ހައްޔަރުކޮށްފައިވެއެވެ. މި ދެ މީހުންނަކީވެސް ދިވެހި ފިރިހެނުންނެވެ.\nއޭގެ އިތުރުން، އެޕްރީލް މަހުގެ 28 ވަނަ ދުވަހު ހިންގި މަސްތުވާތަކެތީގެ އޮޕަރޭޝަނުގައި މާފަންނު ގެއެއް ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި ފިލްމު ހުސްކުރި ހަތަރު ދަޅާއި، 18 ސެލޯފިންކޮޅާއި، 84 ރަބަރު ޕެކެޓު ފެނިފައިވެއެވެ. މި މައްސަލައާ ގުޅިގެން 22 އަހަރުގެ އަންހެނަކާއި 22 އަހަރުގެ ފިރިހެނަކު ހައްޔަރުކޮށްފައިވެއެވެ.\nމި މައްސަލަތަކާ ގުޅިގެން އެ ހަތަރު މީހުންގެ ބަންދާމެދު ގޮތެއް ނިންމުމަށް ކްރިމިނަލް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބޭތިއްބުމަށް 15 ދުވަހުގެ މުއްދަތު 24 އަހަރުގެ މީހާއާއި 29 އަހަރުގެ މީހާގެ އިތުރުން 22 އަހަރުގެ ފިރިހެން މީހާއަށް ދީފައިވެއެވެ. އަދި 22 އަހަރުގެ އަންހެން މީހާ ބަންދުގައި ބެހެއްޓުމަށް ފަސްދުވަހުގެ މުއްދަތުދީފައިވެއެވެ.


Covid-19 : Muraidhoo Rayyithunge Faraathun Baarashu Rayyithunnah 1 Ton Mas - Vaguthu\nމުރައިދޫ ރައްޔިތުން ބާރަށު ރައްޔިތުންނަށް މަސް ހަދިޔާ ކުރުން\nކޮވިޑް-19ގެ ވޭދަނަތައް ފެނުމުން މިހާރު މޮނީޓަރިންގއަށް ލާފައިވާ ހއ. ބާރަށު ރައްޔިތުންނަށް އެހީވުމުގެ ގޮތުން، އެ އަތޮޅު މުރައިދޫ ރައްޔިތުންގެ ފަރާތުން އެ އަރަށް އެއް ޓަނަށްވުރެ ގިނަ ކަނޑު މަސް ހަދިޔާ ކޮށްފިއެވެ.\nއެރަށުން ނުވަ މީހަކު ފައްސިވުމާއެކު ގާތުން އެއްްތާވި މީހުން ހޯދުމަށް އެރަށަށް ވަނީ އަރާ ފޭބުން މަނާ ކޮށްފައެވެ. އަދި އެ މީހުންނާއި ގާތުން އެއްތާވި މީހުން ހޯދުމުގެ މަސައްކަތުގެ ތެރެއިން އެރަށުން ކަރަންޓީންގައި ނެތް ހަތަރު މީހަކު ވަނީ ފައްސިވެފައެވެ. މިއާއެކު އެ ރަށުން ކޮވިޑަށް ފައްސިވި މީހުންގެ އަދަދު ވަނީ 13 އަށް އަރާފައެވެ.\nއެ ރަށް މޮނީޓަރިންގއަށް ލާފައި އޮތުމުން މިހާރު އެރަށުގެ ރައްޔިތުންނަށް މަހަށް ނުފެރޭނެއެވެ. އަދި އެރަށަށް އެއްވެސް މަސް ދޯންޏަށް ނާދެވޭނެއެވެ. އެރަށަށް މަސް ދޯންޏެއް އައިކަމުގައިވިޔަސް ކަރަންޓީން ކުރާނެއެވެ. އެހެންވެ އެރަށު ރައްޔިތުންނަށް އެހީވުމަށް މުރައިދޫ ރައްޔިތުން ދެއްކީ ނަމޫނާ އެކެވެ.\nމުރައިދޫ ކައުންސިލް މެންބަރު އަބްދުﷲ މުފީދު "ވަގުތު"އަށް ވިދާޅުވީ، ބާރަށަށް މަސް ފޯރުކޮށްދިނުމަށްޓާކައި މުރައިދޫ ކައުންސިލުން ބާރަށު ކައުންސިލަށް ގުޅައި، އެރަށުގައި މީހުން ދިރިއުޅެނީ ކިތައް ގެތޯ ބެލި ކަމަށެވެ.\nމުރައިދޫ ރައްޔިތުންގެ ފަރާތުން ބާރަށު ރައްޔިތުންނަށް އެއް ޓަނުގެ މަސް ހަދިޔާ ކުރި\nއެރަށުގައި މީހުން ދިރިއުޅެމުން ދަނީ 270 ގޭގައެވެ.\nއަދި އެރަށަށް އެހީވުމަށް މަސް ހޯދުމަށް އިއްޔެ ކައުންސިލްގެ ލޯޑް ސްޕީކަރު ގޮވައި އެހީވެގެން ހުރި ފަރާތްތަކުން އެހީވުމަށް ހުޅުވާލި ފުރުސަތުގައި 16000 އަށްވުރެ ގިނަ ރުފިޔާ ލިބުނު ކަމަށް މުފީދު ވިދާޅުވިއެވެ. އެ ހުރިހާ ފައިސާއިން ގަތީ މަހެވެ. އެއީ 564 މަހެވެ. ކިލޯގެ ގޮތުން ބަލާނަމަ 1113 ކިލޯ އެވެ.\n"އަޅުގަނޑުމެން ފަންޑް ރައިޒް ކޮށްގެން ލިބުނު ފައިސާއިން ދޯންޏެއްގައި ހުރި މަސް މި ގަތީ، އަޅުގަަނޑުމެން މަހަށް ދިޔައީކީ ނޫން، މަސްތައް އަޅުގަނޑުމެން ގަތީ ގަނެފައި ބާރަށު ރައްޔިތުންނަށް އަޅުގަނޑުމެން ހަދިޔާ ކުރީ. އަޅުގަނޑުމެން 1113 ކިލޯގެ މަސް ހަދިޔާ ކުރިން އެކޮޅަށް". މުފީދު ވިދާޅުވިއެވެ.\nމުފީދު ވިދާޅުވީ، އެ 270 ގެއަށް ވާވަރަށް ކޮންމެ ގެއަކަށް ގަތީ ދެ މަސް ދެވޭނެ ވަރަށް ކަމަށެވެ.\nމުފީދު ވަނީ، އެކަމުގައި ރަށުގެ ރައްޔިތުންގެ ފަރާތުން ލިބުނު އެއްބާރުލުން ފާހަގަކޮށް އެކަމަށް ޝުކުރު އަދާ ކޮށްފައެވެ.\nމިފެންނަނީ ދިވެހިންގެ އެއްބައި ވަންތަކަން، ﷲ އަށް ޝުކުރު ކުރަން މިގޮތުގައި ދިވެހިން އަބަދުވެސް ލައްވާށި، އާމީން\nމާޗް 4, 2021 17:11\nމުރާދޫ އަކީ ވ ކިބުރުވެރި ދެއްކުން ތެރި ބައެތް އުޅޭ ރަށެއް\nމާޗް 5, 2021 22:04\nހަޖަމު ކުރަން ދަތީ ދޮތޮ!\nމާޗް 4, 2021 18:40\nސާބަހޭ މުރައިދޫ ރައްޔިތުން ފަށްފަށުން ސުކުރިއްޔާ ، ﷲ ތިޔަބައިމީހުއްނަން ހެތޮރަހުމަތްލައްވާށި އާމީން\nމާޗް 5, 2021 02:03\nއެއްޓަނު ހަކުރު ފޮނުވާލިނަމަ\nރީތި ސިފައެއް. މިއީ ދިވެހިންގެ ދިވެހި ވަންތަ ކަމަކީ، މުރައިދޫ ރައްޔިތުންނަށް ބާއްޖަވެރިކަމަށް އެދެން. ވަރަށް އުފާވެއްޖެ


މަބްރޫކް: ބޭނުންވި ގޮތަށް އެންމެ ގާތުގައި\nކޮވިޑް-19ގެ ތަރުޖަމާން، މުހައްމަދު މަބްރޫކް އަޒީޒްގެ ވާހަކަތައް ކޮންމެ ދުވަހަކު އަޑުއެހުމަކީ ރާއްޖެ މިއޮތް ބަލިމަޑުކަމުގައި، މިހާރު އާއްމުންގެ ދިރިއުޅުމުގެ އެއްބަ އެވެ. ކިޔައިދީ، އޮޅުންފިލުވައިދީ، ހޭލުންތެރި ކުރުވުމުގައި އޭނާ ވަރުބައްޔެއް ނުވެ އެވެ. ފޫއްސެއް ވެސް ނުވެ އެވެ.\nމަސައްކަތުގައި އެންމެން ތިބީ ހޭބޯނާރަ އެވެ. ކަރަންޓު ވަޔަރު ކުރާ މީހުން ވަޔަރު ކުރަނީ އެވެ. ރާނާ މީހުން، ރޭނުމުގެ މަސައްކަތުގަ އެވެ. އަނެއް ބަޔަކު ދިޔައީ ސީލިންކޮށް އޭސީ ހަރުކުރަމުންނެވެ. ރެ އާއި ދުވާލު ހުއްޓުމެއް ނެތި 24 ގަޑިއިރު، އެއް ފޯރިއެއްގައި، ޖޯޝުގައި ހަދަމުން އެ އަންނަނީ ކޮވިޑް-19 އަށް ފަރުވާދޭން ގާއިމްކުރާ ވަގުތީ...\nއިޓަލީގެ އެ ޓޫރިސްޓް ކުރެއްދޫ ރިސޯޓުގައި ޗުއްޓީ ހޭދަކުރަން ފެށުމާ އެކު ހެން ބަލިވި އެވެ. އޭރު ހަލުވިކަމާ އެކު ފެތުރި ގައުމުތައް ބިރުވެރިކަމެއްގެ ތެރޭގައި ހުއްޓުމަކަށް ގެންނަމުން ދިޔަ ކޮރޯނާވައިރަސް ރާއްޖެއަށް އައިކަން އެނގޭކަށް ނެތެވެ. އެކަމަކު އޭނާ ބަލިވީ އެ ވައިރަސްގެ ސަބަބުންނެވެ. ރިސޯޓްގެ މެނޭޖްމަންޓުން އެކަން އެޗުޕީއޭގެ...\nކޮމިއުނިޓީ ހެލްތުކެއާ އަލުން ދިރުވުމުގެ ޕްލޭނެއް\nފެމިލީ ހެލްތު ވޯކަރުންނާއި ކޮމިއުނިޓީ ހެލްތު ވޯކަރުން ރާއްޖެއަށް ފުރަތަމަ ތައާރަފްވި ދުވަސްވަރު އެއީ ވަރަށް މަސައްކަތް ބުރަ ބައެކެވެ. އޭރު ރަށްރަށުން ފުރައިގެން ހޮސްޕިޓަލަކަށް ދާނީ ހެލްތު ވޯކަރު އެގޮތަށް ލަފާ ދިނީމަ އެވެ. އެކަމަކު މިހާރު ގިނަ މީހުން އެންމެ ފުރަތަމަ ވެސް ދައްކަން ބޭނުންވަނީ ސްޕެޝަލިސްޓް ޑޮކްޓަރަކަށެވެ.\nއާއްމު ސިއްހަަތާ މެދު ބައެއް މިނިސްޓަރުންގެ ކަންބޮޑުވުން\nރާއްޖޭގެ އާއްމު ސިއްހަތުގެ ނިޒާމު ވަރުގަދަ ކުރުމަށްޓަކައި ހުރިހާ ދާއިރާތަކަކުން އިސް ފަރާތްތައް ބައިވެރިވެގެން މިއަދު ފެށި "އާއްމު ސިއްހަތުގެ ބޮޑު މަހާސިންތާ" ގައި ސިއްހީ ދާއިރާގެ ބޭފުޅުންގެ އިތުރުން އާއްމު ސިއްހަަތަށް އަސަަރު ކުރުވާނެ އެހެން ދާއިރާތައް ވެސް ތަމްސީލު ކުރެ އެވެ. މަހާސިންތާގެ ފުރަތަމަ ސެޝަންގައި މަދަނީ...\nކްރީމް ކްރޭކަރު ބިސްކޯދު ކިތަންމެ ކަމުދިޔަޔަސް، ސަރުބީ އާއި ލޮނު ގިނަކަމުން، އެއީ އަބަދު ކާން ހެޔޮވާ ވަރު އެއްޗެއް ނޫނެވެ. އެކަމަކު ދޭތެރެއަކުން ދެތިން ބިސްކޯދު ކާލެވިދާނެ އެވެ. ޖޫސް ގިރީމާ މޭވާގައި ހުންނަ ނަރު (ފައިބަ) ނެތިގެންދާނެތީ އާއި ޖޫހަށް ހަކުރު އެޅުން ރަނގަޅު ނުވާނެތީ އެންމެ ފައިދާހުރި ގޮތަކީ މޭވާ އޮތް ގޮތަށް ކާލުމެވެ....\nމެޑިކަލް ކޮލެޖާ މެދު ޑރ. ޝީޒާގެ އުއްމީދު ބޮޑު\nރާއްޖޭގައި ތިބެގެން ޑޮކްޓަރުކަން ކިޔެވިދާނެ ކަމަކަށް، މީގެ ދެތިން އަހަރު ދުވަހު ކުރިއަށް ބެއްޔަސް، ދަރިވަރުންގެ ހިތަކަށް ނާރާނެ އެވެ. ނަމަވެސް ތައުލީމީ ދާއިރާއަށް އަންނަ ބޮޑު ކުރިއެރުންތަކާ އެކު އެ ބިންގާ މިހާރު ވަނީ އަޅައިފަ އެވެ. ރާއްޖޭގެ ތާރީހުގައި ވެސް ފެށި އެމްބީބީއެސްގެ ފުރަތަމަ ކޯސް، ގައުމީ ޔުނިވާސިޓީގެ ހިޔާވަހިކަމުގައި...


Athif akee aadhaige meeheh noon, eyah vure maa haassa | Mihaaru\nއާތިފް ކޮޕްސް ބޭންޑްގައި\n20 އޯގަސްޓް 2017 - 20:439comments\nޔަގީންވާ އެއް ކަމެއް އެބައޮތެވެ؛ ހދ. ހަނިމާދޫގައި ހުންނެވުމަށް ފަހު މިދިޔަ ހަފުތާގައި މާލެ ވަޑައިގެން މަޝްހޫރު މިއުޒީޝަން/ ލަވަކިޔުންތެރިޔާ އަދި ސިފައިންގެ މޭޖާ އަހުމަދު އާތިފް ވަރަށް ގިނަ މީސް މީހުންނާ ބައްދަލު ކުރެއްވި ކަމެވެ. އަދި އެ ބައްދަލުވުންތަކުގައި، މިއަދު އޭނާ އަވަހަރާވުމާ ދާދި ގުޅުން ހުރި ވާހަކަތަކެއް ވެސް ދެއްކެވި ކަމެވެ.\nއޭގެ ތެރެއިން އެއް ވާހަކައަކީ މި އެވެ:\n"އެކުވެރި އާތިފް އާ މި މަހު ދެ ރެއަކު ދިމާވި. ދަންވަރު ތިނެއް ޖަހަންދެން ސްކޫޕު ކަންމަތީގައި ވަރަށް ގިނަ ވާހަކަތައް ކިޔައިދެއްވި. އަމިއްލަ ލައިފް، ބައްޕައިންގެ ލައިފް، ކުދިން ލިބުނީމަ ލައިފް، އޮފީސް ލައިފް... ވަރަށް ހަނދާންވޭ.... 'އިއްބޭ އަހަރެން ބޭނުންވީ ފެމިލީ އަށް މުސްތަގުބަލެއް ހޯދައިދޭން. އެކަމާ ވަރަށް އުފާވޭ'،" ޓީވީ ޕްރެޒެންޓަރު އިބްރާހިމް ރަޝީދު (މަހުރަބު އިއްބެ) ގެ ފޭސްބުކް ޕޯސްޓެއްގައި އޭނާ ލިޔެފައި ވެ އެވެ.\nBreaking: Lavakiyuntheriyaa Athif avahaaravejje\nސިފައިންގެ ނޮދަން އޭރިޔާގެ ޑެޕިއުޓީ ކޮމާންޑަރެއްގެ ގޮތުން ހަނިމާދޫގައި ހުންނަވަނިކޮށް ހަމަ ވަރަށް ކުއްލި ގޮތަކަށް މިއަދު އަވަހާރަވި އާތިފަކީ ވަރަށް ގިނަ ބައެއްގެ ގާތް ރައްޓެއްސެކެވެ. ވަރަށް ގިނަ ބަޔަކާ މީގެ ދެ ދުވަހެއް ވަރު ކުރިން އޭނާއާ މާލެއިން ދިމާވި ކަމަށް އެކި މީސްމީހުން ފޭސްބުކާއި ޓްވިޓާގައި ވަނީ ބުނެފަ އެވެ. އަދި ވަރަށް ތަފާތު ވާހަކަތައް ހިއްސާކޮށްފައިވާ ކަމަށް ބުނެ، ފޭސްބުކާއި ޓްވިޓާގައި މުޅިން ހެން މިއަދު އޮތީ އެ ވާހަކަ އެވެ. ލިބުު ސިހުމާއި ޝޮކްގެ ވާހަކަ އެވެ. އޭނާގެ މަރުގެ ވާހަކަ މެންދުރު ފެންމަތިވުމާ އެކު ވޭތުވެދިޔަ އަށެއްގަ ގަޑިއިރުގެ ތެރޭގައި ސޯޝަލް މީޑިއާ ވަަނީ އާތިފުގެ ހަނދާންތަކުން ފުރިފަ އެވެ. އެކި މީސްމީހުންނާ އެކު ނަގާފައިވާ ފޮޓޯތަކާއި އާތިފާ ބެހޭ ގޮތުން އެކި މިސް މީހުންގެ ޝުއޫރުތައް އޭގެ ތެރޭގައި ހިމެނެ އެވެ.\nއާތިފްގެ ސަންދޯއް މިރޭ މާލެ އަށް ބާލަނީ-- ފޮޓޯ: ނިޝާން އަލީ/ މިހާރު\nއާތިފާ ދިމާވި އެހެން މީހެއް ކަމަށްވާ މުހަންމަދު އިބްރާހިމް (ކުޑޫ) ބުނީ މީގެ ދެ ތިން ދުވަހެއް ކުރިން ސީގަލް ރެސްޓޯރަންޓް ކައިރިން އާތިފް އާ ދިމާވި ކަމަށެވެ.\n"އާތިފް ބުނަނީ ކުދިން ވެސް މިހާރު ބޮޑެތި ވެއްޖެއޭ. ތިމަންނާގެ ކަމަކީ އެ ކުދިންނަށް ރަނގަޅު ގޮތްތަކެއް ހޯދައިދިނުމޭ. އެކަން ވެއްޖެއޭ،" ކުޑޫ ބުންޏެވެ.\nއާތިފް (ކ) މުބާރާތެއްގެ ޖަޖްކަން ކުރައްވަނީ\nއެއްވެސް ބައްޔެއް ނެތް!\nއާތިފްގެ ތިން ބޭފުޅުން ތިއްބަވަ އެވެ. އެއީ ދެ ފިރިހެން ބޭފުޅުންނާއި އެންމެ ހަގަށް ހުރި 16 އަހަރުގެ އަންހެން ބޭފުޅެކެވެ.\n"ބައްޕަ އެނބުރި ހަނިމާދު އަށް ފުރަން ދަމުން [މިދިޔަ ބުރާސްފަތި ދުވަހުގެ މެންދުރު ފަހު] ވެސް އަޅުގަނޑާ ބައްދަލުވި،" އެންމެ ފަހު ފެނިލުމާ ބެހޭ ގޮތުން ދޮށީ ދަރިފުޅު އުމަރު މާއިން އާތިފް ވިދާޅުވި އެވެ.\nއުމަރު ވިދާޅުވީ ބައްޕަގެ އެއްވެސް ބައްޔެއް ހުރިކަން އެނގިވަޑައިގެންފައި ނެތް ކަމަށެވެ. އަދި އެއްވެސް ބައްޔަކަށް ދުވަހަކު ވެސް ބޭހެއް ނެންގެވިކަން ވެސް އެނގިވަޑައިގެންފައި ނުވާ ކަމަށް އޭނާ ވިދާޅުވި އެވެ.\n"ހަނިމާދޫގައި ވަޒީފާ އަދާކުރައްވަން ފެއްޓެވި ފަހުން ވެސް ކޮންްމެ މަހަކު އެއްފަހަރު ލިބޭނެ ހަފުތާއެއް ވަރު މާލޭގައި ހުންނަވަން. އެ ހަފުތާގައި ހުންނަވާނީ މާލޭގައި. މިދިޔަ ހަފުތާގައި ވެސް ހުންނެވީ މާލޭގައި،" އޭނާ ވިދާޅުވި އެވެ. "އެކަމަކު ހަމަ ކުރިއެކޭ އެއްގޮތަށް އެއްވެސް ތަފާތު ކަމެއް އަޅުގަނޑުމެންނަކަށް ފާހަގައެއް ނުކުރެވޭ."\nއުމުރުން 51 އަހަރުގެ އާތިފް އަވަހާރަވި ސަބަބު އަދި ވަނީ ނޭނގި އެވެ. އެހެން ނަމަވެސް އާތިފް ބެއްލެވި ޑޮކްޓަރު ވިދާޅުވެފައި ވަނީ ސިއްހީ މަރުކަޒަށް އާތިފް ގެންދިޔަ އިރު މަރުވިތާ ހައެއްކަ ގަޑިއިރު ވެދާނެ ކަމަށެވެ. އާތިފް އަވަހާރަވިކަން އެނގުނީ އޭނާ ހޭނުލައްވައިގެން ބެލިއިރު އެވެ.\nއާތިފްގެ ޖަނާޒާ އޮންނާނީ މިރެ އެވެ. ކަށުނަމާދު އޮންނާނީ 11:30 ގައި އާސަހަރާ މިސްކިތުގަ އެވެ.\nއާތިފަކީ މިއުޒިކްގައި ވަރުގަދަ ފަހުލަވާނެއް\nރާއްޖޭގެ މިއުޒިކް އެންމެ ވަރުގަދަ އަށް ފިޔަޖަހަމުން ދިޔަ 2000ގެ ތެރޭގައި، ކޮޕްސް ބޭންޑަކީ އާދައިގެ ނަމެއް ނޫނެވެ. އަމިއްލަ ރާގުތަކާ އެކު، އެ ބޭންޑް ވިދަމުން ދިޔައީ އާތިފް އެންމެ އިސްކޮށް ހުންނަވައިގެންނެވެ. "ޕާޕާ ކެހެތޭހޭ" ލަވައިން މަޝްހޫރުވި އާތިފަކީ ހޮޅުދޫ އަބްދުﷲ ހަސަނަށް ފަހު، ރާއްޖޭގައި އުފެދުނު ގައުމީ ލަވައިގެ ރަސްގެފާނެވެ. "ޖޯޝޭ ގެނައި މީ ގައުމީ އުފާ"، "ގެންދާށެ ވަޔާއޭ"، "ދިވެހި ގައުމީ ޒުވާނުން ކެރޭ، ދިވެހި މާޒީ ހިމާޔަތް ކުރޭ" އެއީ ޖޯޝާއި ފޯރި ގެންނަން އެއް ވަނަ އެވެ. ލޯބީގެ ލަވަތަކުގެ ތެރެއިން، "އޭ މަލާ ތިޔައީ..." އާއި "ދޭނަން ހިތާ ޖާނާ..."، "އިހުސާސެއް ވޭހޭ" އަކީ ދުވަހަކު ވެސް ފޫހިވުމެއް ނެތް ލަވަތަކެކެވެ. އެހެންވެ، ގިނަ ލަވަކިޔުންތެރިން ވެސް ދެކެނީ އާތިފަކީ ލަވަކިޔުންތެރިއެއްގެ އިތުރުން، ވިދާޅުވި މަދު ލަވަތައް ސުޕަ ހިޓް ކުރެއްވި ފަންނާނެއްގެ ގޮތުގަ އެވެ.\nސިފައިންގެ ވަރަށް ބުރަ ވަޒީފާތަކުގައި އުޅުއްވަމުން ވެސް ތިރީހަކަށް އަހަރު މިއުޒިކީ ދާއިރާގައި ހަރަކާތްތެރިވެ ވަޑައިގެން އާތިފް ވަނީ ވަރަށް ތަފަތު ނަތީޖާތަކެއް ނެރުއްވައިފަ އެވެ. ކޮޕްސް ބޭންޑް، 1989 ގައި އުފެދުނީ އާތިފާއި، ސިފައިންގޭގައި އެ ވަގުތު ތިއްބެވި މިއުޒިކަށް ލޯބި ކުރައްވާ އެހެން ތިން ބޭފުޅެއްގެ އަތްމައްޗަށެވެ. އެ ބޭންޑް ރާއްޖޭގެ އެންމެ ވަރުގަދަ އެއް ބޭންޑަށް ހެދުމުގައި އާތިފާއި އޭނާގެ ޓީމުގެ ހިއްސާ ވަރަށް ބޮޑެވެ. ކީބޯޑު ކުޅުއްވަމުން ލަވަ ވިދާޅުވަމުން ގެންދެވި އެވެ. މިހާތަނަށް 500އެއްހާ ލަވަ އާތިފް ރެކޯޑު ކުރެއްވި އިރު، 80 ވަރަކަށް އަމިއްލަ ރާގު [ކޮޕްސް ބޭންޑުގެެ ތެރެއިން] ގެނެސްދެއްވާފައި ވެ އެވެ. އާތިފަށް ވަނީ މިއުޒިކީ ދާއިރާއިން 2014 ގައި ގައުމީ އިނާމް ވެސް ލިބިވަޑައިގެންފަ އެވެ. އެހެން ނަމަވެސް، އޭނާ ވަނީ ފަހުން ކޮޕްސް ބޭންޑުގައި ސީދާ ހަރަކާތްތެރިވުން ދޫކޮށްލައްވައިފަ އެވެ. އެހެން ނަމަވެސް، ދޭތެރެ ދޭތެރެއިންް ލަވަ ވިދާޅުވުމާއި އެކި މުބާރާތްތަކުގެ ޖަޖްކަން ކުރުން އޭނާ ކުރިއަށް ގެންދެވި އެވެ.\nއާތިފަކީ މިއުޒިކް ދާއިރާ ގަބޫލު ކުރާ ގޮތުގައި މި ދާއިރާގެ ވަރަށް ގާތް ބޭފުޅެކެވެ. ބުރަ ވަޒީފާއެއްގައި އުޅުއްވިޔަސް އާތިފަކީ ވަކިވަކި ލަވަކިޔުންތެރިންނާއި ވަކިވަކި މިއުޒީޝަނުންނާ ވަރަށް ބަރާބަރަށް ގުޅުން ބާއްވަވައި، ފޯނުން ވެސް ގުޅުއްވާ ހައްދަވާ ބޭފުޅެކެވެ. އާތިފް ބޭނުންވެ ވަޑައިގަތީ، އޭނާގެ ބަހުން ސާފުކޮށް އެނގޭ ގޮތުގައި އެ ހުނަރު ދިރުވުމެވެ.\n"އާތިފަކީ އަޅުގަނޑަށް ދުށް ހަމަ އެންމެ ރީތި އެއް އަޑު. އަދި އޭނާގެ ބައެއް އަމިއްލަ ރާގުތައް އެބަހުރި އެ ރާގުތަކާ ދުވަހަކު ވެސް ވަކިނުވެވޭނެ ކަހަލަ ރާގުތައް. ފުރާނައާ ކުޅެލާހާ ރީތި ރާގުތައް އެބަހުރި،" މަޝްހޫރު މިއުޒިކް ޑައިރެކްޓަ އިބްރާހިމް ޒައިދު އަލީ (ކުޑަ އިއްބެ) ބުންޏެވެ.\nއެއަށް ވުރެ ބޮޑު އެއްޗަކީ މި އެވެ؛ އާތިފަކީ ވަރަށް ގިނަ ބައެއްގެ މާ ގާތް ރައްޓެއްސެކެވެ. އާތިފްގެ ވަރަށް ގާތް ރަހުމަތްތެރިއަކު ބުނި ގޮތުގައި، އާތިފަކީ ރައްޓެހި ނޫން މީހުންނާ ވެސް ވަރަށް ގާތްކޮށް ހީސަމާސާ ކޮށް ހައްދަވާ ބޭފުޅެކެވެ. އެހީތެރިކަން ފޯރުކޮށްދެއްވާ ބޭފުޅެކެވެ. އަދި ކުރާ ކޮންމެ ކަމަކަށް ވަރަށް އިހުލާސްތެރި ވެސް ބޭފުޅެކެވެ.\nއިތުރު ލިޔުންތައް އެމްއެންޑީއެފް ކުއްލި މަރު މަރު ދިވެހި ސިފައިން އޮބިޗުއަރީ


ނޭވާލާން އުދަނގޫ ތަކެއް ކުރިމަތިވާނަމަ ލުނބޯ ފަނި ބުއިމުން ފަސޭހަވޭ\n14 އޭޕްރިލް 2019 | އާދީއްތަ 09:15\nލުނބޯ ފަނީގެ ސަބަބުން ގިނަ ފައިދާތަކެއް ލިބޭ\nލުނބޯ ފަންޏަކީ ހަށިގަނޑަށް ފައިދާ ހުރި އެންމެ މުހިއްމު ބުއިމުގެ ތެރެއިން އެއް ބުއިމެވެ. ހެނދުނު ހެނދުނާ ހާބަނޑާ ހުރެ ލުނބޯ ފަނިތައްޓެއް ބޯލުމުން ހަށިގަނޑަށް އެތައް ފައިދާތަކެއް ލިބެއެވެ. މީހާގެ ހަންގަނޑު ރީތިކޮށް ދިނުމުގެ އިތުރުން ދިފާއީ ނިޒާމު ވަރުގަދަ ކޮށްދެއެވެ. ވިޓަމިން ސީގެ އިތުރުން އެހެނިހެން މާއްދާތައް ހިމޭނެ ލުނބޯ އަކީ ކެލޮރީ މަދު އަދި ހަކުރު މަދު ބުއިމެކެވެ. ކޮންމެ ދުވަހަކު ލުނބޯ ފެން ތައްޓެއް ބޯލުމުން ހަށިގަނޑަށް އޭގެ ސަބަބުން އެތައް ފައިދާ ތަކެއް ލިބޭއެވެ.\n1. ހަށިގަނޑު ހައިޑްރޭޓެ ކޮށްދޭ\nޑިހައިޑްރޭޝަން އަކީ އާއްމުކޮށް ހުރިހާ އުމުރުގެ މީހުންނަށް ދިމާވާ ކަމެކެވެ. ދުވާލެއްގެ މައްޗަށް އަންހެނަކު 2.7 ލީޓަރު ފެން ބޯން ޖެހޭއިރު ފިރިހެނަކު 3.7 ލީޓަރު ބޯން ޖެހޭއެވެ. އެއީ ފެނުގެ އިތުރުން އެހެން ދިޔާ ތަކެތި ހިމެނޭ ގޮތަށެވެ. އެ މިންވަރަށް ފެން ނުބޮވޭނަމަ ލުނބޯ ފެން ބުއިމުން ހަށިގަނޑަށް ދުވާލަކަށް ލިބެން ޖެހޭ ފެން ލިބެއެވެ. ލުނބޯ އަކީ އޭގެ ޒާތުގައި ''ވިޓަމިން ސީ''ގެ މާއްދާއިން މުއްސަނދި ވެފައިވާ މޭވާއެކެވެ. ލުނބޯއެއްގެ ދެބައި ކުޅަ އެއްބައި ފެން ޖޯޑެއް ބުއިމުން ދުވާލަކަށް ލިބެން ޖެހޭ ވިޓަމިން ސީ ލިބެއެވެ. ހިތުގެ ބަލިތަކުގެ އިތުރުން ސްޓްރޯކް ފަދަ ބަލިތަކުން މީހާ ދުރުކޮށްދެއެވެ.\n2. ހަންގަނޑު ރީތިކޮށްދޭ\nހަށިގަނޑުގައި ޕެކްޓިން ފައިބާރތައް ހުންނައިރު، ލުނބޯ ފެން ބުއިމުން ބަނޑުހައި ވުމާއި ފޮނި އެއްޗެހި ކެއުމުން ދުރުހެލި ކޮށްދެއެވެ. ހަންގަނޑު އޮމާން ކޮށް ރީތީ ކޮށްދެއެވެ. ވިޓަމިން ސީގެ ސަބަބުން ހަންގަނޑުގައި ރޫ ޖެހުމާއި ކުރަކިވުމާއި، އިރުގެ ސަބަބުން ހަންގަނޑަށް ލިބޭ ގެއްލުންތަކުން ދުރުކޮށްދެއެވެ. ހަށިގަނޑުގައި ހުންނަ ބޭކަރު އެއްޗެހި ދުއްވާލައި ހަށިގަނޑު ރީތި ކޮށްދޭއެވެ. ލުނބޯ ޖޫސް ބުއިމުގެ ސަބަބުން މީހާ ތާޒާކޮށްދެ އެވެ.\n3. ހަޖަމް ކުރަން ފަސޭހަވޭ\nބޭރަށް ހިނގާ ފަދަ ބަލިތަކަށް އެންމެ ރަނގަޅު ބުއިމަކީ ލުނބޯ ފެނެވެ. ހެނދުނު ގަޑީގައި ލުނބޯ ފެންތައްޓެއް ބޯލުމުން މީހާގެ އެތެރެހަށީގެ ނިޒާމަށް ލުއިތަކެއް ލިބޭއެވެ.\n4. ނޭވާލަން ފަސޭހަވޭ\nނޭވާލާން އުދަނގޫ ތަކެއް ކުރިމަތިވާނަމަ ލުބޯ ޖޫސް ބޭނުން ކުރުމުން އެކަމަށް ހައްލެއް ލިބޭނެއެވެ. ނޭވާލުމުން ދުރުހެލިވާން ކޮންމެ ކެއުމަކަށް ފަހު ހޫނު ލުނބޯ ފެން ތައްޓެއް ބޯން ޖެހެއެވެ.\n5. ކިޑްނީގައި ހިލަ އުފެދުމުން ދުރުކޮށްދޭ\nލުނބޯގައި ހިމެނޭ މައުދަނެއް ކަމަށްވާ ސެޓްރިކް އެސިޑްގެ ސަބަބުން ކިޑްނީ ގައި ހިލަ އުފެދުމުން ދުރުކޮށްދޭއެވެ. ކިޑްނީގައި ހިލަ އުފެދުމުން ދުރުކޮށް ދިނުމަށް ލުނބޯއަކީ އެންމެ ފައްކާ އެއްޗެވެ. ލުނބޯ އަކީ ހިމެނޭ ސެޓްރިކްގެ ސަބަބުން އުފެދޭ ކުދި ހިލަތައް ފުނޑުފުނޑު ކޮށްލައެވެ.